
Fetele, prostia şi dialogul 


Personaje: Diana, Mona, Nina şi Angela. 

Costume: La alegere... 

Decor: Cameră de zi. O canapea, două fotolii, o măsuţă. Pe jos 
un covor rotund cu diametrul de trei metri... 


1. O poezie 


(Diana stă pe un fotoliu şi citeşte dintr-o carte. Din stânga intră 
pe scenă Mona.) 

Diana (lăsând cartea jos): Ai sosit? 

Mona (lăsându-şi haina în cuier): Da... 

Diana: Cum a fost la întâlnirea cu poetele? 

Mona: Ciudat... (Vine şi se aşează pe canapea.) 

Diana: Ciudat? 

Mona: Foarte ciudat! 

Diana: De ce? 

Mona: Nu ştiu de ce... Aşa mi s-a părut... Stăteam liniştită la 
masă, în cafenea, îmi sorbeam ceaiul şi mă gândeam ce poezie 
urmează să citesc în funcţie de ce poezii citeau celelalte... Şi ele 
citeau: şi versurile lor îmi intrau pe o ureche şi îmi ieşeau pe alta... 
Şi am avut senzaţia la un moment dat că asist la discursuri 
paralele, la lumi paralele, la universuri poetice şi umane care se 
întâlnesc doar superficial, doar la suprafaţă, doar foarte uşor şi 
doar în trecere, doar la nivel de aparenţă, fără însă a avea un 
contact real, o intersecţie de substanţă, un schimb de fiinţă... Şi 
simțind eu această stare, în timp ce asistam la recitarea poeziilor, 
aproape că am avut o revelaţie... 

Diana: Ce revelaţie? 

Mona: Revelația că nu există dialog, că dialogul este o iluzie, că 
ceea ce este numit dialog este de fapt doar realitatea specifică 
unor monologuri interioare relativ paralele care se verbalizează 
alternativ, în aşa numita ordine a dialogului, fără însă ca prin 
aceasta să-şi piardă cât de puţin din caracterul lor de monologuri 
paralele... 

Diana: Interesantă impresie... Şi le-ai mărturisit-o fetelor? 

Mona: Nu chiar... Eram prea absorbită de trăirea ei şi parcă s-a 
amplificat mai mult pe drum, în timp ce veneam încoace şi 
meditam asupra dialogului... 

Diana: E într-adevăr aici o problemă care merită discutată... 
Dar mai întâi să te întreb ceva... Nina a fost la întâlnire? 

Mona: A fost... şi încă a citit o poezie destul de suspectă... 

Diana: Ce poezie? 

Mona: Poezia „Proastă”... 

Diana: Proastă? 

Mona: Da, „Proastă”! 

Diana: Cine e proastă? Ea e proastă sau cine? 

Mona: Stai să vezi... că am reţinut câteva versuri din ea... 

Diana: Hai să le aud! 

Mona (recită): Proastă... 

Proastă este vremea 

şi proastă eşti tu... 

Diana: Cine e proastă?! 

Mona: Tu... 

Diana: Cine? Eu?!... Cea care ascultă poezia? 

Mona: Dar cine? Doar nu cea care o rosteşte!... Versul e foarte 
clar: „Proastă este vremea/ şi proastă eşti tu...” 

Diana: Aşa deci... Nina te-a făcut proastă de faţă cu toate 
fetele... Şi tu ce ai zis? 

Mona: Nu pe mine!... Pe „tu”... 

Diana: Pe mine?... A zis ceva de mine?... Ştiam eu că nu e 
serioasă!... Ce a zis? 

Mona: Nu de tine! De un „tu” general, de un „tu” imaginar, de 
un „tu” oarecare... 

Diana: Nu se poate!... A zis ea că eu sunt un „tu oarecare”?... 
Credeam că îmi e prietenă... Lasă că-i dau eu replica, numai să o 
întâlnesc!.., 

Mona: Diana... hai nu te supăra!... E adevărat că versul zice 
„Proastă este vremea/ şi proastă eşti tu...”, ceea ce înseamnă că 
teoretic se putea referi şi la tine, că şi tu eşti un „tu” printre alţii, 
dar mult mai probabil că ea se referea la altcineva... 

Diana: La cine? La Angela? Că am văzut că uneori parcă nu se 
înţeleg prea bine... 

Mona: Se poate... Poate că acel „tu” era Angela... 

Diana: Ce bine!... Că dacă eram eu, să vezi ce-i ziceam vreo 
două!... Auzi la ea: să mă facă proastă!... Cum îşi permite? Cine se 
crede?... Şi Angela ce zicea?... Nu zicea nimic? 

Mona: Nu a zis nimic... Aştepta să se încheie poezia... 

Diana: Aha... Nu e gata? Mai are şi alte versuri? 

Mona: Mai are! 

Diana: Păi zi-le atunci şi pe următoarele, poate ne lămuresc ele 
cine e proasta din poezie... 

Mona: Ascultă atunci: Proastă... 

Proastă este vremea 

şi proastă eşti tu... 

Şi eu sunt o proastă 

mai mare ca tine... 

Diana: Hii?!... (Râzând): A zis Nina că e mai proastă ca 
Angela?... Şi eu nu am fost acolo să văd!... Ce ciudă mi-e că n-am 
venit şi eu la întâlnire... Şi Angela ce zicea? 

Mona: Nu zicea nimic... Aştepta să se termine poezia... Totuşi 
mi s-a părut că, în momentul când i-a zis că-i proastă, s-a 
încruntat puţin, apoi, când a auzit că Nina zice că e mai proastă 
decât ea, a jubilat uşor... 

Diana: Aşa... Da' de ce zice Nina că e mai proastă ca Angela?... 
Să vezi acum că i-o întoarce cumva!... Zi mai departe! 

Mona: Aşa... 

„... eu sunt o proastă 

mai mare ca tine... 

Ignoranţa este virtutea supremă 

a celei care gândeşte, 

a celei care ştie... 

nu doar că prostia 

domneşte în lume... 

ci că doar ea este 

şi are un nume...” 

Diana: Hii?!... Şi i-o zis numele Angelei? 

Mona: Nu... 

Diana: Aoleu!... Şi-o fi zis propriul nume când a semnat poezia 
la sfârşit: Nina... 

Mona: Nu! 

Diana: Nu? Dar ce nume are prostia?... Sper că nu a zis 
„Diana”, că nu ştiu ce-i fac! 

Mona: Nu... Stai liniştită!... Nu a zis numele tău! 

Diana: Dar ce nume a zis?... Ce nume are prostia? 

Mona: Nu se ştie... Nu a zis... A lăsat povestea în aer... 

Diana: Şi-a terminat poezia aşa dintr-odată... când devenea 
mai interesantă? 

Mona: Cam aşa ceva... Dar o să ai ocazia să o întrebi direct... 
Că am invitat-o pe ea şi pe Angela să vină pe la noi... Au trebuit să 
meargă să plătească o factură şi vin imediat după aceea... 

Diana: Ce chestie... Dar poate că nu ştia nici ea care e numele 
prostiei - de aceea nu l-a spus... 

Mona: Se prea poate... Oricum, îţi ziceam că eu ascultam 
aceste poezii, că a citit şi Angela, şi Cosmina, şi Ana, şi Simona... 
şi aveam impresia că asist la nişte monologuri care nu comunică 
nimic... 

Diana: Nici măcar aceasta cu prostia? N-ai simtit nimic când te- 
a făcut proastă pe față?! 

Mona: i-am spus doar: nu pe mine... Pe toate cele de față - a 
zis că „prostia domneşte în lume”... şi că „doar ea este”, deci, 
implicit, că nici una din noi nu este deşteaptă... 

Diana: Aşa a zis?! M-a făcut şi pe mine proastă?! 


7 


Radu Lucian Alexandru 


Mona: Da... Dar nu explicit, ci implicit... - Faci şi tu parte din 
„toată lumea”? Nu? 


2. O deşteaptă 


Diana: Eu?... Nul... Eu sunt eu şi „toată lumea” e toată lumea... 
Ce treabă am eu cu ea? Şi, în plus, eu nu sunt proastă ca toată 
lumea. Eu sunt mai deşteaptă decât toţi! 

Mona: Şi decât mine? 

Diana: Persoanele de faţă se exclud, doar ştii bine regula 
aceasta... 

Mona: Deci noi două suntem la fel de deştepte... dar restul sunt 
proşti şi proaste... Asta zici? 

Diana: Cam aşa ceva... Doar că eu sunt un pic mai deşteaptă 
decât tine! 

Mona: Bine! Dacă tu zici!... Şi la ce-ţi foloseşte? 

Diana: Ce? 

Mona: Deşteptăciunea! 

Diana: La a rezolva probleme! 

Mona: Excelent!... Uite o problemă pentru tine: eu zic că nu 
există dialog, că ceea ce experimentăm noi, de exemplu, acum 
pare dialog, dar nu este - ci fiecare dintre noi îşi rulează în mintea 
sa propriul monolog interior... (De exemplu, eu vezi că tot revin la 
problema dialogului şi tu eşti acum preocupată de deşteptăciune şi 
prostie.) Şi acest monolog interior rulează în mintea noastră în 
paralel cu cele din alte minţi şi e verbalizat alternativ cu acestea în 
ordinea specifică unui dialog oarecare fără însă ca monologurile 
implicate în acest dialog să se întâlnească cu adevărat... Tu ce 
zici?... Ce zice deşteptăciunea ta supremă că este dialogul? 

Diana: Mona, sper că nu te-ai supărat, că am zis că sunt mai 
deşteaptă decât tine!... Doar ştii că e adevărat!... Ji-am mai spus 
teoria mea... Că pentru mine şi în raport cu mine eu şi doar eu 
sunt cea mai deşteaptă persoană din lume în acest moment, 
pentru că eu judec lumea, eu discriminez şi eu sunt reperul 
suprem în jurul căruia se învârte toată lumea mea... iar tu pentru 
tine eşti şi tu cea mai deşteaptă persoană din lume, pentru că în 
realitate nu poate media nimeni între tine şi lume mai bine decât 
tu însăţi... deci în raportul care se stabileşte între tine şi lume tu 
eşti unica legătură serioasă şi, prin urmare, şi cea mai deşteaptă, 
şi cea mai inteligentă, pentru simplul motiv că nu este şi nici nu 
poate să fie altcineva decât tine care să medieze această legătură 
dintre tine şi lume... 

Mona: Ştiu teoria ta... că mi-ai mai spus-o... De aceea nici nu 
m-am supărat... Dar eu te-am întrebat altceva... Ce crezi tu că 
este dialogul? 

Diana: Dialogul?... Nu ştiu... Nu m-am gândit prea serios la 
asta până acum... Dar mă gândesc... şi nu mă grăbesc, pentru ca 
să-ţi pot da un răspuns inteligent... Deci tu zici că sunt doar 
discursuri paralele care se repetă şi nu prea ţin cont unele de altele 
- ca în cazul nostru - la tine se repetă preocuparea pentru dialog, 
iar la mine pentru deşteptăciune... 

Mona: Se repetă? 

Diana: Da, se repetă! Nu ai zis că se repetă? 

Mona: Nu chiar! Am zis doar că sunt paralele, am afirmat ceva 
despre calitatea lor, nu despre cantitatea lor... Dar în esenţă ai 
dreptate... Se repetă - asta dă ceea ce se numeşte „tema 
discursului”... 

Diana: Exact: ceea ce se repetă devine automat „tema 
discursului” indiferent de ceea ce se repetă... 

(Se aude soneria de la uşă...) 


3. O proastă 


Diana: Vezi cine e! 

Mona: Or fi Nina şi Angela... (Se duce şi deschide uşa...) 

Nina (intrând pe scenă): Servus Diana!... Ce mai faci?... Hai să 
te îmbrăţişez!... Ţi-am simţit lipsa la întâlnirea poetelor de astăzi! 

Diana: Servus Nina!... Am avut ceva treabă şi nu am mai 
ajuns... Dar am auzit că s-au citit poezii foarte interesante... 

Nina: Da?... Aşa ţi-a zis Mona? Ţi-a spus ce poezie a citit ea? 

Diana: Nu! Dar bănuiesc... Ceva cu dialogul cumva? 

Nina: Exact!... Mona... nu i-ai citit poezia ta şi Dianei? 

Mona: Nu am apucat... Dar i-am povestit-o pe ata! 

Nina: Ţi-a plăcut? 

Mona: E interesantă, dar poate e un pic prea brutală... Diana 
era cât pe ce să facă o criză când a auzit-o... A crezut că vorbeşti 
despre ea... 

Nina: Păi despre ea vorbesc! 

Diana (iritată): Cum? M-ai făcut proastă fără să fiu de faţă? 

Nina: Da!... De ce? Te-ai supărat?! 

Diana (sarcastică): De ce să mă supăr?... Că doar nu ai zis 
nimic rău despre mine... doar că sunt proastă... 

Nina: Mona... nu i-ai spus toată poezia?... Eu ziceam că toată 
lumea e proastă: că noi, oamenii, suntem nişte proaste şi nişte 
proşti, nişte ignorante şi nişte ignoranţi... Şi, din această 
perspectivă, oricare dintre noi este o proastă... - Adică din prostia 
generală luată ca premisă rezultă automat concluzia prostiei 
individuale... 

Mona: Ba i-am spus... Dar Diana vrea să-ţi distrugă premisa 
generală prin afirmarea persoanei sale ca o excepţie de la regula 

generală invocată de tine, deoarece susţine că ea e deşteaptă, ba 
chiar că e cea mai deşteaptă dintre noi toate, ba chiar că e 
imposibil să fie una mai deşteaptă decât ea pe tot pământul, 
pentru că, zice ea, doar ea există ca element de mediere între ea 
şi lume: doar ea judecă şi ia decizii în relaţia ei cu lumea şi face 
doar ce crede ea de cuviinţă fără să pună pe nimeni mai presus 
decât propria ei judecată, discriminare şi inteligenţă... Tu nu-i ştii 
teoria ei cu deşteptăciunea pe care ne-o asumăm, explicit sau 
implicit, fiecare dintre noi?... 

Nina: Ba i-o ştiu... Că doar ne-a mai explicat-o şi cu alte 
ocazii... 

Mona: Înseamnă că teoriile voastre intră în conflict, deoarece, 
practic, voi susţineţi poziţii diametral opuse: tu, Nina, susţii prostia 
generală şi generalizată, iar tu, Diana, susţii deşteptăciunea 
generală şi universalizabilă... Teoretic nu puteţi avea amândouă 
dreptate... Dar aveţi noroc cu mine, fiindcă eu susţin teoria 
imposibilității dialogului, care în cazul vostru precis, ca 
exemplificare concretă, zice că deşteptăciunea de care vorbeşte 
Diana nu se poate întâlni cu prostia de care vorbeşte Nina: că ele 
trăiesc în lumi interioare paralele care nu se intersectează decât 
aparent prin dialog... Şi Diana, tocmai înainte să ajungi tu, mi-a 
mai adus un argument pentru întărirea teoriei mele: anume, 
argumentul repetării... 

Nina: Nu la repetare mă gândesc eu când zic că toată lumea e 
proastă... Doar ştiţi că aceasta e tema favorită a Angelei... Dar 
oricum, ce zice Diana e interesant... Şi de ce zici tu Diana că 
dialogul este imposibil din cauza repetării? 

Diana: Nu ştiu... Că nu am apucat să cercetez prea bine 
problema Monei... Constatam şi eu aşa... că ea îşi repetă teoria cu 
dialogul, eu pe aceea cu deşteptăciunea şi iată... tu pe aceea cu 
prostia... lar această repetare paralelă nu poate fi decât un 
argument pentru existenţa monologurilor paralele de care vorbea 
Mona, deoarece arată că prin dialog nu se face schimb de teme, de 
preocupări şi de opinii, de senzaţii şi intuiţii, de perspective şi 
viziuni, de percepții şi simţiri, de trăiri şi înţelegeri decât în mod 
superficial, tangenţial, iluzoriu - creându-se astfel iluzia unui 
dialog, fără ca totuşi să existe un dialog real, că dacă ar fi dialog 
real, ar trece ceva din trăirea mea spre voi şi din a voastră spre 
mine... 

Nina: Şi nu trece? 

Diana: Nu prea! 

Nina: De ce crezi asta? 

Diana: Deoarece, de exemplu, prostia ta a rămas în capul tău şi 
deşteptăciunea la mine, iar Mona a rămas singură cu dialogul ei... 

Tu crezi că s-a schimbat ceva, în mod esenţial, prin dialogul 
nostru de până acum? 

Mona: Diana cam are dreptate... Fiecare din noi încă suntem 
cuprinse de ideile cu care am intrat în dialog... Ne preocupă, le 
căutăm argumente justificative şi nu avem răbdare să ascultăm 
altele şi nici interes pentru aprofundarea unor argumente opuse 
lor, pentru că, în primul rând, înainte de a le gândi, noi le simţim, 
iar această simţire intuitiv-emoţională este greu de combătut prin 
vorbe... 

Diana: Deci tu zici, practic, că dialogul nu are nici un rost, că el 
nu are nici o consecinţă... Că, practic, noi vorbim singure şi că nu 
ne aude nimeni? 

Mona: Ne auzim noi pe noi: adică eu pe mine, tu pe tine şi ea 
pe ea... şi cam atât... Teoretic, aparent şi iluzoriu, te aud şi pe 
tine, dar, în realitate, eu nu te aud pe tine - de la tine aud nişte 
cuvinte, dar nu-ţi aud şi nu-ţi pot auzi toată simţirea, trăirea şi 
experienţa pe care tu o pui în spatele lor - simţire care până la 
vârsta pe care tu o ai acum are legată de ea o tonă de experienţe 
diferite de ale mele şi astfel este destul de greu de intuit în întregul 
ei sau în esenţa ei - sau de transmis spre altcineva, sau de înţeles 
în mod convingător de o altă fiinţă... 

Nina: Exact! Aici e una din rădăcinile prostiei şi ignoranței 
izvorâte din mine: în mister, în necunoscut, în infinitatea existenţei 
care în raport cu finitudinea noastră este aşa de mare, încât ceea 
ce cunoaştem noi din nemărginirea vieţii universului nu poate fi 
decât nesemnificativ... Cunoaşterea noastră este ignoranță. Şi cu 
cât conştientizăm aceasta mai bine înţelegem că nu ştim pe ce 
lume trăim, că nu cunoaştem decât umbre de realitate, că suntem 
proaste şi ignorante chiar şi în legătură cu esenţele celor mai 
banale întâmplări ale vieţii: „Cine sunt eu?”, „Ce este viaţa?”, „Ce 
este filosofia?”, „Ce este femeia?”, „Ce este omul?” ş.a.m.d. 

(Se aude soneria de la uşă.) 


4. Nişte repetări 


Mona: E Angela... Intră! E deschis... 

Angela (intrând în spaţiul scenic): Salut fetelor! Aţi început 
cheful fără mine? 

Mona: Nu chiar... 

Angela: Foarte bine!... Am adus nişte bere să ne veselim 
puţin... Mona aduci nişte pahare?... Că mi-e o sete... 

Mona: Imediat... (Mona iese.) 

Angela: Şi ce mai faci Diana? N-ai ajuns azi la cenaclul fetelor! 

Diana: Nu... Dar am auzit că s-au spus poezii foarte 
interesante: despre prostie, despre dialog... 

Angela: Şi de poezia mea nu ai auzit? 

Diana: Stai să ghicesc: ceva cu repetarea?... Nu? 

Angela: E tema mea preferată de câteva luni încoace... 

Nina: Ştim... Că se vede de la o poştă... Şi se pare că repetarea 
de care tot aduci tu aminte prin poeziile tale este un bun argument 
pentru prostia susţinută de mine... Cel puţin aşa zice Diana... 

Angela: O fi! Pentru mine repetarea e argumentul suprem 
pentru orice şi explicaţia ultimă a tot ce există - deci şi a prostiei... 

Mona (intrând cu paharele pe o tavă): Poftim paharele!... Am 
adus şi nişte covrigei, ceva cornuleţe şi nişte napolitane... Vă rog 
să vă serviţi!... Angela dă-mi mie sticla, că torn eu berea... 
Vorbeaţi de mine? 

Angela (înmânându-i sticla de bere): Nu. Vorbeam de prostie! 

Mona: A... Vorbeaţi de Nina? 

Angela: Păi dacă ea se vrea a fi întruchiparea prostiei pe 
pământ, de cine altcineva?... Dar nu... Eu vorbeam de repetare de 
fapt... 

Mona (turnând bere în pahare): A... Tu vorbeai de tine!... Exact 
cum le spuneam fetelor: dialogul este iluzoriu... Fiecare vorbeşte 
doar cu sine şi doar despre sine!... 

Angela: Aici să ştii că te înşeli: omul, respectiv femeia, 
respectiv eu sau tu, sau ea nu vorbeşte nici măcar de sine sau 
despre sine, sau din sine, sau cu sine... Repetarea din el se repetă 
în vorbirea lui repetată despre o repetare oarecare, printr-o 
repetare oarecare... Cum ar fi, de exemplu: repetarea „prostiei“, a 
„deşteptăciunii”, a „dialogului” sau a „repetării”... 

Diana: Văd că a început deja întâlnirea filosoafelor... Lăsăm 
poeziile în urmă şi trecem la argumente? 

Mona: Ce argumente Diana? Poezia e cel mai bun argument - 
poezia e esenţa argumentului - ea arată cel mai bine realitatea 
dialogului care nu e cu putinţă... Poezia ne arată că fiecare dintre 
noi aruncăm în discurs cuvânt după cuvânt repetând obsesii şi 
preocupări personale într-o ordine relativ aleatoare specifică trăirii 
de moment... Aceste cuvinte însă nu constituie argumente pentru 
discurs şi nici măcar justificări ale lui - ele sunt, pur şi simplu, 
şiruri paralele de cuvinte care nu se întâlnesc în mod serios 
aproape niciodată... 

Diana: Dacă stau bine să mă gândesc... Hai noroc! (Ridică 
paharul... Ciocnesc paharele şi sorb din bere...) 

Mona: Noroc fetelor! 

Diana: Ziceam că dacă mă gândesc puţin, teoria deşteptăciunii 
supreme personale pe care o susţin eu - fundamentată, printre 
altele, pe imposibilitatea introducerii vreo unui alt intermediar între 
„eu” şi „lume” - nu exclude, ci chiar presupune, ca şi consecinţă a 
ei, teoria discursurilor paralele pe care tu o sustii... Eu sunt cea 
mai deşteaptă femeie de pe pământ: aşa mă simt şi nimeni nu mă 
poate convinge de contrariu... 

Nina: Şi noi suntem la fel? 

Diana: Nu chiar... Tu eşti cea mai proastă femeie de pe 
pământ, iar Mona e cea mai paralelă cu realitatea discursului... 
Fiecare, cum ar veni, avem, cel puţin pe moment, o temă 
preferată pentru discurs... 

Angela: Da... Şi toate vă repetaţi fără încetare tema: în capul 
vostru şi faţă de ceilalţi... De fapt, dacă mă gândesc mai bine, 
chiar şi cel mai bun dialog nu este altceva decât o formă de 
repetare... Să zicem, de exemplu, că voi vă întâlniți pe stradă cu 
cineva pe care nu l-aţi mai văzut de o vreme... Printre altele, ce 
faceţi?... Vă salutaţi! - aceasta este o repetare: „- Saluti... - 
Salut!...” După aceea, de cele mai multe ori, urmează o altă 
repetare de convenienţă: „Ce mai faci? Şi cum o mai duci?” Şi o 
altă repetare ca răspuns: „Bine...” sau: „Aşa şi aşa... Dar tu?...” Şi 
tot aşa: „Bine... Cu ce te mai ocupi? Pe unde mai lucrezi?”... 

Orice astfel de dialog este întâlnirea şi exprimarea unor repetări 
discursive realizate de către nişte fiinţări repetitive: după formule 
repetitive de introducere urmează înşirarea repetărilor specifice 
preocupărilor de moment ale celor aflaţi în dialog... 

Ceea ce se întâmplă este deci întâlnirea unor repetări, nu 
întâlnirea unor oameni... Şi da! Dialogul astfel înţeles nu este cu 
putinţă, pentru că nu e cu putinţă înţelegerea a ceea ce zice 
cealaltă... Această înţelegere se bazează pe repetări specifice şi 
este identică cu acele repetări... Ca noi să o putem dobândi ar 
trebui să facem acele repetări şi nu doar să le oglindim superficial 
prin cuvintele dialogului... 

Mona: Dacă am înţeles eu bine, tu zici că un dialog care s-ar 
putea lăsa cu o oarecare înţelegere, cu o întâlnire ideatică, este un 
dialog în care părţile tot repetă poziţia lor cu gândul că poate 
repetarea lor se transmite cumva celorlalte părţi implicate în 
dialog... 

Angela: Ceva de genul acesta... Dar eu zic chiar mai mult: doar 
repetarea aceasta relativă există şi nimic altceva: nu există eu, nu 
există gândire, nu există dialog, nu există înţelegere... Există doar 
repetarea aproximativă a unor repetări relativ similare... 

Diana: Ai formulat o ipoteză... O putem testa? 

Angela: Sigur că putem! Fiecare dialog pe care îl purtăm 
confirmă ceea ce eu am spus... Şi v-am dat exemplul de mai 
înainte... Dar m-am gândit şi la următorul experiment: din 
moment ce nu putem transmite decât repetări şi deoarece, orice 
am face, oricum transmitem doar repetări - putem să ne asumăm 
acest lucru şi să creem un discurs autentic care evită ascunderea 
repetării, scoţând-o în faţă, să fie vizibilă pentru oricine... O astfel 
de repetare, fiind repetare evidentă, are potenţa să spargă zidul 
relativ opac al comunicării obişnuite, făcând posibil dialogul - în 
sensul că fiecare dintre participanţi îşi repetă cât mai des 
repetarea şi astfel, teoretic, ceilalţi participanţi pot prelua în ei, 

prin simplă audiție repetată, mult mai uşor această repetare-mesaj 
făcând astfel ca monologurile lor relativ paralele să se intersecteze 
pentru a da naştere dialogului real, autentic, în care o repetare 
trece de la un individ la altul... 

Diana: Bine atunci... Mă ofer voluntară!... Eu şi cu tine, faţă în 
faţă... Ce trebuie să facem mai exact?... 

Angela: Ok... excelent... uite ce propun eu: fiecare din noi, în 
loc să purtăm dialogul obişnuit în care o vorbă sau o propoziţie se 
afirmă o singură dată pe un segment scurt de timp şi apoi se trece 
peste ea, să repetăm fiecare cuvânt cam de zece ori. 

De exemplu: Salut! Salut! (Râzând:) Salut! (Cu entuziasm:) 
Salut! Salut!  (Intrebând:)  Salut?!...  (Mirată:) Salut... 
(Posomorâtă:) Salut... (Relaxată:) Salut! Salut!... 

Diana: Aha!... Bine! Bine... (Bine dispusă:) Bine! (Cu hotărâre:) 
Bine!... Bine!... (Întrebând:) Bine? (Intrigată:) Bine? (Depresivă:) 
Bine... (Iritată:) Bine!!... (Căscând:) Bine... (Plictisită:) Bine... 

Angela: Ce mai faci?... (Interesată:) Ce mai faci?... (Zâmbind:) 
Ce mai faci?... (Cu elan:) Ce mai faci?... (Nervoasă:) Ce mai 
faci?!... (Dezinteresată:) Ce mai faci?... (Melancolică:) Ce mai 
faci?... (Tristă:) Ce mai faci?... (Detaşată:) Ce mai faci?... 

Diana: Excelent! Dar tu?... Excelent! Dar tu?... (Şi mai 
entuziastă:) Excelent! Dar tu?... (Uşor obosită:) Excelent! Dar 
tu?... (Surâzând:) Excelent! Dar tu?... (Amărâtă:) Excelent! Dar 
tu?... (Deranjată:) Excelent! Dar tu?... (Abătută:) Excelent! Dar 
tu?... 

Angela (relaxată, pe un ton egal): Meditez la repetare! Tu la ce 
te gândeşti?... Meditez la repetare! Tu la ce te gândeşti?... Meditez 
la repetare! Tu la ce te gândeşti?... Meditez la repetare! Tu la ce te 
gândeşti?... Meditez la repetare! Tu la ce te gândeşti?... Meditez la 
repetare! Tu la ce te gândeşti?... Meditez la repetare! Tu la ce te 
gândeşti?... 

Diana: Mă gândesc că oi fi eu deşteaptă, dar repetarea ta e mai 
deşteaptă ca mine... Ştii ce o să fac? O să-mi formulez teoria 
deşteptăciunii într-o propoziţie pe care o voi repeta, doar că vreau 
să-mi dea replica Nina, alternativ şi repetat cu esenţa teoriei sale 
despre prostie... Ce zici Nina?... Hai lângă mine să dialogăm! 

Nina: Bine... Zi! 

Diana: Sunt deşteaptă! 

Nina: Eşti proastă! 

Diana: Sunt deşteaptă! 

Nina: Eşti proastă! 

Diana (cu maximă hotărâre): Sunt deşteaptă! 

Nina (relaxată): Eşti proastă! 

Diana (iritată): Sunt deşteaptă! 

Nina (ironică): Eşti proastă! 

Diana (mânioasă): Sunt deşteaptă! 

Nina (dispreţuitoare): Eşti proastă! 

Diana (agitată): Sunt deşteaptă! 

Nina (râzând): Eşti proastă tul... De ce nu pricepi că eşti 
proastă? 

(Diana îi trânteşte o palmă Ninei...) 

Mona: Hii!? Fetelor ce faceţi? "i 

Diana (plângând:) Sunt deşteaptă!... Imi pare rău Nina! 

Nina: Bine, bine... Eşti deşteaptă! Aşa e cum zici tu!... Mona se 
pare că are dreptate: dialogul, cu adevărat, nu este posibil... 

Diana (plângând): Sunt deşteaptă!... 

Angela: Haideţi totuşi să-i mai dăm o şansă dialogului! Nina 
vrei să dialoghezi cu Mona? 

Diana (plângând): Sunt deşteaptă!! 

Nina: Sigur Angela!... Hai Diana calmează-te!... Era doar un 
exerciţiu... Nu o lua în nume personal... Ştim că eşti deşteaptă!... 
Linişteşte-te! 

Diana (veselă): Ha-ha... V-am păcălit!... Aţi crezut că m-am 
supărat... De fapt, m-am bucurat... De abia aşteptam să-ţi dau o 
palmă şi acum am găsit un motiv... Mă ierţi Nina? 

Nina: Te iert!... (Ii dă o palmă peste faţă...) Asta a fost ca să te 
fac şi mai fericită!... Că am înţeles că palmele te fac fericită!... 

(Diana vrea să-i mai dea o palmă... Nina o prinde de mână... 
Diana încercă să dea cu cealaltă... O prinde şi de cealaltă... Se 
îmbrâncesc şi se smocăiesc putin pe canapea... Mona şi Angela sar 
să le despartă...) 

Angela: Hai fetelor nu vă mai jucaţi! Potoliţi-vă!... 

(Se potolesc şi stau plouate una lângă alta... Celelalte două le 
păzesc de o parte şi de alta... Toate sunt pe canapea...) 

Mona: Deci argumentul suprem într-un dialog se pare că este 
totuşi forţa, manifestată în ultimă instanţă chiar prin violenţă 
verbală şi mai ales fizică... Dar este un argument care nu prea 
convinge... chiar dacă este repetat... Deci Angela... se pare că nici 
măcar repetarea nu convinge!... 

Angela: Exact... Doar vă spuneam că nu există nici înţelegere, 
nici dialog, nici convingere... Nu există decât repetare: repetare de 
cuvinte, de argumente, de propoziţii, de atitudini, de gesturi, de 
acţiuni, de însuşiri specifice unor tipuri de dialog - doar atât - doar 
repetare şi iarăşi repetare... Dialogul nu există, dar există 
repetarea!... 

(Diana se ridică şi se aşează pe un fotoliu, îşi bea paharul de 
bere până la fund şi apoi mestecă nişte covrigei... Nina se ridică şi 
ea de pe canapea şi se aşează pe fotoliul opus... Îşi bea şi ea 
paharul până la fund şi privind-o atent pe Diana mestecă şi ea 
nişte covrigei... Atmosfera este tăcută, dar densă...) 

5. O bătaie 


Diana (privind spre Nina): Vrei să ne batem? 

Nina: Aş vrea, dar nu ne lasă fetele! Ai văzut!... 

Diana (ridicându-se): Mona, Angela... vă rog să nu mai 
interveniţi!... Eu şi Nina avem nişte poveşti mai vechi de împărţit şi 
o să facem nişte lupte greco-romane, ca să vedem care e mai 
tare: prostia sau deşteptăciunea... Nina hai prinde de măsuţă să o 
mutăm mai încolo să nu ne lovim de ea... (O mută...) 

Mona: Bine, luptaţi-vă, dar aveţi grijă să nu vă loviți prea 
tare... lată ce propun eu: Vă luptaţi pe acest covor, iar cea care e 
împinsă prima afară de pe covor pierde... Eu voi arbitra! 

(Cele două luptătoare păşesc pe covorul rotund, se apropie, fac 
nişte gesturi de intimidare şi apoi se prind de mâini încercând să 
se trântească jos una pe alta sau să se împingă afară de pe 
covor... Ajung pe jos, se tăvălesc pe covor şi încearcă să se 
imobilizeze... La un moment dat ajung în genunchi una în faţa 
alteia şi se strâng cu putere în braţe încercând să se împingă pe 
spate... Nu prea reuşesc...) 

Diana (oftând): Of... Am obosit!... 

Nina: Şi eu... Hai să terminăm repriza aceasta la egalitate! 

Diana (ridicându-se în picioare): E tare prostia asta! 

Nina (ridicându-se şi ea): Hai că nici deşteptăciunea nu se lasă 
mai prejos!... 

(Diana şi Nina se aşează pe cele două fotolii. Diana începe să 
respire profund... Nina respiră şi ea cât mai profund de câteva 
ori...) 

Diana (ridicându-se): Gata! M-am relaxat!... Hai să reluăm 
lupta! 

(Păşeşte pe covor şi face câteva mişcări de încălzire... Nina se 
apropie relaxată de ea. Diana adoptă o poziţie de luptă... Pe 
neaşteptate Nina îi trânteşte o palmă...) 

Diana (supărată, cu o voce copilăroasă): M-ai bătut!... 
(ovială:) Acuma să mă pupi! (Se repede la Nina şi o prinde de 
mâni... Aceasta râde...) 

Diana (jucăuşă): Să mă pupi!... Să-mi dai o pupă!... M-ai lovit 
peste obraz!... (Mimând supărarea:) De ce?... (Nina se retrage...) 
Să-mi dai o pupă! (Nina râde şi fără să bage de seamă iese de pe 
covor...) 

Diana (bucuroasă, ridicând mâinile în sus în semn de victorie): 
Te-am învins!... Ai ieşit de pe covor!... 

Nina (râzând): Bine, m-ai învins!... Dar ai luat bătaie!.., 

Diana: Atunci să mă pupi!... Dă-mi o pupă unde m-ai lovit, că 
mă doare! 


16 


Limite esenţiale ale culturii 


Nina: Bine!... Hai să te pup! Glumeam şi eu... (Se apropie să o 
pupe...) Ă 

Diana: Nu face nimic!... Nu m-am supărat! (Pleosc!... Îi dă o 
palmă Ninei...) 

Nina (uşor surprinsă): Aşa deci!... Bine! Ai dreptate!... Acum 
suntem chit!... Hai să ne liniştim!... Violenţa se pare că nu duce 
nicăieri!... Hai mai bine să dialogăm! 

Mona: Aşa fetelor: dialogaţi! Dacă puteţi... Asta vrem noi să 
vedem din partea voastră: un dialog... 

Angela: Nu se poate: nu o să vedem decât două repetări relativ 
paralele... 


6. Un dialog 


Diana (aşezându-se pe fotoliu): Hai că mi-a venit o idee!... 
Dacă prostia nu poate dialoga cu deşteptăciunea, datorită faptului 
că ambele au o fire uşor conflictuală, poate că ar fi mai bine să 
mimăm dialogul... 

Nina: Să-l mimăm? 

Diana: Da... Să ne prefacem!... Să ne comportăm ca şi cum ar 
fi, deşi el în realitate nu este... 

Mona: Şi de ce să ne prefacem? Nu-i mai bine să constatăm 
realitatea aşa cum e ea - adică inexistenţa dialogului?... 

Diana: Aceasta e realitatea ta şi ţie îţi convine... Dar mie nu-mi 
convine!... În realitatea mea eu sunt cea mai deşteaptă femeie din 
lume şi nu-mi convine deloc ca dialogul să fie imposibil, pentru că, 
dacă e aşa, eu nu-mi mai pot comunica deşteptăciunea şi nici nu 
pot împărtăşi din ea proştilor - lucru care ar face din 
deşteptăciunea mea o neputinţă ca oricare alta... 

La ce mai e bună deşteptăciunea, dacă nu te poţi lăuda cu ea? 
La ce bun să fii deşteaptă, dacă nu poţi spune la nimeni cât de 
nemaipomenit de deşteaptă eşti?... Deşteptăciunea lipsită de 
dialog nu prea are sens să existe... 

Mai bine mă prefac deci că dialogul este posibil, ca să fie 
posibilă şi manifestarea deşteptăciunii mele în lume... Că, în fond, 
degeaba sunt eu cea mai deşteaptă femeie din univers, dacă 
nimeni nu ştie asta... sau dacă nu pot să spun nimănui acest 
adevăr... 

Nina: Diana are dreptate! Eu sunt cea mai proastă femeie din 
lume... Dar tot îmi dau seama că ea are dreptate... La ce e bună 
prostia mea, dacă nu mă pot lăuda cu ea? Şi la ce-mi foloseşte 
faptul că sunt proastă, dacă nu am măcar iluzia că pot să 
împărtăşesc din prostia mea şi altora?... Prostia neafirmată, 
neîmpărtăşită, necomunicată nu mai are nici un farmec... Degeaba 
sunt proastă, dacă nu ştie nimeni cât de proastă sunt!... 

La ce-mi foloseşte prostia, dacă nu pot să o strig în gura mare? 
Dacă nu mă pot lăuda cu ea? Dacă nu pot să fac din prostie 
principiul prim al metafizicii? Dacă nu pot să pun prostia ca 
fundament esenţial al oricărei cunoaşteri posibile? 

Într-adevăr, prostia mă bucură, dar nu suficient cât să rămân 
singură cu ea... Mai bine să fiu o proastă în dialog, decât o proastă 
în tăcere!... 

Angela: Deci voi ziceţi că, chiar dacă dialogul nu ar fi posibil, 
noi tot ar trebui să ne comportăm ca şi cum el ar fi cu putinţă?... 
Că ar trebui să facem o distincţie între esenţa dialogului, care este 
nefiinţa, şi aparenţa lui de fiinţă... şi astfel să mimăm dialogul, 
chiar dacă am fi convinse că el e doar un joc al aparenţelor 
dialogale şi nu un dialog autentic? 

Mona: Poate că înainte de a stabili importanţa socială a 
dialogului şi utilitatea lui relaţională sau pragmatismul lui 
funcţional ar trebui mai întâi să-i stabilim esenţa lui - partea lui de 
fiinţă cea mai specifică... Diana, tu zici că eşti cea mai deşteaptă 
femeie din univers... Te rog să ne spui atunci ce crezi tu că este 
dialogul? 

Diana: Nu ştiu!... Ţi-am mai spus că nu ştiu... şi sincer nici nu 
mă interesează!... Asta e problema ta Mona!... Dar, dacă tot e să 
ne aflăm în dialog la un pahar de bere (sau măcar într-o mimare a 
dialogului despre dialog), hai să încerc totuşi o definire a 
dialogului... 

Astfel, în acest moment, pentru mine dialogul este acea 
realitate specifică comunicării verbale sau scrise care face posibilă, 
pe de o parte, existenţa deşteptăciunii supreme care rezidă în 
mine şi, pe de altă parte, afirmarea ei în faţa voastră. Această 
realitate este relativ indiferentă la recepţia ei din partea voastră, 
deoarece, la drept vorbind, s-ar putea ca voi să nici nu existaţi 
prea serios pentru mine!... 

Pentru mine doar eu exist cu adevărat. Pentru că mă port pe 
mine peste tot pe unde păşesc, privesc, simt, vorbesc sau 
gândesc... Existenta mea şi existenţa eu-lui meu sunt 
nedespărţite: iar voi sunteţi doar o fază trecătoare prin existenţa 
mea. Eu sunt dintotdeauna cu mine, voi sunteţi doar momentan cu 
mine... Prin urmare, în realitate, voi nu prea aveţi o existenţă 
serioasă în faţa mea: existenţa voastră e doar o umbră în raport 
cu propria mea existenţă... 

Singura existenţă pe care voi o puteţi afirma în faţa mea este 
existenţa pe care v-o conferă, pe de o parte, manifestarea voastră 
reflectată în percepţia mea şi, pe de altă parte, existenţa pe care 
v-o afirmaţi uneori prin intensitatea dialogului pe care îl purtaţi cu 
mine... Dialogul acesta este cel mai important argument de 
existenţă pe care voi îl puteţi aduce pentru voi în faţa mea... 

Eu nu pot să vă recunosc fiinţa decât prin dialogul pe care îl 
port cu voi... Cum însă acest dialog este relativ superficial şi 
grăbit, inconsistent şi repede trecător fiinţa voastră este mai mult 
un vis pentru mine... şi o realitate pe care uneori o văd, dar nu pot 
să o ating, pe care uneori pot să o ating, dar nu pot să mi-o asum, 
pe care uneori pot să mi-o asum, dar nu pot să o ţin minte... 

Deoarece pentru mine existenţa mea este copleşitoare, dialogul 
este principalul mijloc de evadare din sine, mijlocul prin care eu 
mă pot desprinde puţin de mine pentru a trăi pentru câteva clipe în 
viaţa voastră... Şi chiar iluzorie, şi chiar amăgitoare, şi chiar 
superficială, şi chiar trecătoare... această trăire a voastră în mine 
şi a mea în voi nu se poate atinge decât prin dialog... 

Mona: Diana văd că a început să facă elogiul dialogului... Cred 
că-i găseşti virtuţi mult mai mari decât are în realitate... Oricum... 
Deci tu, cea mai deşteaptă fată de pe pământ, susţii că dialogul 
este poarta spre pluralitate, spre celălalt - singura poartă care ne 
poate scoate din singurătatea uneori copleşitoare a propriei 
existenţe spre a ne aduce în prezenţa unei alte fiinţe... 

Foarte bine... Hai atunci să vedem ce zice Nina! 


7. O proastă şi o deşteaptă 


Nina: Ce să zic? 

Mona: Zi şi tu ceva! 

Nina: Despre ce? 

Mona: Despre ce vrei tu! 

Nina: Nu vorbeam despre dialog? 

Mona: A, ba da... Păi zi atunci ceva despre dialog! 

Nina: Ce să zic? 

Mona: Hai Nina!... Zi şi tu ceva, doar eşti cea mai mai proastă 
femeie din lume: trebuie că ai şi tu o părere despre dialog! Prostia 
întotdeauna are o părere despre orice... 

Nina: E adevărat că prostia obişnuită are o părere despre 
orice... Dar eu nu sunt prostia obişnuită... Eu sunt prostia maximă, 
prostia cu carul, prostia fără limite, prostia abisală - adică 
adevărata prostie... Şi în această calitate - de prostie maximă - 
sunt condamnată să nu am nici o părere despre nimic... Prostia 
mea mă condamnă la tăcere... Acolo unde deşteptăciunea vorbeşte 
prostia trebuie să tacă... 

Angela: Şi eşti tot timpul aşa de proastă sau, din când în când, 
te mai deştepţi şi tu? 

Nina: Nu-s tot timpul proastă la maxim!... Pentru că nu pot să 
fiu atentă tot timpul... Aşa că, din când în când, mai uit de prostia 
mea esenţială şi atunci îmi apare iluzia deşteptăciunii... Diana are 
dreptate: când mai uit de mine, îmi mai apare şi ea în faţă... 

Atunci când sunt vrăjită spre dialog, de multe ori, uit că sunt 
proastă şi atunci vorbesc... Iar când, conştientă fiind de propria 
prostie, totuşi vreau să vorbesc - prostia din mine este ispitită 
spre manifestare... Când vă văd, mai mereu, vreau să vă spun ce 
proaste sunteţi... 

Diana: Eu nu sunt proastă! Sunt deşteaptă... 

Nina: ... Ce proaste sunteţi toate... cu excepţia Dianei care e 
deşteaptă! 

Mona: Deci să înţelegem că, deşi tu eşti cea mai proastă femeie 
din existenţă, din când în când, uiţi de prostia ta esenţială - şi 
anume, atunci când intri în dialog cu alte proaste, aşa ca noi... 

Diana: Eu nu sunt proastă! 

Nina: Exact! Pot dialoga cu voi, dacă vă recunoaşteţi prostia: 
eu trebuie să mă văd puţin în voi, ca să am un minim de contact 
dialogal cu voi... Altfel dialogul nu este posibil... De exemplu, cu 
Diana nu pot dialoga... Deoarece ea refuză prostia, eu nu mă pot 
oglindi mai deloc în ea... Şi fiindcă eu refuz aproape total 
deşteptăciunea, ea nu se poate oglindi mai deloc în mine... 
Dialogul este posibil doar în măsura în care putem vedea măcar o 
umbră a sinelui nostru în cealaltă... Dacă Diana ar recunoaşte, 
pentru o clipă măcar, că este proastă, în exact acea clipă, dialogul 
nostru ar deveni posibil... 

Diana: Aici are dreptate!... Dacă Nina ar recunoaşte, măcar 
pentru o secundă, că este deşteaptă sau că eu sunt deşteaptă, sau 
(de ce nu?) că eu sunt mai deşteaptă decât ea, atunci, în acea 
secundă, dialogul nostru ar fi cu putinţă... 

Mona: Ceea ce ziceţi deci voi acum este că dialogul este oglinda 
în care te vezi pe tine, reflecţia care îţi dă impresia că cealaltă îţi 
seamănă, că are o legătură cât de mică cu propria ta fiinţă... Dar 
problema este că, de obicei, dacă trecem de această iluzie a 
asemănării spre a intra mai în profunzime, vedem că ne-am 
înşelat, că impresia asemănării era doar o impresie şi că dialogul 
nu este posibil... Tu ce părere ai Angela? Pentru tine ce este 
dialogul? 

Angela: Ştiţi deja: repetare... Repetarea de care vorbesc eu 
unifică toate teoriile voastre filosofice în una singură. Ea explică şi 
ce este dialogul (repetare) şi cum se manifestă el (prin repetare), 
şi care este motivaţia lui (repetarea) şi care este finalitatea lui 
(repetarea)... Nu există ceva pe care repetarea relativă să nu-l 
poată explica... 

Mona: Ok... Şi cum îţi explici, de exemplu, greutatea dialogului 
sau chiar imposibilitatea stabilirii lui între o proastă şi o deşteaptă, 
între prostie şi deşteptăciune, între Nina şi Diana: între cea mai 
proastă femeie din existenţă şi cea mai deşteaptă femeie din 
univers, între proasta proastelor şi deşteapta deşteptelor? 

Angela: Simplu: fiecare din ele este total absorbită în repetarea 
unei realităţi specifice: una de prostie, cealaltă de deşteptăciune... 
Părerea comună pune în antiteză aceste două realităţi... Şi când 
ele se angrenează în dialog, dacă se manifestă în cadrul părerii 
comune, adică, cum ar veni, cu noi de faţă, ele nu se pot 
intersecta şi nu pot comunica... 

Dar dacă ar rămâne singure... nici măcar nu ar discuta despre 
prostie şi deşteptăciune, ci despre cu totul altceva. Fiinţele nu pot 
să se întâlnească prin esenţa lor, ci doar prin aparenţa care le este 
specifică... Şi deşi esenţa lor este de fiecare dată repetare (nu are 
cum să fie altceva: de exemplu, prostie care se repetă, 
deşteptăciune care se repetă, dialog care se repetă sau repetare 
care se repetă), atâta timp cât această esenţă a repetării rămâne 
relativ invizibilă (prin lipsa repetării centrate pe repetare), esenţele 
par distincte... Cât timp vorbim, comunicarea nu prea este 
posibilă, iar tăcerea este doar o iluzie de comunicare: dialogul 
rămâne deci o simplă repetare uşor variabilă şi nimic altceva... 

Mona: Te ascult, dar nu prea înţeleg... Mie mi se pare că tu 
susţii nu doar că dialogul nu este posibil, ci chiar mai mult de atât: 
că el nu există!... Şi aici se vede că te înşeli! Oare noi două nu 
dialogăm? 

Angela: Dacă dialogul se vrea a fi doar o succesiune de replici, 
de întrebări şi răspunsuri, de observaţii şi argumentări, atunci da: 
această succesiune există... dar nu este... De ce? Simplu: această 
succesiune este şi ea doar o repetare relativă: întrebările se 
repetă, răspunsurile se repetă, argumentele se repetă şi, mai ales, 
limba aceasta prin care ele se manifestă este mai mereu aceeaşi: 
adică se repetă... Deci acest dialog-succesiune nu există ca dialog 
şi succesiune, dacă prin acestea tu înţelegi altceva decât repetare 
extrem de puţin variabilă... 

Diana: Mi se pare că Angela are dreptate... Aşa că pe moment 
accept poziţia centrală pe care o joacă în dialog repetarea: 
repetarea cuvintelor, a sensurilor, a propoziţiilor, a frământărilor, a 
întrebărilor, a justificărilor, a poveştilor ş.a.m.d. ... De asemenea, 
m-am gândit atent la faza cu oglindirea prin dialog... şi mi-a venit 
ideea să testăm această ipoteză! 

8. Dialogul proastelor 


Mona: Să o testăm!... Dar cum? 

Diana: Uite cum: o să presupunem pentru o clipă, prin reducere 
la absurd, că eu nu sunt deşteaptă, ci dimpotrivă, că sunt chiar 
proastă şi încă nu orice proastă, ci proasta proastelor, cea mai 
proastă de pe faţa pământului... 

Nina (bucuroasă): Vai de mine! Sora mea!... Nu mai sunt 
singură!... Sunt aşa emoţionată!... Hai să te îmbrăţişez!... (Se 
duce şi o îmbrăţişează...) Ce proastă eşti tu Diana! De ce nu ţi-ai 
recunoscut de la început prostia? Era cât pe ce să mă păcăleşti cu 
povestea ta legată de deşteptăciune... Mă bucur că ţi-a venit şi ţie 
prostia la cap!... Hai să închinăm fetelor!... (Fetele ridică 
paharele...) Trebuie să sărbătorim această clipă de prostie şi să ne 
bucurăm de ea atât cât durează, fiindcă, din păcate, presimt că nu 
o să ţină prea mult! 

Angela: Hai noroc, proastelor! Cine sunt cele mai proaste femei 
din istorie? 

Nina (cu entuziasm): Noi suntem! Ura!... Trăiască prostia!! 

Diana: Trăiască prostia supremă şi să fie cât mai proastă cu 
putinţă! 

Mona (ironică): Bravo! Aţi văzut că dialogul funcţionează? Ce 
am zis eu?... 

Diana: Nu mai funcţionează! Mi-a trecut prostia! 

Nina: Ce păcat, erai o proastă aşa de frumoasă!! 

Diana: Mulţumesc! Dar am avut doar un mic moment de 
rătăcire care acum mi-a trecut... Sunt din nou deşteaptă fetelor! 

Nina: Of!!... Ce păcat că prostia ţine aşa de puţin! Ce păcat că 
prostia trece aşa de repede!... Uite: ca să mai prelungim puţin 
momentul dialogului atins prin oglindire, o să intru şi eu în jocul 
Dianei şi pentru un moment (şi doar pentru un moment) o să 
presupun şi eu, prin absurd, că sunt deşteaptă, cea mai deşteaptă 
femeie văzută vreodată de privirea umană, deşteapta supremă, 
adică şi femeie şi deşteaptă în acelaşi timp, sub acelaşi raport, în 
aceeaşi propoziţie... R 

Diana (surprinsă şi emoţționată): Imi vine să lăcrimez!... Nina ai 
zis cumva că eşti deşteaptă?... Cred că nu am auzit bine! 

Nina: Am zis! Uite - repet: sunt cea mai deşteaptă femeie din 
lume! 

Diana: Nu eşti! Eu sunt cea mai deşteaptă!... Dar mă bucur 
nespus că mai este o deşteaptă aşa ca mine... Hai să te îmbrăţişez 
repede, că deşteptăciunea se ofileşte cu repeziciune: e aici pentru 
o clipă, iar în clipa următoare dispare ca şi cum nici nu ar fi fost... 

Pentru o clipă crezi că ştii ceva şi în clipa următoare realizezi că de 
fapt nu ştii mai nimic... (O îmbrăţişează pe Nina...:) 

Eşti aşa de frumoasă când eşti deşteaptă! 

Nina: Mulţumesc Diana! Dar să ştii că sunt la fel de frumoasă şi 
când sunt proastă, ba poate atunci sunt chiar mai frumoasă! 

Mona: Hai noroc fetelor! Magia dialogului: iat-o în manifestare: 
Trăiască deşteptăciunea! Trăiască fetele deştepte, că ele conduc 
lumea!... (După ce ciocnesc paharele fetele se aşează pe canapea 
şi pe fotolii...) 

Angela: Să înţeleg oare că dialogul proastelor a luat sfârşit? Să 
înţeleg că prostia nu se mai repetă?... Nu pot să înţeleg aşa 
ceva!... Dacă suntem toate deştepte, cine mai rămâne să facă pe 
proasta?... Nu vă jucaţi fetelor cu extremele!... Repetarea variază 
între extreme, ce-i drept destul de puţin, dar e bine să păstrăm 
echilibrul delicat existent între ele, ca să nu răsturnăm lumea din 
repetarea ei cotidiană... 

Nina: Ai dreptate! Mi-a trecut! Sunt din nou proastă!... Cineva 
trebuie să fie proastă pe acest pământ, ca să păstrăm echilibrul, 
iar eu sunt proasta perfectă! Priviţi la mine: nu am faţă de 
proastă?... Nu arăt a proastă? Nu sunt eu oare cea mai proastă 
dintre proaste?... Proasta supremă? 

Diana: Ba da Nina! Tu eşti proasta noastră prea-iubită! Tu eşti 
întruchiparea printre noi a prostiei şi noi te preţuim nespus pentru 
asta!... Scuză-mă, dacă te-am jignit făcându-te deşteaptă!.., 
Prostia ta este fără limite şi nimic nu se poate pune în calea ei... 
(Zâmbind!:) În afară de o deşteaptă ca mine!... 

Mona: Bine că ne-am lămurit! Iată un nou dialog de succes: am 
ajuns exact de unde am plecat... 

Diana: La o poezie? 

Angela: Da!... Poezia... repetării... 


(Fetele rămân un moment în tăcere semnalând publicului că 
piesa s-a sfârşit...) 

Examen la filosofie 


Dedicaţie: 
Pentru toţi proştii care şi-au făurit un destin din filosofie 
şi pentru toţi filosofii care au descoperit un sens în prostie... 


Personaje: 
trei profesori: Libetar, Traveri şi Mucedafi 
şi trei studenţi: Artavi, Cridan şi Galizen. 


(Profesorii la catedră - citesc ceva cu atenţie... Studenţii în sala 
de examen - stau relaxaţi şi scriu ceva... Tensiune în aer...) 


(Undeva - nu se ştie unde... Cândva - nu se ştie când...) 


I 


Libetar: Dragi colegi... Am primit lucrările voastre şi le-am citit 
cu interes... Mi-a atras îndeosebi atenția lucrarea lui Artavi care 
este foarte îndrăzneață în afirmaţii... 

Te rog domnule Artavi să-ţi susţii poziţia. 

Artavi: Domnilor profesori, stimaţi colegi, lucrurile sunt cât se 
poate de simple: filosofia e o prostie... 

Mucedafi: Vai de mine! Ai scris aşa ceva în lucrare?... Dar cum 
ţi-ai permis?... Ne facem de ruşine!... Domnule student vă rog să 
vă controlaţi limbajul!... Vă rog să vă exprimaţi academic! 

Artavi: Îmi menţin poziţia... Şi mă exprim foarte clar când vă 
spun că, deşi cele mai multe din cuvintele importante pentru 
filosofie se pot găsi în dicționarele de profil, unul (poate cel mai 
important) lipseşte din ele: vorbesc evident de cuvântul „prostie”... 

Cu alte cuvinte, academia cam ignoră prostia, iar acest fapt îi 
creează un dezavantaj major în încercarea ei de a înţelege 
realitatea lumii în care trăim... Prin urmare, eu m-am decis să 
intervin direct pentru a combate această lipsă conceptuală 
esenţială... Altfel spus, vreau să introduc conceptul de prostie în 
esenţa ideatică a filosofiei şi să-i ataşez un conţinut academic de 
exemplificări practice cât mai variate spre a-i demonstra 
importanţa lui pentru înţelegerea filosofiei umane... 

Prostia a fost nepermis de mult neglijată până acum, iar 
rezultatele acestei neglijenţe se văd mai peste tot în academismul 

filosofic... Iată deci: asta vreau eu: să introduc conceptul de 
prostie în filosofie şi să-i dau conţinut academic... 

Traveri: Adică cum să-i daţi prostiei conţinut academic? 

Artavi: Observând că filosofia în esenţa ei nu este altceva decât 
prostie şi constatând astfel că mai toţi academicienii care studiază 
filosofia nu studiază altceva decât prostiile ce le-au spus nişte 
proşti cu carte într-un context cronotopic oarecare... 

Mucedafi: Uitaţi ce domnule student... Nu vă permit!... Cu alte 
cuvinte, dumneavoastră mă faceţi pe mine prost? 

Artavi: Nu domnule profesor, dumneavoastră nu sunteţi prost... 
Sunteţi doar o imitație jalnică a prostiei... 

Mucedafi: Poftim? Vă rog să nu mă jigniţi! 

Artavi: Dar nu vă jignesc deloc... Vă spun doar adevărul... Dar 
numai dacă îmi permiteti! 

Mucedafi: Vă rog! 

Artavi: Atunci să vă întreb ceva... Sunteţi filosof? 

Mucedafi: Cine? Eu?... (După o uşoară ezitare:) Nu... nu cred... 
Filosofi sunt cei pe care eu i-am studiat şi a căror operă o predau 
studenţiilor... Eu sunt doar... profesor de filosofie... 

Artavi: Păi vedeţi?!... Atunci nu sunteţi prost! Sunteţi doar o 
imitație jalnică a unei prostii originale... Doar filosofii sunt proşti cu 
adevărat... Profesorii de filosofie doar le imită cu stângăcie 
prostia... Aşa că daţi-mi voie să-i întreb pe toţi cei de faţă: este 
vreun filosof în sală? 

(După un moment de tăcere:) Atunci iată: în această sală doar 
un singur filosof vorbeşte... şi acela sunt eu! 

Libetar: Bravo Artavi! Văd că ai curaj nu glumă!... Dar eu nu 
înţeleg prea bine ce vrei să spui... Ji-am citit lucrarea şi am 
impresia că pe mine problema aceasta mă depăşeşte... Nu ştiu mai 
nimic despre prostie... Aşa că nu mă pot pronunţa... Poate colegii 
mei să fie experţi în prostie, dar eu nu sunt... Şi cred că nici ei nu 
sunt experţi în acest subiect... 

Artavi: Păi atunci sunteţi proşti!... Cum puteţi preda filosofie, 
dacă nu ştiţi nimic despre esenţa ei? Pur şi simplu, habar nu aveţi 
ce predaţi... 

Mucedafi (către ceilalţi profesori): E nebun!... 

Libetar: Domnule student... Dumneata ori eşti nebun, ori eşti 
genial... Ai descoperit dumneata ceea ce toţi filosofii dintotdeauna 
au căutat şi nici unul nu a găsit - anume, esenţa filosofiei? 

Artavi: Da domnule profesor!... V-am spus: ei nu au descoperit 
nimic, fiindcă erau proşti - şi fiind proşti nu au fost capabili să 
descopere nici măcar prostia aceasta evidentă prezentă în tot ce 
există... 

Traveri: Dumneata ce înţelegi prin prostie? 

Artavi: Ceea ce nu înţelegeţi dumneavoastră, domnule profesor 
Traveri... 


25 


Radu Lucian Alexandru 


Traveri: Anume? 

Artavi: Anume, exact asta: prostia este ceea ce dumneavoastră 
nu înţelegeţi... E ceea ce vă scapă din realitate... E acel ceva pe 
care îl întâlniți mereu în viaţă, dar niciodată, până acum, nu l-aţi 
putut numi... E răspunsul la orice întrebare fundamentală pusă 
vreodată în metafizică, teologie, politică, economie, etică, estetică 
ş.a.m.d. 

Nimic nu are sens fără prostie... Prostia însă explică totul: de 
aceea, dacă nu înţelegeţi prostia, nu înţelegeţi nimic din filosofie... 
Iar cel care predă ceea ce nu înţelege nu poate fi decât un prost... 

Libetar: Argumentele dumitale au ceva substanţă, dar parcă 
sunt prea dur spuse... 

Artavi: Vreţi să le mai îndulcesc?... Să pun nişte zăhărel 
vorbulistic în ceaiul filosofic, să-l poată bea copilaşii în ale 
filosofiei?... Ce e asta domnilor? Vorbele mele sunt prea amare 
pentru gustul dumneavoastră? Ne ascundem de realitate? Dar 
unde suntem aici? La vreo grădiniţă? Sau suntem printre adulţi?... 

Lucrurilor trebuie să li se spună pe nume... Iar dacă încă nu 
ştiaţi, vă informez eu acum că nu există Moş Crăciun, universul nu 
este magic, îngerii nu există, iar filosofii sunt nişte proşti... 

Dar nu doar ei... Toată lumea e proastă... Orice om e prost şi 
aceasta e realitatea: prezenţa prostiei le explică pe toate, iar lipsa 
ei nu explică mai nimic... 

Aveţi vreo întrebare? Răspunsul este „prostia”!... 

De exemplu: de ce vă certaţi cu cineva?... De exemplu, cu 
mine... Răspunsul este „prostia”... Eu sunt prost, voi sunteţi 
proşti... şi fiind proşti, nu ne putem înţelege, chiar dacă aparent 
vorbim aceeaşi limbă... 


II 


Cridan: Am eu o întrebare... dacă îmi permiteţi să intervin... 
Te-am ascultat cu atenţie şi parcă, când te aud vorbind, mi se rupe 
firul... Nu înţeleg... 

Artavi: Nici nu ai cum! Eşti prost!... Dar pune, te rog, 
întrebarea... 

Cridan: Mulţumesc de compliment... 

Artavi: Cu plăcere... 

Cridan: La întrebarea aceasta au reflectat mulţi filosofi spre a-i 
găsi răspuns: Ce este virtutea? 

Artavi: O prostie... 

Mucedafi (vizibil iritat): Extraordinar!... Cât tupeu! Nu se poate 
aşa ceva! În calitate de profesor de etică trebuie să intervin... 
Domnule... virtutea este cea mai înaltă calitate umană... Cum 
puteţi spune că e o prostie? 

Artavi: Vai... dar sunt atâtea argumente... De exemplu, câţi 
pun în practică virtuţile?... Şi dacă nu le pun în practică, de ce nu o 
fac?... Dacă oamenii, în general, ar fi virtuoşi, cum susţin unii 
proşti, sau dacă ar fi capabili de virtute, cum susţin alţi proşti, oare 
am mai trăi în lumea în care trăim? In lumea aceasta plină de 
exploatare, de teamă, de ipocrizie, de viclenie, de minciună, de 
lăcomie, de ură, de sărăcie, de invidie, de hoţie, de corupţie, de 
violenţe, de războaie şi de abuzuri de toate felurile?... 

Nu domnilor!... Dacă virtutea ar fi altceva decât o prostie, 
lumea în care trăim ar arăta cu totul altfel... Dar fiindcă mai toată 
lumea crede despre virtute că e o prostie, lumea arată exact aşa 
cum o vedeţi... 

Dacă ar crede că virtutea ar fi altceva decât prostie, de ce nu o 
pun în practică?... Unde e omul virtuos?... Unde e cel care nu se 
teme de adevăr?... Unde se ascunde virtutea?... După viciu?... 

Da domnilor! Virtutea e o prostie... Iar dacă credeţi că ea e 
altceva decât prostie, atunci nu înţelegeţi mai nimic din lumea în 
care trăiţi... Aceasta e situaţia brută a viciului care controlează 
lumea aceasta... Dar în momentul în care pricepeţi că virtutea este 
doar o altă prostie filosofică, toate lucrurile vor începe să capete 
sens... Virtutea nu explică mai nimic, viciul explică aproape orice... 

Virtutea nu are nici un sens, dacă nu luăm în calcul prostia... 


III 


Galizen: Am şi eu o întrebare pentru colegul nostru, iată foarte 
entuziasmat, fiindcă a descoperit... prostia... Ce este inteligenţa? 

Artavi: Simplu spus inteligenţa este prostie... Ba mai mult de 
atât: cu cât un om se crede mai inteligent, cu atât este mai 
prost... Cel care creşte în convingere că este inteligent creşte 
direct proporţional în prostie... Inteligentul nu pricepe mai nimic 
din ce-l înconjoară, dar prostia lui cea mai mare e că el crede că 
pricepe... 

Omul care nu ştie că este prost este prost... 

Dacă ar fi însă foarte prost şi s-ar recunoaşte ca atare, ar 
pricepe instantaneu că există o explicaţie - una singură: prostia... 

De exemplu: de ce şi-ar pierde nişte oameni vremea punând 
întrebări prosteşti într-un examen ca acesta, iar alţi oameni ar sta 
cuminţi şi ar răspunde acestor întrebări cu răspunsuri la fel de 
prosteşti? 

Răspunsul? - De proşti! De aia!... Dacă ştii că eşti prost, nu pui 
întrebări - cine să-ţi răspundă?... Ceilalţi sunt la fel de proşti ca şi 
tine... Dacă ştii că eşti prost, nu dai răspunsuri - cine să le 
înţeleagă?... Toţi sunt proşti: şi cei care întreabă, şi cei care 
răspund... 

Mucedafi: Deci, după capul dumitale, examenul acesta este o 
prostie... Dar atunci de ce ai mai venit la examen? 

Artavi: De prost domnule profesor... Eu fiind prost şi ştiind că 
sunt prost, ca orice prost, am o mare prostie în cap: cred că pot 
explica prostia celorlalţi... Ori, prostia nu poate fi explicată şi nu 
poate fi înţeleasă... Prin urmare, demersul meu este relativ inutil... 
Şi totuşi îl fac... De ce?... De prost, de aia! 

Cu alte cuvinte, eu... fiind prost... găsesc o oarecare plăcere în 
a-mi prinde mintea cu proştii, iar voi, ceilalţi, fiind proşti, staţi de 
vorbă cu un prost... 


Traveri: Tu crezi că e dificil să vorbeşti altora despre prostie? 

Artavi: De cele mai multe ori, nu e greu, e aproape imposibil... 
Cine conştientizează existenţa esenţială a prostiei descoperă, 
deopotrivă, şi un neajuns imposibil de înlăturat, şi un avantaj greu 
de ignorat - de obicei, ştiinţa că prostia nu are leac te opreşte din 
acţiunea relativ inutilă de a-i căuta tămăduire... 

Înțelegerea prostiei şi comunicarea acestei înţelegeri par a se 
exclude una pe alta - şi aici se pare că, uneori, nu sunt decât două 
variante: dacă înţelegi corect profunzimea prostiei, atunci nu are 
nici un rost să încerci să comunici această înţelegere - proştii nu 
vor înţelege ce vrei să le comunici... Iar dacă nu o înţelegi corect şi 
prostia nu e decât o iluzie, atunci ar fi o prostie să încerci să 
comunici această posibilă înţelegere greşită a prostiei... Oricum am 
privi lucrurile, atunci când devenim prea profunzi în prostie, gura 
noastră ar cam trebui să tacă... 


Mucedafi: Şi atunci tu de ce vorbeşti? 

Artavi: Eu vorbesc din cauza prostiei - chiar nu am găsit nici un 
alt motiv mai bun de a vorbi azi aici... Dar mai am încă un motiv 
de o oarecare importanţă în acest context: joaca... 

Traveri: Te joci cu prostia? 

Artavi: Încerc mereu să mă joc cu proştii indicând, mai în 
glumă sau mai în serios, spre prostie... Dar proştii, fiind proşti 
prea serioşi, nu prea ştiu de glumă... 

Să te joci cu seriozitatea - iată o cale regală spre cunoaşterea 
mai bună de sine... 

Să consideri în joacă ceea ce alţii iau (prea) în serios - iată o 
metodă de (mai bună) înţelegere a realităţii... 

De cele mai multe ori, „seriozitatea” unora nu e decât o glumă 
bună de care, odată conştientizată, nu te prea poţi abţine să nu 
râzi... 

Jocul deschide mereu orizontul de dincolo de orizont - jocul cu 
seriozitatea ne arată adevărul aşezat dincolo de prostia serioasă - 
dincolo de jocul de-a seriozitatea... 

Doar cel care ia în serios jocul poate considera în joacă 
seriozitatea: seriozitate şi joacă - iată cele două feţe ale aceleiaşi 
realităţi: seriozitatea se joacă, iar joaca este serioasă... 

Traveri: Şi pe ce se bazează acest joc? 

Artavi: Pe prostie, doar pe prostie... E extrem de multă prostie 
în seriozitate, mai ales atunci când prostul ia prostia în serios... Şi 
e suficient de multă prostie în joacă, încât să avem cu ce ne juca... 

De aceea, oamenii rezistă cu greu puterii de seducţie pe care o 
are jocul (de seducţie) - iar cei care rezistă cu stoicism jocului 
sunt doar proştii care iau (prea) în serios seducţia... 

Seriozitatea nu e un lucru serios, mai ales când are la bază 
prostia... In acest caz, seriozitatea e doar un joc de-a 
seriozitatea... Şi de aici vine, de cele mai multe ori, penibilitatea 
actului de a fi serios... 

Cel care nu înţelege că se joacă este jucat... cel care nu pricepe 
ce se joacă, cum se joacă, când se joacă şi unde se joacă nu 
înţelege mai nimic din viaţă... 

Traveri: Tu crezi că viaţa se joacă? 

Artavi: Da... Viaţa se joacă: de multe ori, se joacă cu 
seriozitate de-a seriozitatea - cu alte cuvinte, joacă atât de prost, 
încât uită că se joacă - de aici vin şi nenumăratele complicaţii ale 
jocului neconştientizat (numit seriozitate) pe care ea îl joacă... 

Această uitare (care e mai mult o ascundere neserioasă faţă de 
natura ontologică a jocului) poate fi însă depăşită prin marea 
putere de revelare pe care o are actul de a te juca cu seriozitatea 
- astfel, ne aducem repede aminte că omul nu e un animal serios, 
ci doar unul care se joacă (destul de prost) de-a seriozitatea... 

Cel care îşi aduce aminte că se joacă îşi aduce aminte că este 
om... Cel care nu uită că se joacă, mai mereu, prin această simplă 
conştientizare a jocului, stăpâneşte jocul... Dacă nu ştii că joci, eşti 
stăpânit de joc... dacă devii conştient de el, jocul devine o 
plăcere... 

Cel care nu ştie să se joace cu vorbele, nu ştie să filosofeze... 
De aceea, a scoate jocul din filosofie, e doar a te gândi serios la 
prostie... 

Traveri: Având în vedere cele spuse de tine despre joacă, până 
la urmă, pentru tine prostia este un lucru serios sau e ceva care 
trebuie abordat doar în joacă? 

Artavi: Nu există un lucru mai serios decât prostia... Şi nu 
există o bază mai solidă pentru filosofie decât joaca cu prostia 
clientului cercetat filosofic, chiar dacă o bună dovadă de prostie 
este tocmai aceea de a lua în serios jocul filosofic... 

Prin urmare, prostia filosofică e un lucru atât de serios, încât, 
de cele mai multe ori, trebuie tratată doar în joacă: cu ironie, 
sarcasm, cinism şi chiar batjocură, mai ales dacă se dovedeşte a fi 
rezistentă la umorul rafinat şi la comedia subtilă... 

Traveri: Aşadar, tu recomanzi ca strategie de apropiere faţă de 
prostie jocul filosofic plin de umor? 

Artavi: Arareori este nevoie de o strategie mai bună decât 
aceasta atunci când ne apropiem de o prostie filosofică evidentă... 
A o lua în serios ar fi doar un semn de prostie... 

Traveri: Dar chiar tu ai spus că prostia este un lucru serios... 

Artavi: E drept că prostia poate fi un lucru extrem de serios... 
Dar numai când înţelegi umorul din prostie, înţelegi prostia cu 
adevărat... 

Ştiu că prostia poate fi şi tragică... Dar numai când vezi partea 
comică din prostie, devii capabil să realizezi în profunzime de ce 
este ea esenţă de filosofie... 


Iar odată cu descoperirea faptului că esenţa filosofiei este 
prostia toate problemele filosofiei au fost rezolvate... Filosofului 
nu-i mai rămâne nimic de făcut... Dar el, fiindcă e prost, nu 
înţelege pe deplin importanţa prostiei şi continuă să filosofeze, 
chiar dacă nu mai e cazul să o facă... Prostia este, deopotrivă, 
început, conţinut şi sfârşit de filosofie... 

Prin urmare, când prostul vorbeşte, filosoful trebuie să tacă... 
Iar când filosoful vorbeşte, el o face, doar fiindcă fie nu ştie, fie 
mai uită şi el că e prost... 

Doar ştiţi că se zice că „prostia nu are limite”... Şi e adevărat... 
De aceea, înțelegând infinitatea prostiei, filosofia trebuie să-şi 
recunoască limitele... 

Traveri: Care sunt aceste limite? 

Artavi: Una din ele este să încerci să înţelegi şi să explici lumea 
fără a lua în calcul axioma prostiei... Dacă porneşti de la axioma 
prostiei, filosofia se limpezeşte: prostia explică totul... Lucrând 
însă cu ipoteza falsă a omului ne-prost filosofia nu poate ajunge 
decât la confuzie: în lipsa prostiei umane mai nimic din peisajul 
cultural uman nu mai poate fi explicat cum se cuvine... 

Lumea are un secret destul de bine păzit... şi acest secret este 
prostia... Lumea e proastă şi proastă fiind vrea să-şi ţină prostia 
secretă... Însă cine îi află lumii această taină află cam tot ce merită 
să fie ştiut despre lume - află taina care explică cam tot ceea ce 
poate fi explicat... 

Traveri: Taina omului este prostia? 

Artavi: Evident... Pur şi simplu, oamenii sunt proşti... De aceea, 
nu e cazul să te oboseşti prea tare pentru a le explica ceva, fiindcă 
oricum nu vor pricepe mare lucru... 

Şi tot aşa, nu e cazul să te frămânţi prea tare pentru a-i 
pricepe, deoarece, pe de o parte, fiind prost, oricum nu-i vei 
înţelege şi, pe de altă parte, ei fiind proşti nu prea e mare lucru de 
priceput în ceea ce-i priveşte... 

Prostia explică lipsa de înţelegere, dar prostia nu poate fi 
înţeleasă... Ea poate fi însă mereu constatată... 

Prostia este instinctiv recunoscută, dar omul nu vrea ca ea să 
fie cunoscută... lar ascunzându-şi de sine prostia, omul îşi 
dovedeşte prostia... 

De aceea, cel care nu ştie că e prost, e prost, iar cel care ştie 
acest lucru este tot un prost... Astfel, prostia este stăpână peste 
lume şi va domni peste ea atâta timp cât va mai fi prostie în 
lume... Şi doar un prost ar putea să creadă că vreodată prostia va 
dispărea din lume... 

Traveri: Şi de ce nu ar putea să dispară? 

Artavi: Fiindcă lumea e proastă: e prost generată, prost 
transformată şi prost explicată... Iar prostia ei i-ar fi evidentă 
omului de la o poştă, dacă el nu ar fi aşa de prost precum este: 
prost generat, prost transformat şi prost explicat... 

Cu alte cuvinte, e atât de prost, încât se aşteaptă ca prostia să 
dispară din lume... 

Dovada ultimă de prostie a  umanului este, aşadar, 
incapacitatea acestuia de a-şi vedea şi de a vedea prostia... Şi cum 
ar putea vreodată un prost să înţeleagă prostia?... Mai ales că 
omul e atât de prost, încât, chiar şi atunci când ştie că lumea e 
proastă, se miră mai mereu în momentul când se întâlneşte cu 
prostia din lume... 

Practic omul nu prea are conştiinţă... iar cine vorbeşte de 
conştiinţă la oameni nu prea ştie despre ce vorbeşte: oamenii nu 
sunt conştienţi - sunt doar proşti! Prostia le ţine loc de conştiinţă 
şi acest lucru se vede mai mereu în ceea ce ei gândesc, vorbesc 
sau înfăptuiesc.., 

Traveri: Domnule student, la câte idei ai despre prostie cred că 
ai putea scrie despre ea un întreg tratat... 

Artavi: Aş putea, dar nu mai e nevoie - e deja plină literatura 
filosofică de tratate proaste construite în marginea unor idei 
gândite prost şi exprimate prin cuvinte prost alese şi prin propoziţii 
prost alcătuite despre tot felul de prostii... Credeţi că mai e nevoie 
de o prostie în plus? 

Traveri: Chiar tu zici că acest lucru este inevitabil: ce ar putea 
să scrie un prost, dacă nu prostii? 

Artavi: Aveţi dreptate - am scris şi eu câte ceva despre prostie, 
după cum aţi putut vedea şi în lucrarea mea. Dar un lucru nu mi-e 
încă destul de clar - cum se face că, deşi ştiu câtă prostie e în 
lume, încă mă mai surprinde prostia, chiar şi pe mine, apostolul ei? 

Traveri: Prostia pentru tine se pare că e mereu un cuvânt cu 
dublu sens... Nici mie nu mi-e deloc clar dacă tu chiar eşti prost 
sau doar faci pe prostul... 

Artavi: Ce vorbe ciudate... Cum s-ar putea oare ca un prost să 
facă pe prostul?... Şi cum e posibil ca un alt prost care are de-a 

face cu primul să nu fie capabil să distingă adevărata prostie de 
imitaţia ei? 

Traveri: Se pare că tu chiar ai luat prostia în serios şi ţi-ai prins 
mintea cu ea.. 

Artavi: Da... Se prea poate că, azi-mâine, proştii vor da citate 
din mine atunci când vor dori să vorbească despre fiinţa lor... Deşi 
ne cunoaştem prostia, nu ştiu de ce căutăm uneori ca ea să ne fie 
confirmată şi de nişte proşti celebrii... a căror celebritate, adeseori, 
se datorează tocmai faptului că prostiile pe care ei le-au susţinut 
au fost şi încă sunt mult exagerate faţă de proastele afirmaţii 
intrate deja în cotidian... Cultura proastă se înnoieşte, din când în 
când, cu câte o nouă prostie vecină cu aberaţia şi cu absurdul... Şi 
astfel, mai mereu, înţelepciunea filosofică nu e decât o mare 
prostie, iar filosoful aşa zis serios nu e decât acela care susţine 
prosteşte, cu argumente cât mai proaste, cel puţin o prostie 
imensă, evidentă de la o poştă... 

Traveri: Cum e prostia aceasta a ta cu prostia? 

Artavi: Aceasta nu e chiar o prostie oarecare... Ci e esenţă de 
filosofie!... Păcat însă că în ea e prea multă prostie... Atât de 
multă, încât e destul de dificil ca ea să fie înţeleasă de proştii 
amatori de filosofie... Prostia este peste tot, dar mai nimeni nu 
vrea să o vadă! 

Traveri: Au mai fost filosofi revoltați şi pesimişti, dar parcă tu îi 
întreci pe toţi în profunzime (era să zic în prostie)... 

Artavi: Exageraţi!... Eu nu întrec pe nimeni în nimic... Sunt 
doar un prost oarecare... Însă e adevărat că s-ar putea să fiu cel 
mai mare filosof în viaţă, tocmai pentru că spun ceea ce ştie mai 
toată lumea: anume, că filosofia e o prostie... 

Prostia e tabu în societatea noastră: nimeni nu vrea să vadă, să 
audă sau să vorbească despre prostie, deşi ea e pretutindeni 
prezentă... E atât de infiltrată în psihicul uman şi în societate, încât 
lumea s-a obişnuit cu ea - e, pur şi simplu, normal să fii prost fără 
să ştii că eşti... 

Fiindcă e proastă şi fiindcă are în cap tot felul de prostii, lumea 
are o părere proastă despre prostie... Ea zice: „Dacă prostul ar 
gândi, ar gândi numai prostii!” - şi crede, astfel, că prostul nu 
gândeşte sau că dacă gândeşte, gândeşte prost... Şi într-un mod 
ciudat chiar are dreptate, fiindcă tocmai aici e secretul: gândirea în 
sine e un fenomen prostesc... Oricine gândeşte gândeşte prostii: 
se gândeşte la prostii (fantezii, fabulaţii, deliruri, fantasme) şi 
gândeşte extrem de prost gândindu-se că, chiar dacă se gândeşte 
numai la prostii, el nu e prost - un prost oarecare, ca tot prostul... 

Libetar: După cum vorbeşti uneori despre prostie mi se pare că 
după tine prostia e până la urmă o calitate, iar a face uneori pe 
cineva prost e a-i face, de fapt, un compliment... 

Artavi: Nu-i spui astfel nimic altceva decât că are calitatea de 
om - umanul şi prostia sunt aproape acelaşi lucru... dacă zici om 
sau zici prost, tot aia zici... Nu e mai nici o diferenţă... Prostia e 
cotidiană, e infiltrată peste tot la vedere şi în umbră, dar ea nu se 
ascunde prea tare - orice prost poate să o vadă - însă el nu o 
vede cum se cuvine, tocmai fiindcă e prost... Prostul are privirea 
filtrată de propria prostie... Şi, de aceea, omul e prost şi proastă e 
şi a lui filosofie... 

Prin urmare, prostia explică totul, filosofia nu explică nimic... 


IV 


Mucedafi: Dar dumneata susţii că eşti filosof... 

Artavi: Desigur... Din câte cunosc eu, sunt singurul filosof 
serios din ţară... 

Galizen (zâmbind): De ce? Fiindcă eşti prost? 

Artavi: Nu Galizen... Proşti suntem cu toţii... Eu sunt filosof, 
printre altele, fiindcă ştiu că sunt prost, că toată lumea e proastă şi 
că prostia explică orice... 

Cridan: Trebuie să recunoaştem că Artavi zice el ceva cu 
filosofia lui... Iată o esenţă a filosofiei, aş zice destul de ignorată în 
ultima vreme, dacă nu dintotdeauna: prostia... Într-adevăr: 
prostul ştie multe, mai puţin că e prost şi că vorbeşte prostii... 

Prostia pare să fie imună la procesul conştientizării de sine... 
prostul, cu cât e mai prost, pur şi simplu, crede că e mai deştept 
şi, astfel, nu-şi poate vedea prostia... Cum zicea marele filosof 
Socivor: „Fugiţi de înţelepciune, fiindcă doar vă prosteşte de cap!” 

Artavi: Foarte bun citatul... Mai bine să fii prost şi să ştii că eşti, 
decât să fii prost şi să crezi că eşti altceva... 

Iată, prin urmare, esenţa înţelepciunii: Eu sunt prost... Tu eşti 
idiot... El e imbecil... Ei sunt tâmpiţi... Voi sunteţi cretini... 

Mucedafi (iritat): Nu, nu, nul... Vă rog să vă controlati 
limbajul!... Iar dincolo de problema pe care o aveţi prin limbajul 
vulgar pe care îl folosiţi e cazul să vă spun că nu se poate să 
reducem filosofia la prostie!... Atâţia oameni iluştri au cugetat 
asupra adevărurilor vieţii şi ne-au lăsat opere însemnate pline de 
raționamente şi intuiţii care argumentează că omul este într- 
adevăr necunoscător (era să zic prost) de la natură, dar este dator 
faţă de sine şi de societate să crească în înţelepciune... 

Artavi: Omul nu poate să crească decât în prostie domnule 
profesor... Dacă el crede că, înaintând în înţelepciune, înaintează 
în altceva decât în prostie, atunci se înşeală amarnic... Filosoful 
autentic pleacă de la necunoaşterea aceea naturală de care 
vorbeaţi şi ajunge, încetul cu încetul, cu mari eforturi, la o 
necunoaştere şi mai mare... 

Fiecare zi în care nu conştientizăm din ce în ce mai profund cât 
de proşti suntem este o zi pierdută pentru filosofie şi pentru 
înţelepciune... Înțeleptul autentic nu păşeşte decât pe calea 
prostiei - din prostie în prostie spre infinit de multă prostie... 

În ce priveşte limbajul, deşi, mai ales în relaţie cu filosofia, 
prostia ascunsă după un limbaj academic e cam aceeaşi prostie cu 
cea ascunsă după un limbaj vulgar... vulgaritatea, cu toate 
neajunsurile ei, e, de obicei, mult mai sinceră decât ipocrizia 
academică care sub jargonul său pretenţios ridicol nu ascunde 
decât fie platitudini, fie absurdităţi, fie fantasme infantile... 

Prostia nu e doar pe limbă sau în limbaj, fie el vulgar sau 
academic - ea este peste tot... şi nu îşi alterează mai deloc esenţa 
atunci când, uneori, se manifestă în filosofie sub formă de 
idioţenie, imbecilitate, tâmpenie sau cretinism... 

Libetar: Dar de ce nu-i zici tu, Artavi, acestei esențe a filosofiei, 
de care vorbeşti, ignoranță sau necunoaştere, cum i s-a mai spus 
şi despre care ne-au vorbit mulţi alţi filosofi? 

Artavi: Ne ascundem după deget domnule Libetar, facem pe 
proştii, ne prefacem că nu ştim despre ce vorbim, folosim cuvinte 
slabe, ca să ascundem de noi adevărul cel dur - prostia... De ce 
ne-am ascunde de adevărul prostiei, dacă acesta este adevărul? 

De ce i-am zice prostiei ignoranță sau necunoaştere sau 
nepricepere sau neînțelegere când putem să-i spunem pe nume?... 
Cuvântul prostie există - toată lumea ştie de el... Să lăsăm deci 
falsele pudori la o parte şi să-l folosim! 

Prostia nu este doar ignoranță... e mult mai mult de atât... 

Prostia nu este doar nepricepere... e infinit mai mult... 

Prostia nu este lipsă de înţelepciune... Prostia este chiar 
înţelepciunea cea de pe urmă... Ne naştem proşti şi vom muri 
proşti - acesta este adevărul... 

De ce ne-am ascunde de el, cum iată însă că o facem? 

Simplu domnilor - din prostie, doar din prostie! 

Putem vedea prostia din ceilalţi, din scrierile lor, din vorbele lor, 
din faptele lor, din aşa-zisele lor cugetări (care, de obicei, numai 
cugetate nu sunt), precum şi din tot restul înşiruirilor de prostii ce 
constituie conţinutul major al celor mai multe din textele 
filosofice... Dar ni se spune: „Taci!... Nu arăta cu degetul! Nu e 
frumos!...” Dar de ce? - vă întreb... De ce să nu arătăm foarte clar 
spre prostie şi să zicem: „lată prostia! E aici şi aici va rămâne în 
veacul veacurilor!”? 

Galizen: Amin!... Colegul nostru are dreptate... Ce este religia 
dogmatică (cu tot cu teologia ei delirantă), dacă nu e o prostie?... 
Şi totuşi uite cum creşte şi se înmulţeşte!... De ce?... Colegul 
nostru ne oferă un răspuns, zic eu, foarte valabil: din prostie... 

Privim prostiile oamenilor (pe cele religioase, economice, 
politice, filosofice) şi ne minunăm şi nu pricepem: cum pot fi 

oamenii aşa de proşti?... Care să fie explicaţia?... Colegul nostru 
vine cu un răspuns care ne lămureşte: ce ar putea să facă proştii, 
dacă nu prostii?... Ce ar putea să gândească proştii, dacă nu 
prostii?... Cum ar trebui să se comporte un prost?... Evident ca un 
prost!... 

El are dreptate: dacă înţelegem că oamenii sunt proşti, cele mai 
multe din acţiunile lor, înainte aparent inexplicabile, capătă sens - 
ei fac ceea ce fac din prostie şi nu pot face altceva, fiindcă sunt 
proşti şi aşa vor rămâne în veacul vecilor... 

Cridan: Amin... Se pare că argumentele prostiei sunt destul de 
puternice... Mai că-mi vine şi mie să-mi descătuşez sufletul şi să 
recunosc în faţa voastră că sunt prost... Dar totuşi parcă nu am 
putere... Oare de ce? 

Artavi: Fiindcă... 

Cridan: Ştiu... Nu e nevoie să repeţi... Fiindcă sunt prost... Dar 
de ce nu înţeleg cum se cuvine acest lucru? 

Artavi: Fiindcă... 

Cridan: Ştiu... Fiindcă sunt prost nu pot pricepe că sunt prost 
şi, astfel, rămân pe mai departe un prost care nu este conştient 
cum se cuvine de prostia sa... 

Şi atunci cum facem?... Există vreo cale de a înainta în prostie? 
Sau, mai precis, în conştientizarea prostiei din noi şi din lume? 

Artavi: Există... 

Cridan: Să nu-mi spui că e prostia, că atunci nu mai ieşim în 
veci din ea! 

Libetar: Amin... Chiar aşa e... Nu-i aşa Artavi?... Dacă eu am 
înţeles bine ceea ce tu sustii, nu există nici o cale de ieşire din 
prostie... 

Artavi: Ba există... 

Libetar: Există? 

Artavi: Da... 

Libetar: Hai că m-ai făcut curios... Care e calea? 

Artavi: De exemplu, pentru o vreme, să privim în jur şi în 
gândurile noastre... şi în relaţie cu orice am vedea sau am auzi, 
sau am gândi să ne spunem: „Aceasta este o prostie! Hai să 
înţeleg de ce!”... Atunci când înţelegem că totul este o prostie, 
vom înţelege mult mai uşor de ce o anumită realitate se bazează în 
mod esenţial pe o prostie... 

Sau, altfel spus, dacă ştii că eşti înconjurat de prostii, e doar o 
problemă de cercetare detaliată spre a afla mai exact în ce constă 
proasta esenţialitate a unui aspect al realităţii care ne interesează 
mai mult la un moment dat... 

Fiindcă prostia este esenţială pentru tot ceea ce are fiinţă, ea 
este uşor de găsit în tot ce există, chiar şi cu un minim efort de 
gândire... 

Dacă conştientizezi esenţialitatea prostiei pentru fiinţă, imediat 
prostia devine mult mai uşor vizibilă, deşi ea nu s-a ascuns 
niciodată în mod serios... 

Deoarece prostia se ascunde la vedere, simpla ei conştientizare, 
prin însoţirea ei cu afirmaţia „Aceasta este o prostie!”, ne ajută să 
înţelegem mult mai uşor de ce „aceea” este o prostie şi astfel să 
înaintăm în cunoaşterea prostiei din lume şi din noi... 

Atunci când ne ascundem de prostie, intenţionând să îi ignorăm 
prezenţa ei esenţială, avem impresia că nu vedem prostia şi că ea 
nu ne vede pe noi... Dar ne înşelăm: prostia nu dispare, doar 
fiindcă noi alegem să o ignorăm, ci dimpotrivă: se întăreşte, se 
dezvoltă, se înmulţeşte... 

Când o arătăm însă cu degetul (zicând „Aceasta este o 
prostie!”), prostia nu mai stă relaxată, ci e obligată să se pună în 
mişcare spre a conştientiza din ce în ce mai bine „prostia”... 

Prin urmare, dacă ne învăţăm să vedem din ce în ce mai uşor 
prostia, o putem apoi constata în acţiune, la mai tot pasul, fără 
vreo mare dificultate... 

Doar faptul că ne ascundem, la un moment dat, de prostie ne 
împiedică să conştientizăm esenţa filosofiei... 

Celui căruia nu-i este însă teamă de filosofie trebui deci să 
înainteze mereu, cu mare curaj, spre prostie!.., 

Spune-ţi, aşadar, „Aceasta este o prostie!” - şi aşteaptă-te ca 
omul din faţa ta să se comporte, mai mereu, ca un prost ce este şi 
nu vei fi dezamăgit, mai niciodată... Iar dacă, în anumite 
circumstanţe, vrei să ştii ce va face un individ, atunci pune-ţi 
următoarea întrebare: „În condiţiile date, ce ar face un prost?”... 
Şi iată că gândind în acest fel vei şti, mai mereu, ce vor face 
oamenii... Doar dacă te aştepţi ca ei să acţioneze neafectaţi de 
prostie, nu vei putea să le anticipezi mişcările... 

De exemplu, înainte de a veni azi la acest examen eu am ştiut 
că voi discuta doar prostii cu proştii care vor fi de faţă - şi iată că 
am avut dreptate - nici nu s-a discutat despre altceva decât 
despre prostie... 

Cridan: Deci tu zici că pentru a înainta în prostie, pentru a 
conştientiza prostia, cel mai important lucru este să nu uiţi mai 
niciodată de ea... Să îţi reaminteşti mereu că prostia există şi că 
ea are esenţă explicativă... 

Artavi: Intocmai... Prostul nu mai e chiar aşa de prost, dacă 
ştie că el e prost, că toţi sunt proşti, că lumea-i proastă: prost 
făcută, prost mişcată, de prostie explicată... 

Libetar: Toţi sunt proşti? 

Artavi: Toţi sunt proşti! Doar că prostia variază puţin în 
intensitate în funcţie de purtătorul ei... 

Libetar: Unii sunt mai proşti decât alţii? 

Artavi: Evident... Unii sunt proşti conştienţi de prostie, alţii sunt 
proşti obişnuiţi, iar alţii mustesc de prostie... Unii proşti se luptă cu 
prostia din ei şi din lume, cei mai mulţi dintre proşti îşi ignoră 
prostia, iar alţii sunt atât de proşti, încât chiar şi noaptea în somn 
visează numai prostii... Unii încearcă să diminueze pe cât posibil 
prostia din lume, alţii se lasă purtaţi de valurile tradiţionale de 
prostie, iar unii au atâta prostie în cap, încât fie promovează în 
societate toate prostiile pe care le aud fără nici cea mai mică 
discriminare, fie se lasă prostiţi de propria fantezie spre a crea din 
ce în ce mai multă prostie în lume... Dar cei mai proşti dintre 
proşti sunt, evident, cei care cred că ei nu sunt proşti, că oamenii 
nu acţionează prosteşte şi că lumea nu e proastă în mod natural... 

Libetar: Prostia e naturală? 

Artavi: Desigur... Prostia e mult mai naturală decât orice 
altceva... Înainte de orice natura e proastă... Iar natura umană se 
bazează în mod esenţial pe prostie... 

Libetar: Nu pe rațiune? 

Artavi: Pe ce rațiune? Poate pe proasta rațiune: raţiunea 
eronată, raţionamentul greşit... O fi omul o fiinţă raţională, dar e 
una care, de cele mai multe ori, raţionează extrem de prost... 

De exemplu, majoritatea proştilor sunt prost programati mental 
să creadă că lumea nu e proastă... Iar din această greşeală de 
apreciere şi previziune vine apoi enervarea sau întristarea lor 
atunci când, adeseori, constată că lumea chiar e proastă... 

Libetar: Chiar e proastă? 

Artavi: Chiar e proastă!... De aceea, când te aştepţi să 
întâlneşti prostia la tot pasul, prin locurile esenţiale sau mai puţin 
esenţiale, nimic nu te mai surprinde... 

Când însă nu conştientizezi cantitatea enormă de prostie din 
univers, eşti mereu surprins şi mereu te întrebi ca un naiv: „Cum 
se poate aşa ceva? Dar de ce?... Iată încă o nedreptate! Iată încă 
un neadevăr! Iată încă o josnicie! Iată din nou ipocrizia!... De ce? 
De ce?” - Şi nu găseşti nici o explicaţie valabilă... 

Dacă ştii însă că totul nu e decât o mare prostie, nimic nu te 
mai surprinde: doar conştientizezi distrat sau plictisit: „Iată încă o 
prostie!.. Şi încă una!... Şi ştii răspunsul la orice întrebare... „De ce 
nedreptate, ipocrizie, minciună?” - Fiindcă oamenii sunt proşti, 
viaţa e proastă, universul e prost... 

Sunt prost făcuţi, fiindcă sunt făcuţi de prostie, fără prea multă 
chibzuială, adeseori, dintr-o prostie sexuală... completată, după 
naştere, cu o grămadă de prostii educaţionale şi foarte multe 
prostii social-tradiţionale... Prostia fiind arhitectul şef al lumii, de 
pe urma acţiunii ei nu a putut să iasă decât o lume proastă, plină 
de proşti, capabili doar de prostii, care se gândesc prosteşte că 
lumea nu e proastă şi că există în viaţă alt sens decât prostia: mai 
multă şi din ce în ce mai multă prostie... 

Libetar: Bine domnule student... Eu îmi declin competenţa... Nu 
ştiu ce notă să-ţi dau... Argumentele tale mă depăşesc... După ele 
ar fi chiar o prostie să-ţi dau vreo notă... În plus, recunoşti că eşti 
prost, deci ar trebui să-ţi dau o notă mică... I-ai făcut şi pe marii 
filosofi şi pe dascălii tăi de faţă proşti, deci ar trebui să capeţi o 
notă foarte mică - eventual, să pici examenul şi să-l repeţi... 

Şi prostul din mine ar vrea să te pice... Pe de altă parte, 
argumentele tale pentru prostie, adeseori, par destul de 
convingătoare, iar tu zici că încă nu le înţelegem bine, doar fiindcă 
suntem proşti... Deci dacă te-aş pica, ţi-aş dovedi doar că sunt 
prost, că examenul este o prostie şi ţi-aş confirma ipoteza 
prostiei... 

Orice aş face - fie că te-aş pica, fie că ţi-aş da zece - aş face o 
mare prostie, după socoteala ta... Povestea ta despre prostie m-a 
pus în imposibilitatea de a alege... De ce? Fiindcă tu zici că sunt 
prost... Poate că aşa o fi, dar azi nu cred că vom lămuri problema 
aceasta... Eu mă abţin deci să te notez şi voi mai chibzui la spusele 
tale... Fiindcă tu... fie eşti nebun, fie eşti geniu... Dar un lucru e 
clar: nu eşti prost chiar deloc... Am vrut să zic... 

Artavi: Nu mai contează domnule profesor... Fie că sunt prost, 
fie că nu sunt, prostia este stăpână în lume şi se constituie mereu 
în esenţă de filosofie! 

(Se ridică de pe scaun:) Acum vă rog să mă scuzati... Eu mă 
retrag... Prostia mă oboseşte. Trebuie să-mi refac forţele cu vreo 
nouă prostie!... La revedere! 

Artistele, urâtul şi arta 


Personaje: patru pictoriţe: Afrodisia - frumoasa frumoaselor, 
Gabelina - urâta urâtelor, Alcesia - esenţa esenţelor şi Elinda - 
privitoare în semne... 


Locaţie: Pe undeva, pe un bulevard, câteva mese, cu scaune 
aferente, sunt dispuse în faţa unei cafenele care se numeşte Vraja 
Artistei... 


I 


(Îmbrăcată ca o artistă, Elinda intră pe scenă din partea stângă 
purtând în mână o plasă destul de mare ca dimensiuni... 
Când ajunge în dreptul cafenelei, se întâlneşte cu Afrodisia...) 


Elinda: Salut Afrodisia!... Văd că am ajuns în acelaşi timp... O fi 
vreun semn! 

Afrodisia: Servus Elinda!... Ce semn să fie?... Eu sunt realistă. 
Nu cred în semne! 


(Afrodisia este foarte frumoasă şi e îmbrăcată după ultima 
modă... Mai are şi o prezenţă de spirit pe măsură şi gesturi foarte 
delicate...) 


Elinda: Nu ai mai ajuns la întâlnirea pictoriţelor... Păcat... S-au 
revelat lucruri fundamentale azi în atelierul Alcesiei... 

Afrodisia: Iarăşi cugeţi prea mult!... Eşti o pictoriţă... prea... 
cerebrală... Iar arta ţine mai mult de emoție, de intuiţie, de 
instinct... Ţi-am mai spus! 

Elinda: Ce instinct? 

Afrodisia: Instinctul... 

Elinda: Care? 

Afrodisia: Instinctul... acela fundamental... 

Elinda: Care din ele? Pentru că sunt mai multe instincte 
fundamentale. 

Afrodisia: Vezi?! Iarăşi complici inutil situaţia!... Gândeşti prea 
mult... Mai bine ai picta!... Vreau să zic - mai des şi mai mult... Că 
până începi tu o pictură te apucă primăvara şi până o termini vine 
toamna... 

Elinda: Dar care e graba? Ştii doar că mă pornesc mai greu... 
Apoi, mi-e greu să continui şi, în cele din urmă, finalizarea unei 

picturi îmi creează uneori o adevărată angoasă existenţială... Chiar 
nu ştiu când trebuie să mă opresc... 

Afrodisia: Oricând... 

Elinda: Scuze că te ţin de vorbă în faţa cafenelei... Ne aşezăm 
la o masă sau le mai aşteptăm un pic aici pe celelalte fete? 

Afrodisia: Încă nu... Adică da: le aşteptăm!... Ce ai în plasă? Te 
pomeneşti că ai terminat un tablou şi l-ai dus să-l arăţi fetelor... 
Oau!... Ăsta da eveniment! Felicitări!... Vreau să-l văd! Sunt foarte 
curioasă... E drept că eu sunt mai nouă în clubul nostru de 
pictoriţe, dar tu realizezi că eu nu ţi-am văzut până acum nici un 
tablou?... Pot să-l văd? 

Elinda: Aŭ... nu... 

Afrodisia: Hai nu fi sfioasă!... Nu vrei să mi-l arăţi? 

Elinda: Ba vreau... Dar nu pot... Şi oricum nu cred că vrei să 
vezi tabloul acesta... 

Afrodisia: De ce? 

Elinda: E destul de urât... Dacă ar fi să mă iau după vorbele 
fetelor, este chiar urât rău de tot... E de-a dreptul hidos, poate 
chiar scârbos... E oribil, e dezgustător: aproape că îţi vine greata 
când te uiţi la el... E atât de respingător, încât, după o cât de 
scurtă privire asupra lui, efectiv, te apucă instinctul de a-ţi muta 
privirea în altă parte... 

Afrodisia: Hai tu Elinda, nu mai exagera... că nu poate fi chiar 
aşa de bun tabloul tău... 

Elinda: Cum să fie bun? E rău... E rău construit, e prost 
realizat, îţi creează instant o impresie negativă... E un tablou 
urât!... Tu nu înţelegi?... Şi apoi, nu e tabloul meu... 

Afrodisia: A... Acum înţeleg!... E tabloul Gabelinei! Ea e expertă 
în urâţenie... Ce caricatură a mai făcut de data aceasta? 

Elinda: Nu vrei să ştii! 

Afrodisia: A... Ştiu! Urâta aia şi-a făcut autoportretul! Doamne 
ce urâtă e! Şi ce urât se îmbracă... Şi ce urât vorbeşte... Şi ce urât 
dansează!... Ce mai: o adevărată artistă!... Toată admiraţia din 
partea mea!... Hai, te rog, arată-mi capodopera! 

Elinda: Nu pot... Am o reţinere. 

Afrodisia: Ce te reţine? 

Elinda: Subiectul. 

Afrodisia: Ce subiect? 

Elinda: Figura! 

Afrodisia: Ce figură? 

Elinda: Modelul! 

Afrodisia: Ce model?... Hai, te rog, nu mă mai ţine în 
suspans!... Ce rău îmi pare acum că nu am fost şi eu de faţă când 
vi l-a arătat! 

Elinda: Lasă că e mai bine aşa... 

Afrodisia: De ce să fie?... Pictura aceasta o fi vreo capodoperă 
neînţeleasă a artei contemporane, iar eu nu am fost de faţă la 
prima ei expunere publică... Nu e bine deloc! 

Elinda: Ba eu zic că e mai bine aşa... 


Afrodisia: Imi dai emoţii!... Ştii doar că eu sunt o femeie 
sensibilă şi delicată, şi foarte emotivă... Presimt... că ceva nu e în 
regulă... 


Elinda: Vezi? - Semnele!... Tu ai zis că nu crezi în ele, dar să 
ştii că există! 

Afrodisia: Bine... Există semne... Hai să-ţi fac pe plac... Eşti 
mulţumită?... Acum dă-mi, te rog, plasa (se întinde spre plasă)... 
încet, cu grijă, să nu vătămăm capodopera (Elinda pune plasa la 
spate)... că nu mai am răbdare!... Am deja emoţii!... Imi bate 
inima cu putere şi mă ia cu palpitaţii... (Mieros:) Aşa că te rog! Ai 
milă de sănătatea mea şi de curiozitatea mea artistică înnăscută şi 
atent cultivată! 

Elinda: Bine Afrodisia... Sigur că ţi-l arăt... Dar te rog să mai ai 
un pic de răbdare, fiindcă, după umila mea părere, nu eşti încă 
pregătită să-l vezi... 

Afrodisia: Eu? Nu sunt pregătită?... Eu?!... care am văzut o 
grămadă de muzee şi de expoziţii pline cu urâciuni picturale, pline 
cu  monstruozităţi vizuale, cu tablouri infestate cu aberaţii 
cromatice, pervertite spre abstractul cel mai abject, degradate 
compozițional spre simplă întâmplare oribilă aruncată cu scârbă pe 
pânză şi apoi expuse fără jenă spre a etala cu dezinvoltură urâtul, 
hidosul, dezgustul, infectul spre atingerea delirului şi a demenţei, a 
angoasei şi a chinului, a patologicului şi a tragicului... 

Eu?!... Eu nu sunt pregătită?... Draga mea... eu ştiu să 
apreciez, poate mai bine decât mulţi experţi în artă, o capodoperă 
a urâtului! Sunt conştientă de revoluţia urâtului în artă şi o înţeleg 
pe deplin! 

Elinda: Ok... M-ai convins!... Dar înainte să ţi-l arăt... dă-mi 
voie să-ţi fac un fel de introducere şi o prezentare în context... Te 
rog să mă crezi că se impune, altfel s-ar putea să-l interpretezi cu 
totul greşit... 

Afrodisia: Ce să mai interpretez?... Parcă ne-am lămurit! E 
urât! E fenomenal de urât! E hidos... E scârbos... E dezgustător... 
aproape că provoacă greață, e extrem de respingător... Şi după 
ce-l priveşti cu greu pentru o clipă simţi cum instinctul de a privi în 
altă parte pune stăpânire pe ochii tăi şi-i întoarce cu forţa spre o 
altă direcţie... Dacă descrierea ta este corectă, vorbim clar de o 
capodoperă!... Nu e nici o îndoială!... Gabelina nu ştie să deseneze 
mai deloc, iar de colorat nu ştie nici atât... dar are o sinceritate în 
exprimare care te lasă mereu buimăcită - fata asta are un talent 
fenomenal... De multe ori, am impresia că e genială... 

Elinda: Văd că o admiri, deşi tu pictezi în cu totul alt stil... 
Picturile tale radiază de frumuseţe, de bucurie, de armonie, de 
ordine, de simetrie... Ele îţi captează privirea şi parcă nu o mai 
lasă să plece de la ele... Pe unele ai sta şi le-ai privi ceasuri 
întregi... 

Afrodisia: Mulţumesc de apreciere!... Frumuseţea se reflectă 
adeseori natural din mine... Eu sunt frumoasă şi pictez frumos... 
Asta-i tot... 

Elinda: Şi atunci de unde fascinația aceasta pentru urât? De ce 
admiri pictura Gabelinei? Că uite: ea nu pictează frumos decât 
foarte rar... Ba parcă caută înadins urâtul şi îl expune aproape fără 
nici o reţinere... 

Afrodisia: Poate din cauză că extremele se atrag... Eu 
frumoasă... Ea urâtă... Eu cu frumuseţea, ea cu urâţenia... 

Elinda: E... Nu-i chiar aşa de uşor de făcut împărţirea... Mai 
ales în artă şi în special în pictură, îndeosebi în climatul artistic 
contemporan... 

Afrodisia: Aici ai oarecum dreptate... Chiar şi eu sunt confuză 
uneori, cu toată pregătirea mea... Dar să ştii că ceva începe să-mi 
devină clar... 

Elinda: Ce? 

Afrodisia: Instinctul! 

Elinda: Ce instinct? 

Afrodisia: Instinctul fundamental în artă... 

Elinda: Care? Doar ţi-am spus - sunt mai multe! 

Afrodisia: Nu chiar! Eu cred că e doar unul... Şi încep să înţeleg 
de ce nu vrei să-mi arăţi tabloul... 

Elinda: De ce? 

Afrodisia: Cred că Gabelina ţi-a făcut portretul. De aceea, e la 
tine. Nu? 

Elinda: Nu! 

Afrodisia: Nu ţi-a făcut portretul? 

Elinda: Nu... Nu de aceea e la mine... Pur şi simplu, mi-a plăcut 
foarte mult tabloul ei, ei i-a plăcut pictura mea şi am făcut 
schimb... Dar vezi: tu, uneori, ai o hibă: ai talent, desenezi 
frumos, dar, uneori, te prea grăbeşti spre concluzii... Şi, astfel, nu 
înţelegi contextul, fiind prea preocupată de joaca ta cu instinctele, 
intuiţiile şi emoţiile tale frumoase... 

Afrodisia: Exagerezi... Eu nu sunt grăbită!... Ci tu eşti lentă!... 
Începi un tablou... 

Elinda: Da ştiu... Dar eu vreau să... aprofundez... Mie îmi place 
să pictez pe îndelete, fără grabă... Iar ţie, dacă ai asculta, ţi-aş 
povesti contextul, te-aş pregăti emoţional şi, la urmă, ţi-aş arăta 
tabloul... Dar prea te grăbeşti! 

Afrodisia: Bine, te ascult... 

Elinda: Deci ne-am întâlnit ca de obicei... Vrei să ne aşezăm jos 
sau mai aşteptăm? 

Afrodisia: Nu mă grăbesc! Nu? 

Elinda: Ok... Respirăm încet... Nu ne grăbim... Aflăm 
contextul... Deci era de faţă şi Alcesia, iar Gabelina tocmai intra 
radiind pe uşa atelierului... 

Afrodisia: Normal... Tocmai făcuse o capodoperă... 

Elinda: Răbdare! 

Afrodisia: Ce răbdare? Ştim deja: e urâtă, e foarte urâtă, e 
chiar hidoasă, aproape greţoasă, alungă privirea şi te reprezintă pe 
tine... Fericito! Ai fost imortalizată! 

Elinda: Nu dragă! Ţi-am mai spus doar că nu mă reprezintă pe 
mine! 

Afrodisia: Dar pe cine? Pe Alcesia?... A făcut-o urâtă şi pe aia... 
Doamne ce mă bucur!... Ce ifose îşi mai dă şi ea cu esenţele ei 
picturale... Măcar acum i s-a dat urâţenia pe faţă... 

Elinda: Tabloul era în plasa aceasta... şi zice Gabelina: 

- „Fetelor astăzi o să aveţi un şoc... Am creat ceva... ceva... 
extraordinar... 

- Iarăşi vreo pocitanie... zise Alcesia. 

- Da... -— îi răspunse Gabelina: o pocitanie extraordinară! Şi 
trebuie să vă atenţionez că am pictat-o pe una din membrele 
acestui club în toată jegoşenia şi împuţeala ei fiinţială!” 

Afrodisia: Aşa a zis? 

Elinda: Aşa... Doar ştii ce urât vorbeşte uneori! 

Afrodisia: Foarte urât!... Nu are stil... E mizerabilă... E 
vulgară... E respingătoare... Ce mai - e genială!... Dar continuă - 
am răbdare... 

Elinda: Aşa - foarte bine... Respiră uşor, că imediat termin cu 
contextul şi îţi voi arăta tabloul... 

Afrodisia: Desigur: nici o problemă! Am răbdare... Zi! 

Elinda: Deci Gabelina continuă: 

„— Una din membrele clubului nostru se va recunoaşte în acest 
tablou... execrabil... Şi îşi va vedea în el toate gunoaiele ei 
artistice, toate mizeriile ei interioare... Toată ipocrizia îi va fi dată 
pe faţă şi toată urâţenia îi va fi scoasă la iveală... Am numit acest 
tablou „Urâta Urâtelor”! 

- Hi! - se miră Alcesia... Iar ţi-ai făcut autoportretul? 

- Ha, ha... - îi replică Gabelina... Vedem noi cine râde la 
urmă!... 

- Gabelina, draga mea, sper că nu m-ai pictat pe mine...” 

Afrodisia: A pictat-o deci pe Alcesia?... Bine i-a făcut! E prea 
fițoasă!... Şi a făcut-o urâtă-urâtă cum ziceai?... Ce frumos! 

Elinda: Afrodisia dragă, e una atât de urâtă în tabloul acesta, 
de nici nu ştiu cum să-ţi explic în cuvinte cât e de urâtă... Mai bine 
ţi-l arăt! 

Afrodisia: E... Stai nu te grăbi!... Am răbdare... Mai zi ceva cu 
contextul... Povesteşte-mi ce faţă a făcut Alcesia când s-a văzut 
pocită în halul acela... 

Elinda: Văd că nu o prea ai la suflet... V-aţi certat? De aceea nu 
ai venit azi la atelierul ei? 

Afrodisia: Nu... Nu am nimic cu ea, atâta doar că seamănă un 
pic cu tine, în ceea ce priveşte căutarea esenţelor... Dar măcar ea, 
spre deosebire de tine, pictează mai des şi mai mult... Vreau să zic 
mai mult decât zero... Că eu încă nu ţi-am văzut nici un tablou de 
al tău... 

Elinda: Răbdare! 

Afrodisia: Am!... Că zici că tocmai ai terminat şi tu unul, 
bănuiesc că primul (râde)... Scuze!... Era o glumă... Ji-am văzut 
odată nişte desene şi sunt foarte bune... 

Elinda: Dar... 

Afrodisia: Dar nu sunt nici frumoase, nici urâte... Au însă şi ele 
un farmec al lor deosebit... 

Elinda: Nu am talent? Asta zici? 

Afrodisia: Cine? Eu? 

Elinda: Da, tu! 

Afrodisia: Hai nu te supăra... se mai întâmplă (râde)... mai ales 
dacă nu pictezi mai deloc... 

Elinda: Dar acum am pictat! 

Afrodisia: Da... Şi deci iată dovada: trebuie că ai chiar un mare 
talent, dacă chiar primul tău tablou prezentat public l-ai schimbat 
cu pocitania artistică a Gabelinei, care este deja artistă consacrată 
şi suficient de bine cotată încât probabil că a făcut deja o grămadă 
de bani din vânzarea gunoiului ei pictural... 

Elinda: Mulţumesc de complimente... Hai mai bine să-ţi arăt 
tabloul şi să lămurim odată misterul femeii subiect! 

Afrodisia: Stai!... Nu te grăbi!... Am răbdare... Continuă cu 
contextul!... Erai la momentul în care Alcesia îşi privea portretul şi 
făcea spume la gură când vedea cât de rău a pocit-o Gabelina... 
Bravo ei! Mare talent! Sunt fană Gabelina!... Nu aţi făcut poze?... 
Ce n-aş da să văd faţa Alcesiei când şi-a văzut fiinţa ei 
schimonosită, fâţâită, urâţită, înjosită, scuipată şi batjocorită în 
ultimul hal pe pânza unui tablou cu titlul... ţine-te bine... „Urâta 
Urâtelor”... Adică, putea să zică Gabelina simplu: „Urâta” sau „Cea 
urâtă”, sau „O urâta”, sau cum îşi numeşte ea, de obicei, picturile: 
„Urâtă 3” sau „Urâtă 4”... Dar acum i-a zis „Urâta Urâtelor” - nu o 
urâtă oarecare, printre multe alte urâte ce fac umbră pământului, 
ci cea mai urâtă dintre urâte... Iată batjocura supremă: să-şi bată 
joc de tine o urâtă... o foarte urâtă cum e Gabelina... Doamne ce 
urâtă e fata asta! Şi ce urât se îmbracă: parcă e cerşetoare... şi ce 
urât vorbeşte - parcă e birjar... Şi ce maniere urâte are: scuipă pe 
stradă, se scarpină în nas, se beşeşte în public fără jenă... ceva 

groaznic... Şi urâta asta de Gabelina (ea care e, pe bune, Urâta 
Urâtelor) i-a făcut portretul Alcesiei, care nu e deloc urâtă, are şi 
maniere, e plăcută la vorbă şi sensibilă emoţional, aşa ca mine, 
dar, în plus, mai are şi calităţile tale: cugetare, aprofundare, 
esenţializare... În ea se îmbină destul de armonios şi gândirea şi 
simţirea, şi raţiunea şi emoția, şi ştiinţa şi arta - ceea ce se 
întâmplă destul de rar... De aceea, se şi simte ea foarte puternic 
atrasă de esenţele cele ascunse ale artei... 

Elinda: O invidiezi? 

Afrodisia: Pe cine? Pe Alcesia?... Nu!... Sunt mai frumoasă 
decât ea!... Toată lumea ştie că eu sunt cea mai frumoasă din 
grup... Sunt foarte frumoasă şi cu asta basta... De ce să fiu 
invidioasă? 

Elinda: Pentru că-ţi lipseşte ceva! 

Afrodisia: Ce? 

Elinda: Instinctul! 

Afrodisia: Ce instinct? 

Elinda: Instinctul de reproducere! A 

Afrodisia: Poftim? Dar nu-mi lipseşte chiar deloc!... Il am încă, 
unii ar zice, chiar foarte dezvoltat... Cu formele mele era 
inevitabil... Frumuseţea şi instinctul de reproducere merg mână în 
mână... 

Elinda: Nu la instinctul sexual mă refeream... Eu am zis 
instinctul de reproducere. 

Afrodisia: Şi care e diferenţa? 

Elinda: Sexul e doar una din feluritele modalităţi de manifestare 
ale instinctului de reproducere... Acesta este instinctul vital al 
artistului... Nu despre acesta voiai să-mi spui şi tu? 

Afrodisia: Mda... Eu vorbeam despre instinctul sexual - doar 
vezi câtă artă s-a făurit în jurul chipului femeii şi mai ales în jurul 
nudului feminin... Şi de ce oare? Răspunsul este simplu: instinctul 
sexual surprins în acţiune! 

Elinda: E simplu, dar tocmai de aceea e greşit... Nu e complet: 
răspunsul complet este instinctul de reproducere... 

Chiar mă gândeam, în timp ce veneam încoace, de ce ar vrea 
cineva să reproducă urâtul şi, mai ales, urâta (după cum vei 
vedea)?... Ştii ce figură a făcut Alcesia când a văzut tabloul acesta 
expus spre a fi văzut de toate pictoriţele prezente? 

Afrodisia: l-o fi căzut faţa, ce mai!... Şoc şi groază! 

Elinda: Ei nul... A zâmbit! Şi nu a zis nimic, dar se vedea cum 
creştea bucuria în ea (în cele cinci secunde cât a rezistat să 
privească tabloul), după care s-a întors spre Gabelina şi a 
exclamat: „Bravo fată! Excelent! Ai aici o urâtă! Doamne fereşte!... 
Da' ai pocit-o bine nu glumă! Şi totuşi se recunoaşte că e ea! I-ai 
surprins perfect esenţa! Eu m-am prins cine este... Bravo! Nu ai 
nici un pic de talent la pictură... dar eşti genială!... Sărmana 

femeie! O să facă o criză de nervi când o să vadă tabloul... Bine 
măcar că nu e aici... Şi sper să nu vină nici la cafenea mai târziu, 
că o să iasă scandal mare...” 

Afrodisia: Cum?! Deci... ea... nu era de faţă? 

Elinda: Nu era. 

Afrodisia: Dar toată lumea s-a prins despre cine e vorba, deşi 
pictura era sluţită în ultimul hal?... 

Elinda: Exact... 

Afrodisia: Curios! Şi lipseau multe fete de la întâlnire? 

Elinda: Nu... Doar una. 

Afrodisia: Cine? 

Elinda: ... Nu ştiu... Nu i-am reţinut numele... 

Afrodisia: Elinda hai nu glumi! Că m-au apucat subit nişte 
emoţii groaznice... Ştii doar că eu sunt o femeie foarte sensibilă... 

(După o scurtă pauză, exclamă cuprinsă de o nervozitate 
extremă:) Scroafa dracului!... Nesimţită ordinară!... 
Handicapata!... Cum a îndrăznit aşa ceva? Cum şi-a permis 
arătarea aia să-şi bată joc de mine?... O iau la palme! O calc în 
picioare! O zdrobesc!... O fac praf când o văd!... O iau de păr şi o 
dau cu capul de perete până îi dă sângele pe urechi... 

Elinda: Vai de mine Afrodisia! Dar tu eşti delicată şi gingaşă şi 
frumoasă... Cum să faci tu aşa ceva? 

Afrodisia (extrem de tulburată): Dar ea cum şi-a permis să mă 
înjosească în halul ăsta? Cine se crede ea? Cum şi-a permis? Cine 
i-a dat voie?... Să mă facă ea urâtă pe mine! Pe mine!?... Eu care 
am fost Miss Boboc la liceu, eu care am câştigat concursul de Miss 
la facultate şi concursul de Miss pe ţară... Pe mine? Care am 
apărut pe podium la nenumărate prezentări de modă, pe prima 
copertă a nesfârşite reviste, la televizor, la radio, peste tot... 

Şi-a bătut joc de mine?... Eu? - urâtă? Aşa ceva e imposibil!... 
Eu sunt cea mai frumoasă!... Şi nu e un secret: eu sunt cea mai 
frumoasă!... Anul acesta voi participa chiar la Miss Univers din 
partea ţării noastre şi sunt sigură că voi câştiga... Priveşte-mă bine 
Elinda: eu sunt cea mai frumoasă femeie din lume! - Şi nu 
exagerez cu nimic!... Iar pocitania asta de Gabelina şi-a permis să 
mă facă urâtă?! - şi încă chiar mai mult: să mă numească „Urâta 
Urâtelor”?!... Cine e urâtă tu pocitanie? Ea e urâtă!! E cea mai 
urâtă femeie pe care o cunosc! Nu eşti de acord? 

Elinda: Ba da... Nu te contrazic: e foarte urâtă... Uneori, e chiar 
hidoasă... Îţi vine să priveşti în altă parte când îşi manifestă 
prezenţa... Aoleu!... Uite-o că vine!... Te rog din suflet Afrodisia: 
controlează-te!... Respiră adânc!... Şi să nu-i spui că ştii ceva 
despre tablou de la mine, că nu vreau să mă bag în scandalul 
vostru! 

Afrodisia (încrâncenată): Nici o grijă!... Am răbdare! 


46 


Limite esenţiale ale culturii 


II 


Gabelina (îmbrăcată neglijent - aproape ca o cerşetoare): 

Salut fetelor!... Ce faceţi aici? De ce staţi în picioare? Hai să 
stăm la o masă să sărbătorim! 

Afrodisia (mieros, cu voce prefăcută): Bună Gabelina... Ce 
sărbătorim? (Artistele se îndreaptă spre o masă....) 

Gabelina: A... (privind către Elinda:) I-ai spus? 

Elinda: Cine? Eu?... Nu! 

Gabelina: Dar... l-a văzut? 

Elinda: Ce să vadă?... Nu! Doamne fereşte! Eu cred că ar fi mai 
bine să-l distrugi! 

Afrodisia (cu voce prefăcută): Ce să distrugă? 

Elinda: Capodopera! 

Gabelina: Ce... capodoperă? 

(Cele trei se aşează pe scaune...) 

Elinda: A... li povesteam Afrodisiei ceva despre întâlnirea 
noastră de astăzi şi despre cum arată tabloul tău... şi ce reacţie au 
avut fetele: cum că e urât, e hidos, e scârbos, e jegos şi îţi vine să 
te uiţi instantaneu în altă parte când dai ochii cu el... 

Gabelina: Aşa... E adevărat... Aşa e... Nici eu nu m-am putut 
uita la el... L-am pictat, în cea mai mare parte, legată la ochi! Aşa 
l-am început şi aşa i-am dat tuşele de final... Şi cu toate acestea 
se pare că a ieşit o capodoperă... 

Elinda: Da... Aşa zicea şi Afrodisia!... 

Gabelina: Chiar Afrodisia? Mulţumesc frumos! 

Elinda: Să ştii că te apreciază foarte mult... Mi-a spus că ea 
vede ceva sublim în arta pe care tu o faci... A 

Gabelina: Mulţumesc Afrodisia! Eşti foarte drăguță! Înseamnă 
că o să-ţi placă tabloul acesta. Vrei să-l vezi? 

Afrodisia: Nu... Că nu e grabă... Am răbdare... Până la un 
punct... 

Elinda (către Gabelina): Până la un punct! 

Gabelina: Atunci... să nu ne grăbim... că este timp... Asta e 
frumos la tablouri: că ele imortalizează clipe din timp şi rămân aşa 
pentru veşnicie, spre a fi văzute ulterior de oricine, fără nici o 
grabă... In tablou timpul stă pe loc şi nu pleacă nicăieri... Doar tu 
pleci de lângă tablou... Şi nu poţi avea decât două reacţii în faţa 
unei capodopere: fie nu te mai saturi să o priveşti, fie fugi de ea 
agitată, iar imaginea din tablou te urmăreşte precum o fantomă, 
deşi poate ai privit-o doar preţ de câteva secunde... 

Afrodisia: Mda... Ia spune-mi te rog Gabelina: pe cine ai pictat 
tu în tabloul tău? 

Gabelina (către Elinda): Nu i-ai spus? 

Elinda: Nu contează ce i-am spus eu... Doar pictorița ştie ceea 
ce a pictat ea de fapt... Aşa că, doamnă pictoriţă, te rog să ne 
lămureşti!... Nici la atelier nu ai fost prea exactă: ai zis doar că nu 
e nici una dintre cele prezente... 

Gabelina: Aşa e... Nici una nu e urâtă... 

Afrodisia: Dar dintre cele care au lipsit? 

Gabelina: Dar cine a lipsit? 

Afrodisia: Una sigură! 

Gabelina: Cine? 

Afrodisia: Eu! 

Gabelina (glumeaţă): Tu ai lipsit?... Nu ştiu de ce am avut tot 
timpul impresia că ai fost de faţă... 

Afrodisia (sarcastică): Chiar aşa... Oare de ce? 

Elinda: Fetelor... Hai să ne relaxăm!... Avem timp destul să 
discutăm... Să nu ne grăbim deci în a trage concluziile!... 

Gabelina: Bună idee! Hai să nu ne grăbim... 

Gabelina (către Elinda): Tabloul pe care mi l-ai dat la schimb l- 
am dus acasă, dar acum îmi pare rău că nu-l am cu mine ca să-l 
vadă şi Afrodisia... (Către Afrodisia:) Dacă ştiam că vii, l-aş fi adus 
aici!... 

Afrodisia: Da?... Ce surpriză... Se pare că, până la urmă, Elinda 
chiar a pictat şi ea ceva... 

Gabelina: Şi noi am fost surprinse... Până acum i-am văzut 
doar desene şi schiţe... Dar ţi-a spus ce a pictat? 

Afrodisia: Nu! Ce? 

Gabelina (către Elinda): Nu i-ai spus? 

Elinda: Nu!... Dar ce? - Crezi că eu sunt informatoarea de 
servici azi?... Lasă că are timp să afle! 

Afrodisia: Ce să aflu?... Uf... Mă ia cu năduşeală!... Ia ascultă 
Elinda! - Voi v-aţi vorbit cu toate împreună să vă bateţi joc de 
mine?... Mi-ai făcut şi tu cumva un portret înjositor? 

Elinda: Eu?... Nu! 

Gabelina: Ba da! E foarte frumos!... Am vrut să zic urât... Dar 
în arta de azi ce mai contează? - Merge oricum... Îţi spun 
Afrodisia: e o capodoperă!... Aşa că stai liniştită! - Ştii doar cât de 
mult te preţuim noi pe tine! 

Afrodisia (dezamăgită): Da... acum ştiu... 

Gabelina: Nu, pe bune! Jinem foarte mult la tine!... Tu eşti 
frumoasa noastră, Miss Pictoriţa, azi-mâine, Miss Univers: cea mai 
frumoasă femeie de pe faţa pământului... E normal să vrem să te 
pictăm... Ne fascinează frumuseţea ta... Iar când Alcesia ne-a 
propus această temă, nici una nu a refuzat să participe... 

Afrodisia (îngrozită): Aocăleu!... Simt că leşin!... Nu sunt doar 
două! Sunt mai multe!... Dar fetelor, ce rău v-am făcut eu vouă?... 
Nu am fost eu bună cu voi? Nu v-am îndrăgit şi nu v-am apreciat 

operele, chiar dacă cele mai multe dintre ele sunt urâte de-a 
dreptul? 

Gabelina: Ba da Afrodisia!... Tocmai de aceea te apreciem şi noi 
la rândul nostru şi am vrut să-ţi facem o surpriză luându-te ca 
model pentru câteva din picturile noastre... 

Şi trebuia să fii şi tu de faţă... dar dacă tot nu ai ajuns, ne-am 
gândit să folosim prilejul ca să alegem doar portretele cele mai 
reuşite, spre a ţi le arăta data viitoare... 

Afrodisia (disperată): Vai de mine!... Chemaţi salvarea!... 
Blestematelor!... Tu Gabelina... tu mi-ai făcut mai multe portrete, 
nu doar unul? 

Gabelina: Desigur! Dar fii fără grijă: pe cele mai multe dintre 
ele (nu ţi-am făcut decât vreo cinci sau şase - nu mai ştiu exact) 
le-am finalizat legată la ochi... Oricum să ştii că opera care a fost 
aleasă ca fiind cea care te reprezintă cel mai bine e într-adevăr 
urâtă... Dar ce urâtă este! Nici nu îţi poţi închipui!... Trebuie 
neapărat să o vezi! Ştii cât e de urâtă?... E groaznic de urâtăl... 
Aşa ceva nu ai văzut în viaţa ta!... Eu nici nu mă pot uita la ea, 
atât e de urâtă!... Părerea mea este că ar trebui păstrată într-un 
muzeu în întuneric aproape total, să nu o vadă nimeni cu claritate, 
ca să nu sufere vreun şoc... Iar copiii, bătrânii şi cardiacii ar trebui 
să nu fie lăsaţi să o vadă... Ce mai - e infinit de urâtă! E Urâta 
Urâtelor! 

Afrodisia (nervoasă): Cum ai zis? 

Gabelina: Urâta Urâtelor! 

Afrodisia (şi mai nervoasă): Cine? 

Gabelina (după o mică ezitare): Tu! 

Afrodisia (inspiră adânc, apoi, în timp ce se ridică de pe scaun, 
zice cu o voce prelungită şi extrem de apăsată): Nu mai am 
răbdare! (Şi, ca o nebună, se aruncă la gâtul Gabelinei, o trânteşte 
pe jos şi încearcă să o sugrume... Elinda se ridică şi rămâne 
înmărmurită neştiind ce să facă... Două chelneriţe vin în grabă din 
interiorul cafenelei şi le despart pe cele două...) 

III 


Chelneriţa 1 (speriată, către Afrodisia): Vai doamnă, dar ce se 
întâmplă aici?... Opriţi-vă!... (O trage cu forța de pe Gabelina şi o 
ține strâns în braţe în timp ce Afrodisia încă se mai agită puţin:) 
Opriţi-vă doamnă!... Vreţi să chem poliţia?... 

(Chelneriţa 2 se pune între Afrodisia şi Gabelina...) 

Chelneriţa 2 (către Gabelina, în timp ce o ajută pe aceasta să 
se ridice de pe jos:) Sunteţi bine doamnă? 

Gabelina (ducând o mână la gât şi una la spate, tuşind un pic şi 
vorbind cu greutate în timp ce-şi revine din şocul atacului): Hm... 
Hm... Nu am nimic... Nu... nu mă doare nimic - doar gâtul şi... un 
pic spatele... Dar în rest nu am nimic... Şi capul e la locul lui... E 
totul ok... A... Era o glumă... Era o glumă, nu Afrodisia? 

Elinda: Da, da! Era o glumă doamnă! Vă rog să ne scuzaţi!... 
Ă... Am văzut că nu mai veniţi să ne serviţi şi... şi am vrut să vă 
atragem atenţia... cu o glumă... 

Chelneriţa 1 (către Afrodisia): Aşa e doamnă? 

Afrodisia: Da... Lasă-mă te rog!... Era o glumă... 

Chelneriţa 1 (După ce o sloboade pe Afrodisia din strânsoarea 
puternică în care o ţinea): Vai, ce m-am speriat!... (Strigă spre 
interiorul cafenelei:) Vasile nu mai chema poliţia!... Era o glumă! 

(Către fete:) E patronul nostru... A alergat să-şi caute 
telefonul... Ce bine că era o glumă... M-am speriat puţin... Dar să 
ştiţi că v-a reuşit gluma: mi-aţi atras atenţia!... Şi iată-mă! Sunt 
aici!... Vă rog să luaţi loc la masă! (Fetele se aşează pe scaune)... 
Aşa... Data viitoare vă rog doar să-mi faceţi un semn, deoarece cu 
astfel de glume puteţi ajunge destul de uşor la poliţie sau la 
spital... Bine? Noi suntem un local serios şi nu organizăm lupte 
între fete, nici îmbrăcate, nici dezbrăcate, nici ude, nici uscate, nici 
amatoare, nici antrenate... Mă înţelegeţi, nu? 

Elinda: Desigur... Vă rog încă o dată să ne scuzaţi!... Nu se va 
mai repeta!... 

Chelneriţa 1: Foarte bine!... Atunci, cu ce vă pot servi? 

Elinda: O bere neagră Silva... 

Gabelina: Eu vreau un pahar de vin roze demidulce 
Schwaben... 

Afrodisia: Un pahar de apă, vă rog! 

Chelneriţa 1: Imediat... Dar vă rog încă o dată să nu mai faceţi 
glume, că eu sunt mereu cu ochii pe masa dumneavoastră, iar 
când mai vreţi ceva, doar îmi faceţi un semn şi vin... Bine? 

Elinda: Bine doamnă! O să facem semne!... (Chelneriţele se 
retrag în interiorul cafenelei.) 

Elinda (către Afrodisia): Vezi Afrodisia? - Şi ea crede în semne! 

Afrodisia: Şi eu am presimţit ceva la un moment dat.... 

Gabelina: Eu nu am presimţit nimic... Pe mine m-aţi luat total 
prin surprindere cu gluma voastră... dacă era o glumă... Că la un 
moment dat am început să o iau foarte în serios... Mai ales când 
am început să rămân fără aer... 

Elinda: Hai nu te supăra Gabelina... Era o glumă... Nu-i aşa 
Afrodisia? 

Afrodisia: Poftim? Deci era o glumă? 

Elinda: Da... 

Afrodisia (inviorându-se la faţă): Pe bune?... Mi-aţi făcut o 
farsă?... Of... Ştiam eu că nu e adevărat... Aţi inventat povestea 
aceasta cu tabloul Urâta Urâtelor, ca să-mi vedeţi reacţia... Şi eu 
m-am purtat ca o proastă... Îmi pare rău fetelor! Dar ştiţi ce mă 
bucur? Bine că a fost o glumă! (Se ridică şi dă să pună mâna pe 
plasa cu tabloul spre a-l scoate şi a-l privi:) lar aici în plasă o fi 
vreo pânză goală, nu? 

Elinda şi Gabelina (speriate, într-un glas): Nu! 

Elinda (luând cu repezeală plasa şi ferind-o de mâinile 
Afrodisiei): Adică... da... Dar nu are sens să te mai uiţi în plasă... E 
doar o pânză albă... Ai dreptate... 

Afrodisia (aşezându-se deprimată pe scaun): Deci nu era o 
glumă... (Cele trei rămân un moment în tăcere...) Ă 

Chelneriţa 1 (intrând cu băuturile pe o tavă): Am sosit! (Incepe 
să aşeze băuturile pe masă.) 

Elinda: Deci v-a prins gluma noastră! 

Chelneriţa 1: Aţi fost foarte convingătoare!... Sunteţi actriţe? 

Elinda: Nu chiar, dar pe aproape... Suntem artiste... 

Chelneriţa 1: Ce artiste? 

Gabelina: Încă ne căutăm menirea! 

Afrodisia: Eu sunt Miss Europa! 

Chelneriţa 1: A... Ştiam eu că v-am mai văzut undeva!... 
Doamne ce frumoasă sunteţi!... Mi se pare că era o ştire la 
televizor cum că urmează să participaţi la Miss Univers... Sunt 
sigură că o să câştigaţi! Sunteţi cea mai frumoasă femeie pe care 
am văzut-o vreodată... Şi văd că aveţi şi un talent de actriţă 
nemaipomenit... 

Elinda: Da... Şi pe deasupra mai şi pictează foarte frumos... 

Gabelina: Exact: Urâta Urâtelor! 

Chelneriţa 1: Poftim? 

Gabelina: Nimic... Era o glumă! 

Chelneriţa 1: Vai, doamnă dragă, dar nici în glumă să nu 
spuneţi aşa ceva! Domnişoara Afrodisia... (mi-am adus aminte 
cum vă cheamă...) e cea mai frumoasă femeie pe care am văzut-o 
vreodată... Şi e mult mai frumoasă în realitate, decât la televizor... 

Afrodisia: Mulţumesc de compliment... 

Chelneriţa 1: Cu plăcere! 

Gabelina: E frumoasă doamnă, e frumoasă! Ba chiar foarte 
frumoasă, dar o vorbă de înţelepciune spune că întotdeauna există 
ceva urât în ceea ce e frumos şi ceva foarte urât în ceea ce e 
foarte frumos... Nu-i aşa? 

Chelneriţa 1 (uşor ezitând): Da... Există... Nimeni nu e 
perfect... 


IV 


Alcesia (intră grăbită pe scenă): Salut fetelor! Aţi început cheful 
fără mine?... Ce-am pierdut? 

Gabelina: Mai nimic... Hai stai jos!... Ce bei? 

Alcesia (privind spre chelneriţă): Bună ziua. Un suc natural de 
pere vă rog! 

Chelneriţa 1: Imediat!... (Se retrage...) 

Gabelina (către Alcesia): S-au copt perele? 

Alcesia: Da... Nu ai văzut? E plină piaţa de ele... Şi sunt foarte 
bune! 

Gabelina: Sunt foarte bune... dar numai dacă sunt coapte... 


(Sfârşit 1) 
(Continuare pentru cine are nevoie de lămuriri suplimentare: 


Alcesia (către Afrodisia): Afrodisia dragă ce mai faci? Pe data 
viitoare, când o să vii la întâlnirea noastră de la atelier, o să avem 
o mare surpriză pentru tine... Ţi-au spus fetele? 

Afrodisia: Da... mi-au spus... Dar din câte am înţeles nu cred că 
vreau să o văd... 

Alcesia: Dar de ce? Fetele ti-au făcut nişte portrete foarte la 
modă şi multe dintre ele sunt foarte reuşite artistic... Uite, de 
exemplu, Gabelina mi se pare că a reuşit chiar să realizeze o 
capodoperă... 

Afrodisia: Da ştiu... Am auzit... Urâta Urâtelor... 

Alcesia: Şi nu te bucuri? 

Afrodisia: Ba m-am bucurat, dar numai atâta vreme cât am 
crezut că în capodopera cu pricina s-a imortalizat pe sine sau pe 
una din voi... Acum că ştiu că eu sunt subiectul acestei capodopere 
m-a apucat depresia... 

Gabelina: Şi mai înainte a apucat-o o criză de nervi, că a dat cu 
mine pe jos şi m-a strâns de gât, mai să mă omoare... 

Alcesia: Vai de mine! Nu se poate! E adevărat Afrodisia? Nu-mi 
vine să cred! 

Afrodisia (zâmbind): Nu e adevărat... E doar o glumă... 

Alcesia: Vai, ce m-aţi speriat!... Ştiam eu că nu e capabilă 
Afrodisia de aşa ceva... Vezi Gabelina că te-ai înşelat? Ai tu teoria 
ta cum că în orice frumos este ceva urât şi că în ceea ce este 
foarte frumos este ceva foarte urât... Dar mi se pare că în cazul 
Afrodisiei te-ai cam înşelat... Ea e frumoasa noastră şi nu este 
nimic urât în ea... 

Afrodisia (se ridică în picioare şi izbucneşte în plâns): Vă rog 
opriţi-vă! Nu vă mai jucaţi cu mintea mea! Nu mai suport! 

(Chelneriţa 1 se apropie de masa fetelor să aducă sucul de 
pere, dar se opreşte puţin retrasă când o vede pe Afrodisia 
plângând.) 

Alcesia (se ridică în picioare): Dar ce s-a întâmplat Afrodisia? 
Hai linişte-te! Fetelor ce i-aţi făcut? Doar ştiţi cât e ea de sensibilă! 
Hai să te îmbrăţişez! Te rog nu mai plânge! 

Afrodisia (plângând cu suspine în braţele Alcesiei): Voi nici nu 
ştiţi ce presiune este pe mine... Tot timpul să arăt impecabil, să 
mă port impecabil... Totul să fie perfect... Dar nu mai pot... Sunt şi 
eu om, am şi eu limite... Fac eforturi imense să fiu tuturor pe plac, 
să fiu Frumoasa Frumoaselor, să alerg peste tot: la coafor, prin 
magazine, la sală, la şediţe foto, la televiziuni, la prezentări de 
modă... şi cu ce mă aleg de la cele mai bune prietene ale mele? Cu 
un tablou numit „Urâta Urâtelor”... Simt că-mi pierd minţile... 
(Strigă:) Dar hotărâţi-vă odată: sunt sau nu sunt frumoasă? De ce 
vă bateţi joc de mine? Ce v-am făcut eu? Cu ce v-am greşit?... 

Chelneriţa 1: Bravo! Bravo doamnă! Aţi jucat excepţional! 
Neapărat să vă faceţi actriţă, fiindcă aveţi un mare talent! 

Afrodisia (surprinsă): Poftim? k 

Chelnerița 1 (veselă): Am venit cu sucul de pere! Íl las pe masă 
şi mă retrag! Încă odată felicitări! Sunteţi extraordinară! 
(Chelneriţa intră în cafenea.) 

Afrodisia (aşezându-se buimăcită la masă în timp ce-şi ştergea 
lacrimile de pe faţă): Ce-a fost asta?... Nici nu mai ştiu ce se 
întâmplă cu mine... Unde sunt? 

Gabelina (după un moment de tăcere apăsătoare): Eşti printre 
prietene Afrodisia! Te rog linişteşte-te! Nu vrem să-ţi facem nici un 
rău! Dacă o să mă asculţi cu atenţie în continuare, promit să-ţi 
explic tot ce s-a întâmplat şi o să vezi că nu e nimic grav... 

Afrodisia: Nu e?... Atunci te ascult... 

(Alcesia se aşează şi ea la masă...) 

Gabelina: După cum ştiţi eu cred cu tărie că rolul cel mai 
important al artei este să arate cu claritate ceea ce este ascuns fie 
prin înlăturarea intenţionată din faţa acestui ascuns a ceea ce-l 
ascunde, fie prin reducerea puterii de ocultare a ceea ce ascunde... 

Dacă, de exemplu, urâtul se ascunde după frumos, atunci 
frumosul trebuie făcut suficient de transparent încât să se poată 
vedea prin el urâtul din spatele lui. 

Arta e menită să dezvăluie ceea ce este ocultat şi să 
dezvelească din taină ceea ce trebuie să se vadă. 

Ascunsul tânjeşte spre ieşirea din ascundere, iar ascunzătorul 
vrea să ne cenzureze privirea. De aceea, arta şi artista au 
misiunea de a da cu răbdare şi delicateţe la o parte ascunzătorul 
spre a ne arăta privirii ascunsul... 

Dacă unele lucruri esenţiale pentru viaţă nu ar fi mai mereu 
ascunse de societate, arta nu ar mai prea avea ce să scoată din 
ascundere... Dar cum sinceritatea completă e doar o virtute umană 
imaginară, iar ipocrizia, prefăcătoria, viclenia, înşelătoria şi 
minciuna sunt vicii reale ale umanului, arta în general şi cea 
picturală în special devine, de foarte multe ori, o cale a sincerităţii 
ascunse doar după un văl foarte subţire de transparenţă. Ea arată 
astfel spre ceea ce nu se vrea să fie văzut... 

Dacă oamenii pe care eu îi pictez capătă, uneori, pe pânza mea 
trăsături destul de urâte, e doar fiindcă oamenii în general vor să 
ţină acest urât al lor în ascundere faţă de ceilalţi şi mai ales faţă de 
ei înşişi... 

Pictura mea se vrea deci să fie o oglindă care scoate din 
ascundere cele ascunse adânc în firea umană... Ea se vrea să fie o 
cale a cunoaşterii de sine, o cale a conştientizării tot mai profunde 
a ceea ce se ascunde în om... 

Cineva care priveşte doar spre frumosul din sine şi din lume nu 
prea ştie pe ce lume trăieşte... El sau ea, din neatenţie sau 
naivitate, alege să ignore urâtul din sine şi din lume şi astfel 
trăieşte fantasmatic într-o lume de basm, desprinsă grav de 
realitate... 

Acel cineva visează, păşind cu ochii deschişi printr-o iluzie 
estetică care-i prezintă o lume ce nu există şi nici nu va exista 
vreodată... Frumuseţea fără urâţenie este, pur şi simplu, o 
utopie... 

Alcesia: Dar Gabelina... Nu e frumuseţea un ideal? Nu e bine, 
pe cât ne stă în putinţă, să tindem spre a fi cât mai frumoase în 
gândire, simtire şi acţiune? 

Gabelina: Este - nu neg acest lucru... Dar cum vom trăi în 
acest ideal, dacă, mai întâi de toate, nu pornim de la realităţile 
urâte din noi şi din lume, conştientizându-le cât mai bine spre a le 
putea apoi înlătura, transforma sau depăşi, după caz, pe cât e 
posibil, acolo unde e posibil, atunci când e posibil? 

A trăi în ideal nu e a trăi în fantezie, ci a pleca de la realitatea 
existentă, de cele mai multe ori, dură şi puţin plăcută, spre a o 
transforma, pe cât se poate, spre mai bine - prin fapte reale, nu 
imaginare... 

Ca să înţelegem în mod realist frumuseţea, mai mereu, trebuie 
să conştientizăm umbrele de urât care se ascund în spatele ei... 

Alcesia: Despre ce umbre vorbeşti? 

Gabelina: Frumuseţea, mai mereu, e doar un paravan, doar o 
scuză, doar un ascunziş excelent pentru urâţenie... Şi unde s-ar 
putea ea ascunde mai bine decât sub haine frumoase, sub un 
zâmbet frumos sau sub un păr frumos aranjat? 

Căutaţi frumosul de formă şi în spatele lui veţi descoperi, 
adeseori, locul preferat de manifestare al esenței urâte, al 
urâţeniei fiinţiale care îşi acoperă prezenţa cu strălucirile orbitoare 
ale formelor frumos aranjate... 

S-ar putea chiar ca, uneori, frumosul şi frumuseţea să nu aibă, 
în principal, decât acest rol - de a distrage atenţia de la 
adevăratele realităţi, de cele mai multe ori, urâte, ruşinoase, 
perverse, brutale, grosolane ale vieţii vicioase care luptă pentru 
supravieţuire şi înmulţire folosindu-se fără sfială, printre altele, şi 
de arma numită frumuseţe - care, în acest caz, se dovedeşte a fi, 
de fapt, doar o iluzie, o fantasmă, o fascinaţie, o hipnoză menită 
să deruteze şi să distragă atenţia... 

De exemplu, de obicei, la cele prea-frumoase, sub frumuseţea 
lor aparentă, de suprafaţă, şi, adeseori, din cauza acestei 
frumuseți se ascunde mult orgoliu, înfumurare, vanitate, 
intoleranţă, dispreţ, narcisism şi toane de toate felurile care în 
condiţii de minimă opoziţie duc la nervozitate, iritare, agitaţie, 
supărare, teamă şi întristare - stări ce se pot manifesta uneori 
chiar prin violenţă şi delir... 

Dar această ascundere a viciului după virtute nu e valabilă doar 
pentru prea-frumoase... Situaţia aceasta ocultă şi ocultată se 
regăseşte la toţi oamenii, variind doar gravitatea ei. 

Puterea unei calităţi virtuoase, adeseori, ascunde după ea, 
printre altele, viciul abuzului de putere... Iar dincolo de aparențele 
neconvingătoare ale virtuţii, adeseori, se găseşte doar tirania 
viciului. 

Prin urmare, atunci când găsim, de exemplu, în frumoasa 
frumoaselor pe urâta urâtelor şi o putem arăta lumii întruchipată 
pe o pânză, iluzia se prăbuşeşte şi vraja încetează - putem vedea 
atunci, cu maximă claritate, că ceva e tare în neregulă cu 
realitatea - atât de în neregulă, încât acel ceva trebuie să fie ţinut 
mai mereu ascuns, după forme frumoase menite să distragă şi 
după frumuseti iluzorii menite să oculteze adevăratele instincte, 
intenţii şi motivații ce pândesc dincolo de masca cea frumoasă... 

Şi acum voi mă puteţi întreba: ce este atât de urât, încât mai 
nimeni nu vrea să ştie de el? În ce constă această urâţenie care 
trebuie mai mereu să se ascundă şi să fie ascunsă sub masca 
frumuseţii? De ce lumea fuge pe cât posibil de conştientizarea 
existenţei urâtului? De ce mai nimeni nu vrea să ştie de el? 

Elinda: De ce? 

Gabelina: Deoarece urâtul e real, iar frumuseţea e o iluzie... 
Deoarece frumuseţea e trecătoare, dar urâtul lumii pare să fie 


55 


Radu Lucian Alexandru 


permanent... Deoarece urâţenia e faţa reală a lumii, iar 
frumuseţea e doar o mască pusă peste ea spre a o ascunde... 

Realitatea e, de obicei, atât de urâtă, încât, pur şi simplu, omul, 
pe de o parte, nu mai vrea să o vadă, iar, pe de altă parte, nu 
poate să o vadă... Ea e mult mai urâtă decât ne putem noi 
imagina... 

Putem spune chiar că, adeseori, realitatea e atât de urâtă, încât 
nu se mai poate privi pe sine în oglindă... Şi aici intervine arta - 
jucând rolul de oglindă pentru realitate în faţa conştiinţei umane ce 
se ascunde de sine. 

Adeseori, arta indică deci indirect spre ceea ce mai nimeni nu 
vrea sau nu poate să contemple în mod direct. Ea e o cale 
strâmbă, lungă şi întortocheată, dar, de obicei, e singura cale pe 
care conştiinţa umană are curaj să păşească spre a se apropia de 
adevărul din sine şi din lume - de acel adevăr şi de acea lume 
ascunsă în spatele măştii sociale... 

Iată deci îndemnul meu: „Priveşte cu atenţie frumuseţea şi vei 
vedea în ea o minciună!... Iar dacă ai curaj, priveşte în faţă urâtul 
şi vei vedea în el adevărul!...” 

Elinda: Ce adevăr? 

Gabelina: Adevărul care te anunţă că lumea nu este magie 
adevărată... ci e doar iluzionism de bâlci... Căci, până la urmă, ce 
este urâţenia?... Urâţenia nu este decât o frumuseţe a cărei iluzie 
a fost demascată! 

Alcesia: Trebuie să recunosc că ai un punct de vedere destul de 
incintant asupra urâţeniei şi a frumuseţii. Şi, în plus, nu e mai 
deloc lipsit de adevăr... E interesantă şi poziţionarea artei, mai 
întâi, ca mediator între cele două şi, apoi, ca mecanism psihologic 
şi social de acces indirect spre unele din adevărurile cele mai 
ascunse ale fiinţei umane... Am reţinut şi faptul că pentru tine 
jocul artistic nu e niciodată dezinteresat: fie că e motivat de 
plăcere, de utilitate sau de alt interes el urmăreşte mereu ceva 
aflat dincolo de suprafaţă şi de imediat - o incursiune aventuroasă 
prin labirintul minţii umane... Dar oare arta însăşi nu ar putea să 
facă parte şi ea din iluzia aparenţelor de care tu vorbeai? Şi, astfel, 
să-i poarte pe neatenţi şi naivi (fie ei amatori sau experţi) chiar 
prin zone mai superficiale şi mai înşelătoare decât cele în care se 
poate găsi cineva mai puţin interesat de artă... 

Gabelina: Într-adevăr... Nici drumul artei nu e lipsit de primejdii 
şi capcane, mai ales atunci când ea, în întregul ei sau doar pe vreo 
ramură artistică oarecare, e ruptă brutal din ansamblul cultural 
organic din care face parte... De fapt, pornind de la distincţia 
dintre frumuseţe şi urâţenie, despre care v-am vorbit, putem 
menţiona două tipuri de artă: o artă frumoasă şi o artă urâtă: una 
care încearcă să vrăjească, să hipnotizeze, să iluzioneze şi cealaltă 
care caută să dezvrăjească, să trezească, să ilumineze. 

Arta urâtă e privită cu ură, de multe ori, tocmai din acest 
motiv: pentru că încearcă să spună ceea ce e interzis să se spună. 
Ea e urâtă de foarte mulţi, tocmai pentru că militează împotriva 
cenzurii explicite sau tacite care domneşte într-o societate sau 
într-un individ. 

Arta urâtă e urâtă de foarte mulţi, tocmai pentru că arată spre 
urâtul pe care societatea sau individul vrea să-l ascundă sub preş 
- ea e astfel urâtă, nu doar fiindcă arată spre ceea ce este urât, ci 
mai ales fiindcă incită astfel spre înlăturarea sau diminuarea 
urâţeniei spre care arată. Arta urâtă e privită cu ură, de multe ori, 
doar fiindcă omului îi este lene să se schimbe spre mai bine, 
fiindcă schimbarea dinspre urât spre frumos presupune, de multe 
ori, o muncă intensă pe care el fie nu poate, fie nu are chef să o 
facă. 

Alcesia: Dar de ce te duci aşa de departe cu misiunea artei? 
Poate că arta nu are alt rol decât de simplă înregistrare, 
fotografiere sau filmare a unor momente din realitate... In loc să 
fie un filosof sau un critic, un moralist sau un revoluţionar, artistul 
poate că ar trebui să fie doar un martor relativ imparţial al 
istoriei... Nu crezi? 

Gabelina: Nu neg un astfel de rol al artei, fie că vorbim de 
literatură, de pictură sau de cinematografie. Dar omul în general şi 
artistul în special nu poate fi un simplu martor al vieţii... El însuşi 
este viaţă şi, prin urmare, se implică în viaţă spre influențarea 
vieţii... El nu e chemat doar să reproducă întocmai ceea ce vede, ci 
şi să inoveze sau să inventeze noi modalităţi de exprimare artistică 
a realităţilor vieţii, mai ales dacă s-au inventat mijloace tehnice 
care pot reproduce realitatea mult mai bine şi mult mai repede 
decât el... 

Elinda: La ce te referi mai exact? F. 

Gabelina: Să luăm, de exemplu, cazul picturii... În măsura în 
care pictura ar fi doar fotografie, pictorul nu ar fi altceva decât un 
aparat de fotografiat: o maşină biologică de reprodus/ repetat/ 
fotografiat realitatea. 

De aceea, eu cred că pictorul sau pictorița care reprezintă fidel 
ceea ce vede în faţa sa e doar un aparat de fotografiat demodat, 
un aparat foto depăşit de timp, un aparat încet în funcţionare, cu 
multe erori de redare şi extrem de costisitor... S-ar putea spune că 
e chiar un aparat de fotografiat stricat sau cel puţin extrem de 
ineficient... Imaginaţi-vă că aparatului foto i-ar lua de la câteva 
zile, până la câteva luni pentru a realiza o singură fotografie, de 
obicei, destul de nereuşită, a ceea ce a fost o singură clipă în 
timp... Şi totuşi unii pictori ignoră faptul că aparatul foto s-a 
inventat şi continuă să producă şi ei, prin pictura lor anacronică, 
„fotografii” adeseori defectuoase ale realităţii, cu o risipă de timp şi 
de resurse demnă de o cauză mai bună... 

E drept că înainte de această invenţie majoritatea pictorilor nu 
erau altceva decât „fotografi” sau mai precis „aparate biologice de 
fotografiat”, iar munca lor în acele timpuri, deşi înceată şi 
costisitoare, era utilă şi necesară. Dar după această invenţie şi, 
mai ales, după inventarea aparatului de fotografiat color şi a listării 
pe pânză „pictorii-fotografi” nu mai sunt decât fantome triste ale 
trecutului... E efectiv o prostie să te antrenezi ani de zile şi apoi să 
munceşti intensiv zile, săptămâni sau chiar luni întregi spre a 
realiza ceea ce un aparat foto face într-o secundă... 

Pictorul e chemat astăzi să depăşească stadiul de „aparat de 
fotografiat” pentru a deveni un vizionar ce creează o lume de 
imagini pe care un aparat foto nu o poate surprinde nicicum, 
fiindcă ea nu există înainte de a fi reprezentată de către pictor pe 
pânza lui... Astăzi pictorul e chemat să inventeze imagini, nu să le 
copieze după alte imagini... Rolul lui nu mai este să reproducă şi 
să copieze fidel realitatea prezentă în faţa ochilor săi, ci acela de a 
inventa o nouă realitate pornind de la propria lui imaginaţie... 

În măsura în care pictura nu este copiere, iar pictorul nu este 
aparat de copiat, ea trebuie să fie, mai ales, invenţie şi inovare, iar 
el o fiinţă plină de imaginaţie... Pictorul trebuie să lucreze în 
principal cu imaginaţia sa... Pentru aceasta el trebuie să filosofeze 
imaginativ asupra lumii şi nu doar să o reproducă „ca un papagal” 
(sau, mai tehnic spus, ca un studio foto extrem de ineficient). 

Eu recomand chiar ca pictorul care realizează portrete să 
inventeze oamenii din picturile sale, nu să-i reproducă după 
modele reale... 

Alcesia: Oare nu exagerezi cu această apropiere între un 
anumit tip de pictură şi fotografie, respectiv cu suprapunerea pe 
care o propui între un anumit tip de pictori sau pictoriţe şi un 
aparat de fotografiat? 

Gabelina: Nu exagerez chiar deloc. Dacă unii susţin că pictura 
este fotografie, atunci şi fotografia este pictură... Dacă însă pictura 
nu e (sau nu mai e) fotografie, atunci nici fotografia nu (mai) este 
pictură... 


Elinda: Eu cred că Gabelina are dreptate şi când apropie 
pictorul de un aparat de fotografiat şi când îl apropie de imaginaţia 
lui. Părerea mea este că instinctul primar al pictorului nu este altul 
decât instinctul de reproducere... Pictorul simte impulsiv în el 
nevoia de a reproduce: fie ceea ce vede în faţa ochilor săi, fie ceea 
ce percepe în imaginaţia sa, fie o combinaţie între cele două... 
„Reproducerile” sale sunt chemate însă să poarte într-adevăr o 
amprentă personală prin care el îşi anunţă prezenţa în actul 
reproducerii: cu cât reproducerea e mai personală, cu atât e mai 
puternică prezenţa... 

Instinctul e fundamental în pictură, dar nu orice instinct, ci 

instinctul de reproducere... Realul şi imaginarul se reproduc 
instinctual prin fiinţa artistului... 
__ Gabelina: Mulţumesc de completări Elinda. Sunt foarte corecte. 
Într-adevăr artistul e mereu invitat să jongleze cu arta lui tocmai 
la intersecţia dintre ceea ce se vede şi ceea ce se ascunde, dintre 
realitatea exterioară şi imaginaţia interioară. El trebuie să producă 
sau să reproducă o imagine în care să fie prezente deopotrivă 
ambele aspecte: şi exteriorul şi interiorul, şi realul şi idealul, şi 
perceptivul şi imaginarul, şi ceea ce se vede şi ceea ce nu se vede, 
şi ceea ce este la vedere şi ceea ce este ascuns, fiind mai greu de 
văzut... 

Şi pentru că trebuie să lucreze în punctul de intersecţie al 
tuturor acestor planuri el nu mai poate fi un simplu „aparat de 
fotografiat”, ci trebuie să fie ceea ce aparatul respectiv nu poate să 
fie: o conştiinţă artistică a realităţii. O conştiinţă care discerne 
între bine şi rău, între virtute şi viciu, între frumos şi urât spre 
armonizarea superioară a fiinţei umane. O conştiinţă care înţelege 
că binele nu este uşor de înfăptuit, dar e extrem de necesar, că 
virtutea nu e deloc de lepădat, chiar dacă viciul domină uneori 
peisajul, că frumosul este util şi plăcut, mai ales dacă nu e doar un 
paravan pentru urâţenie. 

Pentru că, aşa cum am mai subliniat, adeseori, urâtul se 
ascunde cu viclenie după frumuseţe şi mai nimeni nu vrea să 
recunoască şi să combată această realitate socială şi psihologică... 

Artista însă, dacă doreşte, poate să spună ceea ce, de obicei, 
nu se spune - anume că sub aparențele virtuţilor se ascund, de 
prea multe ori, vicii extrem de nocive pe care le putem diminua 
sau înlătura, după caz, numai dacă, mai întâi, le conştientizăm cât 
mai bine prezenţa lor vicioasă. 

Fiindcă, adeseori, viciul se ascunde chiar după virtute, din 
neatenţie şi superficialitate, el poate fi confundat cu virtutea, 
găsind uneori în ea o justificare, evident greşită, pentru existenţa 
sa... O virtute nu scuză viciile... Ba dimpotrivă: dacă este reală, ea 
se luptă cu ele. 

De multe ori, dacă privim dincolo de frumuseţe, putere, faimă, 
bogăţie, noroc, nu găsim decât vanitate şi narcisism, intoleranţă şi 
abuz, ipocrizie şi înşelăciune, minciună şi hoţie, nefericire şi 
angoasă... Când primeşti mai mult decât poţi duce, adeseori, te 
prăbuşeşti sub povara unor daruri prea grele spre a fi purtate de o 
singură fiinţă. De aceea, cei dăruiţi de soartă trebuie să înveţe mai 
mult decât alţii controlul şi auto-controlul exercitat cu chibzuinţă - 
să înveţe smerenia, bunăvoința, cumpătarea, dăruirea şi 
detaşarea: artista care primeşte un dar trebuie să dăruiască la 
rândul ei, dacă nu vrea să se prăbuşească sub povara egoismului, 
narcisismului şi lăcomiei sale... 

Alcesia: Gabelina... În principiu, tu ai dreptate, dar nu cred că e 
acum momentul cel mai potrivit să ne ţii o lecţie de morală... 

Gabelina: Aşa s-a înţeles?... Scuze! Eu nu voiam decât să 
vorbesc despre Artă şi despre ceea ce o pune pe ea în mişcare, 
anume, scoaterea din ascundere,  dezvăluirea,  revelarea, 
destăinuirea şi dezvrăjirea. 

Alcesia: Şi eu care credeam că rolul artei, adeseori, e chiar pe 
dos de cum zici tu: să ascundă, să învăluie, să mistifice, să 
tăinuiească şi să-l vrăjească pe cel care se întâlneşte cu ea 
purtându-l spre o scurtă evadare din mocirla realului vicios, dur, 
apăsător, cenuşiu... Că ea este o insulă de culoare într-o fotografie 
alb-negru... 

Gabelina: Şi asta e Arta, doar că aceasta nu e arta care se 
potriveşte cel mai bine cu felul meu de a fi... Şi eu mai folosesc 
uneltele fanteziei vrăjitoare în munca mea artistică, dar numai spre 
împlinirea sensului primar al artei - care e acela de revelare, de 
ajutor spre conştientizarea din ce în ce mai profundă a ceea ce 
este, acolo unde este, aşa cum este... 

Elinda: Văd că una militează pentru vraja frumuseţii, iar alta 
pentru frumuseţea adevărului... Nu credeţi însă că e posibilă şi 
arta de dragul artei, o artă fără nici o miză serioasă, un joc artistic 
ghidat doar de simpla plăcere a jocului? 

Gabelina: Nu există joc fără miză... Dacă există plăcere în joc, 
atunci putem găsi în el cel puţin miza plăcerii, iar dincolo de ea se 
întinde tot domeniul psihologiei motivaţionale, al moralei şi al 
artei. În plus, jocul este prin însăşi natura lui un act de ascundere, 
un act de prefăcătorie, de imitare, de deghizare - actul prin care te 
comporţi ca şi cum ar fi ceea ce nu este şi ca şi cum ai fi ceea ce 
nu eşti... 

Tocmai de aceea, de multe ori, sub masca jocului, artistul, prin 
arta sa, spune şi arată lucruri pe care altfel nu ar putea să le 
comunice cu o prea mare uşurinţă. 

Jocul e o momeală pusă pentru conştiinţă spre a o păcăli să-şi 
depăşească a ei auto-cenzură şi, astfel, să ajungă la ceea ce se 
ascunde dincolo de suprafaţă - să ajungă la urâţenia de dincolo de 
frumuseţea aparentă, la minciuna ascunsă după adevărul parţial, 
la răutatea profundă mascată de bunătatea superficială. 

Jocul artistic are, de obicei, o motivaţie mult mai serioasă decât 
cea care se arată la o primă vedere. 

Măştile sociale pe care le putem vedea pe chipurile oamenilor, 
deşi, adeseori, par plăcute, frumoase, binevoitoare... ascund, 
adesea, sub ele... suferinţa, urâţenia şi răutatea... De aceea, rolul 
artei este să ne ajute să vedem dincolo de masca socială, prin ea: 
arta poate să scoată spre vedere pe chipul lumii întregul ei fiinţial, 
cu plusurile şi cu minusurile sale. 

Elinda: Mi se pare că ceri prea mult de la Artă şi eşti prea 
serioasă cu o ramură a culturii care, de multe ori, nu se ia prea în 
serios, mulţumindu-se să fie un simplu joc de copil... 

Gabelina: Ai dreptate... Intocmai de aceea e atât de necesară 
arta pe care eu o practic - arta folositoare pentru maturizarea 
copiilor, pentru ajutorul pe care ea îl dă spre maturizarea mentală 
a celor ajunşi la maturitate corporală... Într-un trup de adult ar fi 
bine să funcţioneze o minte de adult, nu una de copil. 

Părerea mea e că odată ajunse la maturitate nu mai e cazul să 
credem, nici măcar în joacă, în fantezii infantile, nu mai e cazul să 
tolerăm ascunderea viciilor după virtuţi de suprafaţă şi nu mai e 
cazul să ignorăm realitatea nevrăjită a universului... Cam asta am 
avut de spus... 


Afrodiasia... sper că te-am mai liniştit şi te-am lămurit în 
legătură cu intenţiile mele faţă de portretizarea ta într-un anumit 
fel şi nu în altul... Dacă mai ai nelămuriri legate de bunele mele 
intenţii, te rog să ţi le exprimi... 

Afrodisia: Ce să zic? E interesant tot ce ai spus! Dar nu trebuia 
să te deranjezi să inventezi o întreagă teorie estetică doar spre a 
mă poci pe mine într-un tablou... Acum, dacă am văzut că ai 
meditat aşa de serios asupra relaţiei dintre frumuseţe şi urâţenie, 
după care ai ales persoana mea spre a exemplifica o întreagă 
teorie despre artă, parcă mă simt chiar flatată... Poate pe viitor, în 
ciuda frumuseţii mele trecătoare, lumea îşi va mai aduce aminte 
de mine doar când va privi această capodoperă artistică pe care se 
pare că ai creat-o... 

Gabelina: Vrei să o vezi? 

Afrodisia: Nu! Te rog nul!... De abia ce m-am mai liniştit şi eu 
un pic şi nu vreau să mă apuce iarăşi toţi dracii... Lasă că poate 
odată, cândva, când îmi voi face curajul necesar, mă voi duce la 
Elinda să-mi privesc urâta din mine... Dar acum sunt prea speriată 
să fac acest lucru, mai ales după ce m-am comportat cum m-am 
comportat... Se pare că e destul de periculos să ajungi faţă în faţă 
cu cineva care are curajul să-ţi spună fără ezitare, nu doar că nu 
eşti perfectă, ci chiar că dincolo de masca ta de frumuseţe, te 
macină fără încetare angoasa urâtului interior... 

Te rog să mă ierţi, fiindcă mi-am pierdut cumpătul mai 
înainte... Nu ştiu ce s-a întâmplat cu mine... Parcă am înnebunit 
pentru o clipă... E drept că am avut mai multe probleme în ultima 
vreme şi se pare că s-au adunat şi s-au adunat până au explodat... 
Imi cer mii de scuze!... 

Gabelina: Nu ai pentru ce... Te înţeleg, dar sper să nu se mai 
repete, nu pentru binele meu, fiindcă de aici încolo o să am mai 
multă grijă cu tine, deoarece văd că eşti mult mai sensibilă decât 

credeam, ci pentru binele tău, fiindcă un astfel de comportament 
în alte circumstanţe ar fi putut să-ţi aducă foarte multe neplăceri... 

Afrodisia: Ai dreptate, m-am comportat mizerabil... Nu se va 
mai repeta... Mi-am învăţat lecţia: aparențele înşeală: nu 
întotdeauna cei care te laudă îţi vor binele şi nu întotdeauna cei 
care te critică îţi vor răul. 

Cine ar trebui să mă atenţioneze atunci când greşesc, dacă nu 
prietenele mele cele mai bune?... Ne împăcăm Gabelina? 

Gabelina: Din punctul meu de vedere nu ne-am certat 
niciodată... Hai să te îmbrăţişez!... (Cele două se îmbrățișează, 
apoi se aşează la loc pe scaune.) 

Afrodisia: Dar totuşi acum, dacă suntem între prietene, 
recunoaşteţi şi voi că nu sunteţi perfecte şi că, măcar parţial, astfel 
de picturi urâte avându-mă pe mine ca subiect v-au fost inspirate 
de urâtul din voi?... 

Gabelina (zâmbind): Foarte bună observaţie!... Vezi cum începi 
şi tu să observi mai bine urâtul din lume, acum că ţi-a fost atrasă 
atenţia asupra lui prin Arta care dezvăluie ceea ce, adeseori, e 
ocultat?... 


(Sfârşit 2) 

Studentele, viciul şi sfinţenia 


Personaje: patru studente (la litere, la pictură, la teatru şi la 
filosofie): Venus - poeta, Olimpia - pictorița, Maya - actriţa şi 
Victoria - filosoafa. 


(Poeta a organizat un seminar cu tema „Despre virtuțile viciului 
şi despre viciile virtuţii”... Într-o cameră de la Casa Studenţilor 
sunt dispuse câteva scaune: în stânga stă aşezată Venus, iar în 
fața ei sunt aranjate scaunele participantelor... Deocamdată sunt 
aşezate pe ele doar două studente: Victoria şi Olimpia... Maya 
intră grăbită pe uşă din partea dreaptă...) 


Maya: Salut fetelor! Scuze de întârziere! Aţi început? 

Venus: Servus Maya!... Acum începem... Văd că, în ciuda 
afişelor puse prin cămine şi prin oraş, doar tot noi de noi suntem. 
Se pare că virtutea nu este un subiect de prea mare interes pentru 
oamenii din ziua de azi. Cam asta e şi teza pe care vreau să o 
discutăm la această întâlnire. Dar înainte de a intra în subiect 
vreau să ne lămurim poziţiile de start. Aşa că permiteţi-mi să vă 
pun următoarea întrebare: este vreo una între cele de faţă care se 
consideră sfântă? 

Victoria (ridică imediat mâna): Eu! 

Venus (oftând): Da... Victoria, bineînţeles, e sfântă... E sfântă, 
fiindcă ea e filosoafă şi filosofii sunt sfinţi, deoarece ei se ocupă 
doar cu virtutea şi nu au nimic de a face cu viciul... Aşa e Victoria? 

Victoria: Nu!... Filosofia e întruchiparea supremă a viciului... 
Filosofia e decăderea ultimă a fiinţei umane... Filosoful şi, mai ales, 
marele filosof e decăzut şi din rațiune şi din simtire... Adică, pe 
scurt, e doar un nesimţit!... Indivizii aceştia (şi credeţi-mă că i-am 
studiat, pe mulţi dintre ei, îndeaproape), pur şi simplu, nu ştiu pe 
ce lume trăiesc! Efectiv delirează... Şi ce e delirul, dacă nu e un 
viciu mental? 

Venus: Păi şi atunci cum se face că totuşi tu eşti sfântă şi, în 
acelaşi timp, eşti şi studentă la filosofie care, după cum zici tu, e 
doar şcoala unde se predă viciul mental, iar oamenii sunt prostiţi 
de cap mai ceva ca prin templele religioase? 

Victoria: Exact aici e şmecheria: eu sunt sfântă, tocmai fiindcă 
nu mă consider filosoafă şi dispreţuiesc filosofia ca pe viciul 
suprem! 

Venus: Ok... Hai să zicem deocamdată că tu eşti sfântă... Mai e 
vreo sfântă printre noi? (Celelalte fete păstrează tăcerea...) 

Atunci înseamnă că restul suntem vicioase... Dar oare, dintre 
noi, cele vicioase, care o fi cea mai vicioasă? 

Victoria (ridică mâna din nou): Eu! 

Venus: Tot tu Victoria?... Cum se poate aşa ceva? - Să fii, în 
acelaşi timp, şi sfânta sfintelor şi vicioasa vicioaselor? 

Victoria: Pardon!... Am ridicat cumva mâna? 

Venus: Da! 

Victoria: Am zis cumva „Eu!”? 

Venus: Da! 

Victoria: Atunci sunt şi eu la fel de surprinsă ca şi voi de gestul 
şi de afirmaţia mea... Cred că mi-a luat-o inconştientul înainte... 
Oare ce să însemne aceasta? 

Venus: Maya... Tu eşti actriţă şi ştii cum e să fii două persoane 
în una... Explică-ne tu sensul ascuns al actului realizat instinctiv de 
Victoria! 

Maya: Părerea mea este că între sfântă şi vicioasă nu e nici o 
diferenţă semnificativă: sfânta e şi ea un fel de vicioasă ca noi 
celelalte, atâta doar că ei îi place să-şi numească colecţia sa de 
vicii sfinţenie, în timp ce noi le spunem pe nume - adică, 
normalitate... 

Venus: Viciul e normal? 

Maya: Viaţa este vicioasă prin definiţie, iar normalitatea ei este, 
prin urmare, acţiunea viciată... 

Venus: Olimpia tu ce crezi? Cum vede o pictoriţă subiectul 
viciului şi al virtuţii? 

Olimpia: Mie îmi vine să zâmbesc - din punctul de vedere al 
picturii mi se pare că virtutea şi viciul se unesc în una şi aceeaşi 
reprezentare picturală - anume... 

Venus: Da... 

Olimpia: Nu ghiciţi? 

Venus: Ştii doar că noi nu ne prea pricepem la pictură... 

Olimpia: Atunci vă spun eu: în pictură virtutea şi viciul se unesc 
în nudul de femeie. 

Venus: Poate viciul se găseşte în nud... dar virtutea?... - Şi ea 
tot acolo e? 

Olimpia: Vai, Venus... cât de neştiutoare eşti!... Oare nu ştii tu 
că cele mai multe nuduri au reprezentat-o pe Venus? - o zeiţă!... 
Iar dacă nici zeițele nu au acces la virtute, atunci cine ar putea să 
aibă? 

Venus: A da! Desigur... Am uitat de acest aspect... Ai dreptate: 
la câte nuduri de Venus s-au creat, uneori, mi se pare că atunci 
când cei care ştiu cum mă cheamă mă privesc cu o oarecare 
atenţie, mă văd nudă... 

Maya: Sau ar vrea să te vadă nudă, ca să verifice dacă te ridici 
la înălţimea numelui pe care îl porţi! 

Venus: Dar nu e nici un secret, că eu nu sunt pudică... Doritorii 
care vor să-mi vadă nuditatea sunt rugaţi să vină la vară la mare 
pe plaja de nudişti, să mă vadă „live” cum ies din valurile mării... 

Maya: Precum Venus? 

Venus: Da... precum... eu! 

Olimpia: Vezi ce simplu e pentru tine? Dacă vrei să-ţi arăţi 
simultan şi virtutea şi viciul, doar te dezbraci şi te plimbi pe malul 
mării în pielea goală... 

Venus: Bun... Înseamnă că problema asta am rezolvat-o! Nu 
mă aşteptam să fie chiar aşa de simplu... Noroc că ne-a scos 
pictura din încurcătură! 

Maya: Eu zic să nu ne grăbim să tragem concluzii, că mai este 
vreme... Şi apoi daţi-mi voie să o întreb ceva pe Victoria, că m-a 
făcut curioasă cu gestul ei reflex... Victoria dragă... oare nu e un 
conflict monstruos în interiorul tău, având în vedere că tu te 
consideri deopotrivă şi sfânta sfintelor şi vicioasa vicioaselor? 

Victoria: Aşa să fie? 

Maya: Nu e aşa? 

Victoria: Da' nu e aşa în interiorul fiecăreia dintre noi? Oare în 
voi nu se manifestă deopotrivă aspiraţia virtuţii şi instinctul 
viciului? 

Venus: Vrei să zici aspiraţia de a ne arăta nuditatea şi instinctul 
de a face ceva constructiv cu ea? 

Victoria: Exact! 

Olimpia: Ce să facem mai exact? i 

Victoria: Nu ştiu... Habar nu am! Intreb şi eu... Poate ştiţi voi 
ce anume se poate face constructiv cu nuditatea odată ce ea e 
prezentă cum se cuvine în circumstanţe specifice... 

Venus: Dar tu eşti sfântă!... Ar cam trebui să ştii chestiile 
acestea... Sfintele, de obicei, au o părere destul de precisă despre 
nuditate. 

Victoria: Da, dar eu nu sunt o sfântă oarecare... Eu se pare că 
sunt sfânta vicioasă: la suprafaţă sfântă, în adâncime vicioasă; 
sfântă în nuditatea mea animalică naturală, vicioasă în act... 

Venus: În ce act? 

Victoria: In actul de transformare! 

Venus: Ce act de transformare? 

Victoria: Actul prin care transform instinctul de reproducere în 
mişcare sexuală orientată exclusiv spre plăcere! 

Venus: E posibil aşa ceva? 

Victoria: Dacă nu e posibil, putem încerca! Până la urmă, alţii 
au încercat un lucru mult mai greu: anume să transforme plumbul 
în aur... Noi trebuie doar să încercăm să găsim o utilitate plăcută 
nudului, pe la mare, pe plajă sau pe altundeva, fără a ne mări 
volumul corporal în cele nouă luni următoare actului de 
transformare... 

Venus: Deci eşti o sfântă vicioasă! 

Victoria: După cum se vede: adică, nu se vede prea bine, dar 
vă puteţi imagina!... În mine şi prin mine viciul se transformă în 
virtute şi virtutea în viciul! M 

Maya: Ai o minte cam complicată... Iți place să vorbeşti în 
contradictoriu? 

Victoria: Mie? Nu neapărat!... Dar viaţa manifestă această 
preferinţă, dacă o priveşti cu atenţie... Doar o privire superficială 
asupra vieţii poate despărţi în mod absolut virtutea de viciu şi 
viciul de virtute... 

Maya: Totuşi Victoria... Mi se pare că exagerezi... Or fi ceva 
diferenţe între virtute şi viciu, ca să nu le confundăm... 

Victoria: Păi or fi, dar cine le vede? Nu vezi câtă confuzie se 
face uneori între cele două? - Adeseori, ceea ce le pare celor puţini 
a fi un viciu (de exemplu, teama, conformismul, compromisul, 
ipocrizia etc.) celor mai mulţi le pare a fi o virtute... Ceea ce 
majoritatea oamenilor consideră a fi normalităţi virtuoase (de 
exemplu, supunerea tăcută faţă de autoritate, respectarea pioasă 
a tradiţiilor religioase, grija de a nu ieşi prea mult în evidenţă şi de 
a nu avea prea multe idei originale etc.) vreo câţiva rătăciţi 
consideră a fi vicii majore ale omului... Şi atunci cine are dreptate? 

Maya: Totuşi trebuie să fie o diferenţă cât de cât obiectivă între 
virtute şi viciu! 

Victoria: Da? Care? 

Venus: Păi asta tu ar trebui să ne spui, că am impresia că 
filosofii au făcut totuşi distincţiile necesare între cele două încă de 
la începuturile filosofiei. 

Victoria: Filosofii sunt nişte vicioşi!... Ştii care e viciul lor 
suprem? Visează la cai verzi pe pereţi!... Adică ce oameni sănătoşi 
la cap, care au privit chiar şi superficial lumea reală în care trăiesc, 
ar bate câmpii cu tot felul de teorii despre importanţa virtuţii, 
despre posibilitatea ei şi despre necesitatea de a fi virtuoşi? 

Şi, în plus, mai au şi tupeul să vorbească despre virtute ca şi 
cum ar şti despre ce vorbesc, în condiţiile în care mai nici unul nu 
se declară deschis pe sine ca fiind virtuos sau măcar sfânt? 

Venus: Dar tu te declari şi sfântă şi virtuoasă! 

Victoria: Doar sfântă deocamdată! Cu virtutea rămâne să mai 
vedem, având în vedere că m-am declarat deja a fi o sfântă 
vicioasă, iar dacă mă declar şi virtuoasă, mă tem să nu apară vreo 
contradicţie! 

Venus: Atunci înseamnă că nici tu nu prea ştii ce este virtutea! 

Victoria: Nu e nici o problemă! In filosofie neştiinţa faţă de 
virtute e o tradiţie cu o oarecare vechime, dar acest lucru nu a 
împiedecat mai pe nimeni să vorbească vrute şi nevrute despre 
virtute: de exemplu, despre virtuțile imaginare ale unor zei, despre 
virtutea stăpânului de sclavi sau despre virtuțile unui tiran, sau 
despre virtutea indiferenţei, a renunţării la orice dorinţă, a 

credinţei dogmatice, a rugăciunii îndreptate spre personaje de 
basm religios - şi câte şi mai câte alte tâmpenii... 

Cei mai mulţi filosofi, din neatenţie şi superficialitate, aspiră la 
ceea ce nu cunosc şi vorbesc aiurea despre ceea ce nu există... 

Venus: Ce anume? 

Victoria: Virtutea! 

Venus: Virtutea nu există? 

Victoria: Există? 

Venus: Dar tu ziceai că eşti sfântă... Oare sfinţenia ta nu 
presupune nici o legătură cu virtutea? 

Victoria: Cu ce virtute? 

Venus: De exemplu, cu sinceritatea, curajul, cumpătarea, 
înţelepciunea... 

Victoria: Hai să fim serioşi! Există vreun om sincer?... Eu nu am 
cunoscut nici unul!... Şi chiar dacă cineva ar vrea să fie sincer şi ar 
încerca să spună doar adevărul tot timpul, tot nu ar putea să o 
facă, fiindcă, mai întâi, de multe ori, sunt foarte multe aspecte pe 
care el le consideră adevărate, când, de fapt, ele nu sunt decât 
nişte minciuni, dacă le cercetăm mai îndeaproape... Şi câţi oameni 
sinceri de acest fel nu am întâlnit? Grămadă! Ei sunt ceea ce 
putem numi mincinosul sincer: cel care chiar crede în minciunile pe 
care (şi) le spune... 

Şi apoi, nu pot fi sinceri, pentru că nimeni nu-i ascultă: având 
în vedere câte defecte avem fiecare dintre noi cui i-ar conveni să 
aibă mereu lângă el un guraliv sincer care să îl critice la tot pasul? 

Iar, în cele din urmă, sinceritatea prezintă un mare risc social, 
fiindcă, de obicei, în orice societate sunt adevăruri relativ interzise, 
(fie explicit, sub formă de cenzură şi inchiziţie, fie tacit, sub formă 
de conformism cu vreo tradiţie mincinoasă, fie sub formă de 
compromis cu vreo structură ierarhică oarecare care nu suportă 
critica oricât de întemeiată ar fi ea şi nu prea este interesată să 
afle noi adevăruri, mai ales dacă sunt cât de puţin revoluţionare). 

Cel prea sincer într-o societate mincinoasă, în cel mai bun caz, 
riscă să fie marginalizat şi ignorat, iar în cazuri mai grave, riscă să 
afle pe pielea lui cât de preţuită este cu adevărat virtutea 
sincerităţii în societatea umană. 

Sinceritatea e un vis... Omul nu poate fi sincer complet nici 
măcar cu el însuşi... 

Maya: Sinceritatea e deci doar o iluzie? 

Victoria: Nu e neapărat o iluzie! Cine vrea să fie sincer poate 
căuta să fie cât mai sincer... Doar că va trebui să plătească un preţ 
pentru luxul de a-şi permite să aibă un astfel de comportament, 
teoretic apreciat de societate, dar practic, mai deloc încurajat... 
(Adică, în acest caz, ceea ce apreciază de fapt societatea, în mod 
practic, e viciul, nu virtutea.) Virtutea efectivă (nu cea declarată 

doar pentru fraieri, naivi şi idealişti), în acest caz, pare să fie doar 
ipocrizia... 

Venus: Chiar aşa să fie? 

Victoria: Nu crezi?... Atunci imaginaţi-vă, de exemplu, că pe 
mine m-ar lovi brusc acum un puseu infinit de sinceritate şi în 
sfinţenia mea m-aş simţi obligată să vă spun tot ceea ce cred 
despre voi: despre calităţile şi, mai ales, despre defectele voastre 
spre a vă convinge să vă schimbaţi spre ceea ce eu aş considera ca 
fiind mai bine pentru voi... Imaginaţi-vă deci că eu chiar aş crede 
ceea ce zic şi v-aş zice: (Victoria priveşte spre Olimpia:) Tu eşti 
proastă! Chiar foarte proastă! (Priveşte spre Venus:) Tu... eşti 
urâtă! (Şi spre Maya:) Iar tu eşti o curvă! 

Venus: Vai, Victoria! Chiar crezi aşa ceva despre noi? Mă 
uimeşti! 

Victoria: Nu aceasta e important... Era un exerciţiu de 
imaginaţie... Poate că eu nu cred... Dar s-ar putea să fie cineva 
care chiar crede cele de mai sus despre voi şi într-un puseu de 
sinceritate (precum cel imaginar al meu) v-ar spune cele de mai 
înainte cu intenţia de a vă face un bine: dea vă trezi la realitate şi 
a vă scoate din viciile voastre (respectiv din prostie, urâţenie şi 
curvăsărie) spre a vă îndrepta spre virtuțile opuse acelor vicii. 

Ce aţi crede despre o astfel de persoană? - Mai ales, dacă ar fi 
o persoană străină pe care de abia aţi întâlnit-o de cinci minute! 

Maya: Ce să credem? E clar că o astfel de persoană ar fi o 
jigodie necioplită şi prost-crescută, grosolană şi nesimţită. De ce 
să ne jignească în halul acesta? O astfel de arătare nu ar cunoaşte 
bunele maniere şi i-ar lipsi complet talentul oratoric! 

Victoria: Vedeţi? - Sinceritatea e un vis, o himeră, care începe 
să fie înăbuşită şi dresată încă din primii şapte ani de acasă, ca să 
nu mai vorbim de restul procesului educaţional normal... Iar dacă, 
din greşeală, oamenii mai ajung câteodată faţă în faţă cu vreo 
manifestare de sinceritate, aproape întotdeauna, ei o resping 
instinctiv şi o admonestează ca pe un viciu dintre cele mai grave... 

Venus: Aşa deci... Se pare că în ce priveşte sinceritatea ne-ai 
lămurit... Dar despre curaj, cumpătare şi înţelepciune ce părere ai? 
Ele nu sunt virtuţi de dorit pentru om? 

Victoria: De ce ar fi de dorit? Un om curajos ar crea doar 
probleme în societate... De exemplu, el ar putea avea curajul să 
fie sincer şi să spună lucrurilor pe nume - când e evident că 
lumea, cel mai adesea, e ipocrită, urâtă, proastă şi fără coloană 
vertebrală... 

Pentru societatea actuală curajul e o virtute imaginară: ea e 
bună doar atâta timp cât nu se manifestă... Iar dacă cineva o ia 
din greşeală în serios, este imediat atenţionat de mai toată lumea 
că nu e bine deloc ceea ce face... 

Cine are nevoie de curaj? Lumea funcţionează foarte bine, ba 
chiar foarte bine, cu instrumentele şi mecanismele sociale bazate 
pe frică, teamă, intimidare, ameninţare, şantaj, abuz de putere, 
conformare oarbă la tradiţie, supunere ierarhică fără comentarii 
ş.a.m.d. 

Venus: Dar cumpătarea? 

Victoria: Cunoşti tu, Venus, vreo femeie cumpătată? 

Venus: Dacă tot ai întrebat, să ştii că, de obicei, femeile sunt 
mai cumpătate decât bărbaţii! 

Victoria: Chiar?... Dar cu fuga lor după aparențele înşelătoare 
doritoare de faimă, avere, lux, frumuseţe contrafăcută şi bârfeală 
ce facem? Iar ataşamentul lor instinctiv-emoţional faţă de aşa-zisa 
lor iubire sau dragoste, putem oare să-l numim cumpătare? Şi 
orbirea pe care acest ataşament, însoţit de obsesie, le-o provoacă 
faţă de defectele şi viciile grave ale celui iubit, pe care le trec astfel 
prea uşor cu vederea, putem oare să o numim cumpătare? 

Nu dragele mele! - O femeie cumpătată nu mai este femeie! 
Sau nu mai e o femeie aşa cum o ştim noi de obicei... Cumpătarea 
şi dragostea la care toate femeile visează, sunt, de cele mai multe 
ori, incompatibile... Cumpătarea şi visul de prinţesă, iubirea de făt- 
frumos trăind ca rege într-un castel de basm sunt iarăşi 
incompatibile... 

Nesaţietatea femeii e proverbială... Visul ei intim de a fi o 
prinţesă, iubită orbeşte de un prinţ fermecat spre a petrece apoi în 
bogăţie, risipă şi huzur îi face multe zile fripte sărmanului broscoi 
care a luat-o de nevastă neştiind că din acel moment disperata 
respectivă va veni zilnic să-l sărute doar în speranţa că poate într- 
o zi magică, sărutul ei plin de fantezie princiară îl va transforma pe 
broscoi într-un făt-frumos, destul de prost, dar la pungă gros, 
faimos şi fălos, numai bun de stors de bani, de nervi şi de vlagă în 
timp ce-i condus din umbră de vreo slăbănoagă pisăloagă, de vreo 
ţaţă mai bleagă sau doar de o „dragă”... 

Venus: Cred că exagerezi... E adevărat că multe femei gândesc 
exact aşa cum ai zis tu mai înainte, dar mai există şi excepţii... 

Victoria: Excepţii care confirmă regula? 

Venus:  Excepţii... de la necumpătarea aceasta general 
răspândită printre oameni... 

Victoria: Care are un nume... 

Venus: Ce nume? 

Victoria: Lăcomie!... Lăcomia, de altfel, e atât de răspândită în 
lume şi atât de bine infiltrată peste tot, încât ea este adevărata 
valoare preţuită azi în societate... Fie că se ascunde sub numele de 
profit, de putere de influenţă, de faimă cu orice preţ, de putere de 
manipulare, de dorinţă de a deţine cât mai multe resurse doar de 
dragul de a nu putea fi folosite de către cei care au cu adevărat 
nevoie de ele, lăcomia e adevărata virtute pusă în practică de 

lumea actuală, iar cumpătarea nu e privită decât ca un viciu, menit 
doar spre a-i păcăli cu el pe unii mai săraci cu duhul, proşti din fire 
sau mai naivi din naştere... 

Din perspectiva societăţii bazată pe profit, pe consum, pe 
competiţie sălbatică, pe şomaj, pe manipulare media, pe războiul 
pentru resurse, pe mentalitatea de haită de stat, pe înşelăciune 
privată spre stat îndreptată, pe hoţie curată prin contract legalizată 
lăcomia e poate singura şi cea mai importantă valoare a acelei 
societăţi... 

De aceea, într-o astfel de societate, „oameni de valoare” sunt 
consideraţi doar cei care sunt corupți, într-o măsură mai mare sau 
mai mică, de lăcomia mascată sub cuvântul „profit”, de 
dezinformarea şi manipularea ascunsă sub cuvintele „publicitate”, 
interese ale „acţionarilor” şi patronilor, de şpaga ascunsă sub 
cuvintele concurs „aranjat”, examen pentru diploma „cea de toate 
zilele”, tratament „mai bun”, judecată „favorabilă” sau atribuire de 
contract „avantajos”, de înşelăciunea şi hoţia legalizată sub numele 
de „dobânda cuvenită”, de găselniţa financiară care permite 
băncilor să împrumute altora cu mult mai mult decât sumele de 
bani de care ele dispun efectiv ş.a.m.d. 

Încearcă doar să găseşti azi vreun domeniu social care nu e 
corupt „până în măduva oaselor” de lăcomie, de zgârcenie sau de 
risipă şi vei vedea cât de mult e acum preţuită cumpătarea în 
lume! 

Venus: Păi atunci... am terminat şi cu cumpătarea... Dar ce zici 
de înţelepciune?... Nu cred că vei putea susţine că chiar şi 
înţelepciunea e, de fapt, un viciu! 

Victoria: Înţelepciunea e cel mai mare viciu... Ea e doar un vis 
de mărire deşartă... Cine visează la înţelepciune dă dovadă de o 
naivitate şi de o ignoranță incomensurabilă... Şi în plus, aţi văzut 
voi vreodată vreo femeie înţeleaptă? 

Maya: Crezi că nu există? 

Victoria: Dar vreun bărbat înţelept aţi văzut? 

Maya: Clar nu!... Bărbatul e prost prin definiţie... Tocmai de 
aceea are nevoie de o femeie lângă el - să-l menţină cât de cât pe 
linia de plutire, că altfel ar fi vai şi amar de capul lui... 

Victoria: Iată atunci fetelor: aşa-zisele virtuţi sunt doar vicii... 
De aceea eu sunt o sfântă vicioasă: pentru că îmi recunosc viciile 
şi mi le asum... Nu fug de ele în tărâmuri de basm, ci trăiesc cu ele 
în lumea reală... Eu sunt o sfântă reală, nu una imaginară... Iar o 
sfântă reală e întotdeauna o sfântă vicioasă... adeseori, chiar mai 
vicioasă decât media vicioasă a celor nesfinţiţi... Sfinţenia şi viciul 
(mai ales cel mental) merg de minune împreună... Cu cât aberezi 
mai mult, visând vicios la tot felul de cai divini turbaţi ce scuipă 
smoală peste nesfinţiţi, spre a le aduce suferinţa pe care tu crezi 
că ei o merită ca nişte rătăciţi de la credinţa „cea dreaptă” ce ţi se 

pare că sunt, cu atât ai mai multe şanse să fii canonizată de vreo 
societate oarecare ca un model de urmat pe calea viciului sfinţit... 

Olimpia: Adică societatea actuală sfinţeşte viciul şi persecută 
virtutea? 

Victoria: Cu siguranţă! Chiar şi o cunoaştere superficială a 
mecanismelor reale ce pun în mişcare societatea umană şi viaţa în 
general îţi dezvăluie acest lucru. 

Olimpia: Despre ce mecanisme vorbeşti? 

Victoria: In nici un caz despre nişte mecanisme virtuoase... 
Natura este vicioasă: e necumpătată, nechibzuită, risipitoare, e 
crudă, vicleană, înşelătoare, e instinctivă, brutală şi criminală. Şi 
nu fiindcă ar dori acest lucru, fiindcă ea nu gândeşte şi nu 
raţionează, ci fiindcă aşa e ea de când se ştie: o monstruozitate 
vicioasă pitită după o stafie virtuoasă. 

Olimpia: Te referi la divinitate? - La zei, la fiinţe angelice, la 
prezenţe supranaturale? 

Victoria: Mă refer la orice fantezie infantilă după care 
umanitatea îşi ascunde neputinţa virtuoasă şi acţiunea vicioasă şi 
prin care ea îşi justifică aberant valorizarea viciului şi persecuția 
virtuţii! Mă refer la orice act de nesinceritate evidentă pe care 
mincinoasa o dezvoltă în interiorul său faţă de ea însăşi! 

Nimeni nu te poate minţi mai bine decât te poţi minţi tu 
singură! 

De aceea, datoria unei sfânte virtuoase ar fi, adeseori, doar 
aceea de a vă spune adevărul care nu vă convine... Aveţi însă 
noroc, fiindcă eu nu sunt decât o sfântă vicioasă şi astfel îmi 
ascund chiar şi adevărurile pe care vreau să le spun după tot felul 
de minciuni agreabile... 

Maya: Ca de exemplu? 

Victoria: Ca de exemplu, că tu, Maya, nu eşti o proastă... că tu, 
Olimpia, nu eşti o urâtă... şi că tu, Venus, nu eşti o curvă... 

Venus: Victoria... Te rog!... Ce am discutat să rămână între 
noi!... Am crezut că îmi eşti prietenă! 

Maya: Deci acum mă consideri şi proastă... Nu ţi-a fost de 
ajuns că mai înainte m-ai făcut şi pe mine curvă! Mai rămâne să 
mă faci şi urâtă - şi meniul e complet! 

Victoria: Bine, dacă tu doreşti, îţi spun şi această minciună: 
Maya... tu nu eşti chiar aşa de urâtă... uneori, am iluzia că eşti 
chiar frumoasă... 

Maya: Spune dragă tot ce ai pe suflet! Dă-ţi arama pe faţă! 
Lasă-ţi sfinţenia să se manifeste descoperită prin viciu! 

Victoria: Exact asta încerc să fac! Dar încă mai iau lecţii de la 
tine, căci, dintre noi două, nu eu încerc să devin expertă în arta de 
mă preface! A 

Maya: Te referi la actorie?... Aici, evident m-ai prins!... In 
calitatea mea de actriţă, nu pot fi decât o mare prefăcută... Aşa e! 

Eu sunt sinceră doar când mă prefac! Dar dacă, în lumea aceasta, 
prostia e legată de sinceritate şi actoria de minciună, cum se face 
totuşi că tu mă consideri pe mine proastă? Eu ar trebui să fiu 
deşteaptă după argumentul tăul!... 

Victoria: Ştii ce?... După o chibzuială mai atentă, trebuie să 
recunosc că ai dreptate: tu nu eşti proastă, tu eşti deşteaptă! 
Viciul tău nu e, prin urmare, prostia, ci deşteptăciunea! 

Maya: Hai, nu zău! De când a fi deşteaptă e un viciu? Eu zic că 
e o calitate! 

Victoria: A te preface mereu e o calitate?... O, sărmana de 
tine!... Tu eşti doar o fetiţă pierdută iremediabil printre replicile 
penibile ale personajelor de curvă pe care le-ai jucat... Prefăcătoria 
ta e o copie, o imitaţie!... Nu eşti originală!... Tu nu eşti nici măcar 
o vicioasă autentică - tu doar imiţi viciul altora! 

Maya: Hai că începi să mă enervezi! Prea le întorci după cum 
bate vântul doar pentru a ieşi victorioasă în confruntarea 
dialogală... Nu eşti serioasă! 

Venus: Victoria nu e serioasă?... Te înşeli Maya!... Eu o cunosc 
de mai mult timp şi trebuie să-ţi spun că Victoria e printre cele mai 
serioase fiinţe pe care le ştiu... Ba aş zice că chiar aici e defectul 
ei: e prea serioasă şi prea ia toate lucrurile în serios... 

Olimpia: Şi ce ai vrea să facă? Doar e filosoafă! Iar filosofia, se 
ştie, ia orice prostie în serios! 

Maya: Olimpia... de ce îi iei apărarea? Nu ai auzit când, mai 
întâi, te-a făcut proastă şi, apoi, a insinuat că eşti urâtă? 

Olimpia: Ba am auzit... Dar când vorbeşte o filosoafă, nu 
trebuie să te grăbeşti în apreciere... Ci e bine să ai răbdare să o 
asculţi până la capăt - şi, astfel, adeseori, vei vedea că a vrut să 
zică exact opusul a ceea ce iniţial ţi s-a părut ţie că zice... 

Maya: Adică nu mai aud bine sau ce? V-aţi înţeles toate între 
voi, înainte să sosesc eu, ca să mă luaţi azi la mişto? Eu zic că e 
prea mare pedeapsa aceasta doar fiindcă am întârziat şi eu un pic! 

Şi cum adică să dorească cineva să zică exact opusul a ceea ce 
zice? E beată? Nu mai ştie ce vorbeşte? Ii e greu să vorbească cu 
claritate? Dacă cineva vrea să mă jignească, să-mi spună în faţă - 
ce se tot ascunde după perdea?! 

Venus: Hai că ai luat-o prea în serios! Te rog să nu faci aici o 
scenă, că nu suntem la teatru!... Victoria nu vorbeşte în clar, 
fiindcă aşa e tradiţia la ei în filosofie: să fie ironici, sarcastici, cinici, 
sofişti, hedonişti, sceptici şi stoici! Adică, când nu se ţin de glume, 
sunt fie provocatori, fie şmecheri, fie plictisiţi, fie indiferenți. Iar 
când nu vorbesc în metafore şi mituri, folosesc limba lor 
păsărească, mereu căutătoare de sensuri în nevoie de sens, în 
spatele căreia îşi ascund, după caz, banalitatea, greşeala, 
exagerarea, aberaţia sau delirul... Nu-i aşa Victoria? 

Victoria: Eşti pe aproape! Dar cine ştie, poate are şi Maya 
dreptate! Cum adică, Olimpia, să vreau eu să zic exact opusul a 
ceea ce am zis? Doar nu crezi că sunt ironică? 

Olimpia: Ba chiar asta cred! Uite, de exemplu, eu aş prinde 
pariu că tu ai vrut să zici prin afirmaţiile tale controversate şi 
iritante următoarele: Maya, tu eşti deşteaptă, chiar foarte 
deşteaptă... Olimpia, adică eu, tu eşti... frumoasă, chiar 
nemaipomenit de frumoasă... iar tu, Venus, eşti o virgină, perfectă 
în pudoare şi castitate! 

Venus: Văd că ironia e transmisibilă, ba chiar foarte 
contagioasă! 

Olimpia: Dar nu e nici o ironie, e doar adevăr şi provocare... 

Venus: Poate adevăr sau provocare! 

Olimpia: Sau aşa... Victoria vrea doar să ne provoace să privim 
mai profund lucrurile şi sensurile lor, dincolo de luciul lor comun de 
suprafaţă, spre a cerceta cât mai de aproape adevărul... Depinde 
doar de noi dacă îi acceptăm provocarea! 

Venus: Ei, ce zici Victoria? Accepţi provocarea Olimpiei? Ea zice 
că tu chiar ai vrut să zici opusul a ceea ce ai zis şi nu altceva! E 
adevărat? 

Victoria: Uneori, da... Dar cine mai ştie ceea ce am vrut să zic? 
Poate că chiar am vrut să zic ceea ce am zis sau poate doar opusul 
a ceea ce am zis! Voi nu aveţi de unde să ştiţi, mai ales că, uneori, 
nici eu nu ştiu exact ceea ce zic!... Am impresia că, adeseori, voi 
prea le chibzuiţi pe toate spre mare profunzime, pe când eu doar 
mă las purtată de val şi spun, de obicei, cam tot ceea ce-mi vine la 
gură, având, în principal, doar o singură grijă: anume, aceea de a 
nu spune prea multe banalităţi neprovocatoare spre adevăr şi 
schimbare... 

De exemplu, se vede de la o poştă că Olimpia e frumoasă: ea 
ştie... şi toată lumea ştie... acest lucru... Dar nu ştiu dacă se vede 
la fel de bine că e urâtă... Urâţenia ei interioară doar ea singură și- 
o cunoaşte... Noi o vedem frumoasă, dar ea ştie că e urâtă, fiindcă 
ea îşi cunoaşte destul de bine urâciunile ei: pe lângă faptul că ea 
are privilegiul de a se vedea în oglindă nefardată, privilegiu pe care 
noi nu îl avem, viciile ei îi sunt cunoscute şi urâţenia lor o 
deranjează... De aceea se machiază, se aranjează, se îmbracă bine 
şi se coafează! Ca să se ascundă pe sine de ea! Ca să-şi ascundă 
urâciunea fiinţială după o mască socială frumoasă! 

Şi, astfel, cu atât mai mult o deranjează ca urâciunea ei să-i fie 
descoperită în public de o voce din apropiere care-i aminteşte de 
urâciunile ei vicioase, mai mult sau mai puţin evidente... pentru 
că... da... Olimpia, în cazul tău, când am zis că eşti urâtă, nu am 
vrut să zic că eşti frumoasă - mă refer la acele părţi din fiinţa ta 
care chiar sunt urâte - şi să nu-mi spui că tu nu ai astfel de părţi... 


73 


Radu Lucian Alexandru 


vicioase, ruşinoase, urâcioase... sau chiar rele, neplăcute, greşite, 
scandaloase... 

Fiecare femeie are partea ei urâtă pe care o ţine bine ascunsă 
după frumuseţea ei de faţadă... Femeia este o iluzie: ea pare să fie 
ceva, dar este cu totul altceva... 

Insă iluzia ei îi este, de obicei, necunoscută... Dar cum ar putea 
o iluzie să ştie că e iluzorie?... Poate doar dacă... cineva, de 
exemplu, o altă iluzie îi atrage atenţia că este o iluzie! 

Olimpia: Vedeţi?... Are cel puţin o explicaţie pentru fiecare 
vorbă pe care o zice! - Dar, adeseori, problema este: ce zice ea, 
de fapt? 

Victoria: E chiar aşa de greu de înţeles? 

Venus: Da... Uneori, mi se pare că tu, chiar dacă ai renunţat la 
jargonul filosofic clasic, foloseşti limbajul comun ca pe un jargon 
filosofic, răstălmăcindu-l mereu după bunul tău plac! Tu te 
comporţi nu ca una care este stăpânită de limbă, ci ca una care e 
stăpână pe limbă! Nu ca una care scoate sensul din limbă, ci ca 
una care îl bagă acolo! Pentru tine, adeseori, sensurile nu sunt în 
dicţionar, ci mult dincolo de el... De aceea şi sunt mai greu de 
înţeles uneori... 

Victoria: Nu zic că nu ai dreptate, dar totuşi mă mir... Sensurile 
de bază ale cuvintelor pe care eu le folosesc, de obicei, se găsesc 
toate în dicţionarul explicativ al limbii noastre... Arareori inventez 
eu noi sensuri... Aşa că, dacă nu vă sunt clare sensurile cuvintelor 
pe care eu le folosesc, căutaţi imediat în dicţionar şi vă veţi 
lămuri... 

Fiindcă, de obicei, eu zic exact ceea ce se aude, chiar dacă ştiu 
că voi înţelegeţi, adeseori, doar ceea ce vreţi să auziţi... 

Voi sunteţi nişte vicioase - şi credeţi că femeia e rea şi 
invidioasă, şi perfidă, şi mândră, şi bârfitoare... 

De aceea, când m-aţi auzit zicând că tu eşti proastă, tu curvă şi 
tu urâtă, aţi presupus automat prezenţa viciului în mine - şi nu a 
virtuţii... Aţi presupus că eu vorbesc din invidie, din orgoliu, din 
răutate... Şi cine va putea să vă spună cu siguranţă că nu chiar din 
aceste motive am vorbit, mai ales, fiindcă m-aţi auzit când v-am 
spus că eu sunt... o sfântă vicioasă?... 

Venus: Ne bagi de tot în confuzie Victoria! Fii, te rog, mai 
explicită şi mai clară! 

Victoria: Bine... O să încerc!... Deci... eu am vrut să spun ceva 
despre lume, om şi femeie: anume, că orice om e esenţial prost, 
urât şi curvar... Aşa că nu o luaţi în nume personal... Voi eraţi doar 
un exemplu oarecare pentru specia din care facem parte... 

Venus: Vrei să spui că specia umană e o specie esenţial 
vicioasă? 

Victoria: Cam aşa e! E printre cele mai vicioase de pe 
pământ!... Şi acest lucru mi se pare atât de evident, încât nici nu 

mă mai deranjez să reiau acum tonele de argumente ce vin în 
sprijinul afirmației mele... Gândiţi-vă doar că e una dintre speciile 
cele mai criminale din acest spaţiu existenţial - atât de criminală, 
încât a făcut din crimele ei carnivore o industrie a măcelului, din 
intenţiile ei ucigaşe o industrie monstruoasă a armamentului şi din 
impulsurile sale îndreptate spre tâlhărie şi asasinat o practică 
aproape continuă a războiului de cucerire, asuprire şi exploatare... 

Priviţi, aşadar, de exemplu, la ceea ce le face omul găinilor, 
rațelor, curcilor, peştilor, vacilor, oilor, porcilor, iepurilor şi 
animalelor sălbatice de toate felurile... Dacă actul ucigaş e un 
viciu, atunci omul e călăul suprem al acestui pământ... El a 
transformat lumea într-un imens abator... Această apucătură 
ucigaşă a lui e o apucătură de animal prost, urât şi rău... E o 
apucătură vicioasă ascunsă adeseori sub masca unor virtuţi 
închipuite asociate cu aşa-zisa artă culinară, care, de cele mai 
multe ori, nu e decât o artă perfidă a crimei carnivore... 

Iată, printre altele, unde se ascunde animalul din om: un 
animal cel puţin la fel de vicios şi de feroce ca orice animal de 
pradă... 

E un miros de crimă abominabilă peste tot în societatea umană, 
ascunsă doar de un fum subţire de mizerie emoţională nesimţită, 
de degradare scârboasă inconştientă şi de pofte macabre de viaţă 
ucisă, eviscerată, feliată, tocată, îngheţată, sărată, friptă, fiartă, 
îmbucată... 

Adeseori, când văd acest spectacol hidos al morţii introduse în 
gură, al cărnii vândute în piaţă, al uciderii industriale a vieţii unor 
biete animale şi, mai ales, când văd orbirea jubilantă a majorităţii 
oamenilor faţă de o astfel de faptă criminală în jurul căreia îşi 
aranjează macabru viaţa lor sinistră, mă gândesc că ei sunt mult 
prea decăzuţi moral, pentru a fi capabili să priceapă ce e acela un 
viciu... 

Unul din viciile rădăcină ale umanităţii vicioase este deci dieta ei 
carnivoră: cel care azi vânează un animal, mâine va putea să 
vâneze un om, cel care azi va închide în cuşcă un animal, mâine 
poate va înlănţui un semen de al lui, cel care azi exploatează un 
animal, mâine va exploata un sclav, cel care azi omoară un bou, 
mâine omoară un om... Cel care azi ucide o vacă, mâine va putea 
să ucidă o femeie... Cel care azi ucide un miel, mâine devine 
capabil să ucidă un copil... Instinctul ucigaş de animale se află la 
rădăcina criminalului de oameni... Impulsul devorării de carne se 
află la baza viciului din oameni... 

De aceea, consider că o schimbare majoră spre virtute nici 
măcar nu poate să înceapă în mod serios fără a renunţa cu scârbă 
la consumul de carne şi fără a te gândi cu dezgust, tulburare şi 
dezaprobare la toate actele de violenţă şi ucidere îndreptate 
asupra vieţii animale cu scopul de a o devora. 

Olimpia: Tu eşti vegetariană? 

Victoria: Din fericire, da... Însă majoritatea celor pe care îi 
cunosc rabdă extrem de greu viciul acesta al meu... Dar eu nu am 
ce le face: las deci virtutea crimei animale numită carnivorism pe 
seama oamenilor de pradă şi mă dedau în continuare, cu conştiinţa 
împăcată, viciului vegetarian... 

Olimpia: Crezi că faptele sunt mai importante decât vorbele? 

Victoria: Mai mereu... Vorbele sunt, de obicei, confuze - faptele 
sunt însă mult mai explicite... Ce mă interesează pe mine 
justificările mitice aiuritoare şi pseudo-argumentele amare... 
Vorbele sunt doar vorbe în vânt... Faptele contează: faptele care 
produc efecte cât mai bune, mai clare şi mai obiective, deopotrivă 
cantitativ şi calitativ... Prefer să privesc tablourile unei pictoriţe, 
decât să ascult vorbele ei... Vorbele, deşi mă pricep la ele, pe mine 
nu mă prea interesează: ele sunt pentru mine doar un pretext care 
mă ajută uneori să scot la iveală în cei cu care vorbesc expresia 
feţei, dinamica gesturilor şi acţiunea faptelor... 

Adevărata conversaţie pe care eu o port cu voi nu e la nivel de 
cuvinte, chiar dacă nu le ocoleşte, ci e la nivel de emoţii, de 
instincte şi de intuiţii... 

Eu vă simt fiinţa şi sunt convinsă că şi voi o simţiţi pe a mea... 
De ce? Fiindcă eu, deşi vorbesc, iată destul de mult şi destul de 
des, nu mă ascult şi nu vă ascult, decât ca pretext pentru o 
comuniune  emoţional-ideatică mult mai intensă şi mai 
cuprinzătoare decât cea care poate fi povestită în cuvinte: eu 
interacţionez cu întregul vostru  fiinţial şi nu doar cu vorbele 
voastre... Şi din acest motiv vă ţin minte, iar voi o să mă ţineţi 
minte, fiindcă eu nu mă ascund după vorbe şi nu mă pierd în 
cuvinte, fiindcă eu mă las atinsă pe suflet de fiinţa voastră şi vă 
ating pe voi la esenţă, fie că sunteţi pregătite sau nu pentru o 
astfel de experienţă... De aceea, compania mea, trebuie să vă 
spun, e periculoasă pentru voi: nu doar fiindcă eu sunt o sfântă 
vicioasă, ci, mai ales, deoarece viciul tremură în prezenţa mea... 

Maya: Vrei deci să fugim de tine? 

Victoria: Nu de mine vreţi voi să fugiţi, ci de propria voastră 
fiinţă! Nu de viciile mele oratorice vă minunaţi voi, ci de viciile 
voastre care în prezenţa mea devin, de multe ori, mai vii ca 
niciodată... Nu vorba mea sau simpla mea apariţie vă agită, ci 
iluzia că nenumăratele compromisuri pe care voi le faceţi cu 
propria voastră conştiinţă vă sunt cu adevărat necesare... 

Maya: Tu crezi că noi trăim în iluzie şi tu ne aduci lumină? 

Victoria: Maya... Pot să te întreb... care crezi tu că este iluzia 
maximă de care poate suferi un om? 

Maya: E o întrebare capcană?... Nu ştiu şi nu mă interesează... 

Victoria: Exact aceasta este: să fii ceea ce eşti şi să nu ştii că 
nu eşti decât o iluzie... 

Maya: Mersi de compliment, dar nu ţi-am înţeles gluma... Eu 
sunt o iluzie? 

Victoria: Da Maya! Tu eşti o iluzie!... Acesta este adevărul care 
te supără pe tine - nu că eşti ceea ce eşti, ci că nu vrei să cunoşti 
prea bine ceea ce e esenţă în tine! 

Vedeţi voi fetelor... Noi ne asemănăm într-o privinţă: ştim toate 
că suntem vicioase... dar ne şi deosebim sub un aspect: eu sunt 
singura din grup suficient de vicioasă încât să menţină mereu 
trează în noi conştiinţa viciului care apasă peste viaţă... Voi, 
adeseori, luaţi viciul în serios şi râdeţi de virtute... Eu îmi explic 
viciul ca pe o comedie, dar mă comport faţă de el ca faţă de o 
tragedie... 

Între noi există cel puţin o asemănare şi o deosebire: ne 
asemănăm, uneori, în cercetare şi iscodire; ne deosebim însă în 
intensitatea sincerităţii pe care o purtăm prin fire... 


Olimpia: Trebuie să-ţi spun Victoria că tu, deşi eşti filosoafă, ai 
fire de artistă, iar eu, ca o consoartă de a ta întru artă, am vibrat 
adeseori cu vorbele tale, fiindcă am mai mereu impresia că le 
pricep şi înţelesul şi subiînţelesul... Iar dacă îmi permiţi şi îmi 
permiteţi, vreau să completez şi eu cu niscaiva idei povestea 
noastră de astăzi despre viciu şi virtute... 

Venus: Chiar te rugăm Olimpia! 

Olimpia: Atunci permiteţi-mi să vă întreb „Ce aşteaptă o artistă 
de la lume?”... Şi tot eu vă răspund: de cele mai multe ori, doar 
recunoaştere şi răsplată pentru munca adeseori istovitoare pe care 
ea o depune!... Şi aşteaptă... Dar aşteaptă degeaba, fiindcă 
recunoaşterea şi răsplata îi vin, de obicei, destul de greu sau nu îi 
vin deloc... De ce? Fiindcă, aşa cum a subliniat şi Victoria, lumea 
noastră e viciată şi e vicioasă, nu doar sub aspectele menţionate 
de Victoria, ci şi din punct de vedere artistic... 

De aceea, lumea, în general, nu ar recunoaşte virtutea artistică 
nici măcar dacă lângă această virtute ar fi pus un indicator de trei 
metri diametru pe care să scrie: „Aceasta este o virtute 
artistică!”... 

Cât despre răsplată - şi, mai ales, despre răsplata artistului, 
viciul lumii actuale e adeseori atât de mare, încât, de obicei, alocă 
o grămadă de bani nebunilor, corupţilor, puşcăriaşilor, cerşetorilor, 
linguşitorilor de toate felurile şi tuturor tăietorilor de frunze la câini 
adăpostiţi de plictiseală prin tot felul de birouri ticsite cu 
nenumărate hârtii inutile, dar nu dă nici doi bani pe o operă 
artistică neprotejată de pile, cunoştinţe şi relaţii dintre cele mai 
ciudate... 

Ba, la nivel subconştient, mi se pare că, de cele mai multe ori, 
arta în general, şi, mai ales, arta contemporană în special, e 
considerată ca fiind doar un viciu, o greşeală, o rătăcire socială 

care nu trebuie încurajată sau sprijinită în vreun fel, decât dacă 
pot profita de pe urma ei nebunii, corupţii, linguşitorii şi 
birocraţii... 

Viciul artistic al lumii e atât de mare, încât, de exemplu, mai 
bine le plăteşte toată viaţa lor pe vreo cinci femei plictisite să se 
plimbe aiurea prin camerele unui muzeu plin cu picturi, despre 
care ele nu ştiu mai nimic, decât să dea vreun ban serios celor 
care au creat picturile expuse acolo, şi care, mulţi dintre ei, dacă 
nu au avut şi alte surse de venit decât pictura, efectiv au fost 
muritori de foame... 

Viciul artistic al lumii e că nu ştie şi nu vrea să recunoască şi să 
răsplătească la timpul cuvenit pe cea sau pe cel care creează opera 
de artă... Iar când vreodată, foarte rar şi, probabil, doar din 
greşeală, mai face acest pas, de obicei, toarnă resurse cu 
nemiluita peste câţiva artişti mai norocoşi ajunşi şi ei, mai mereu, 
la „pensie”, uitând cu desăvârşire de restul - ca şi cum norocoşii ar 
mânca cu o mie de guri, iar ceilalţi ar trebui să trăiască prin 
reprezentanţi... şi să rabde toate neajunsurile la care sunt supuşi 
până ajung şi ei la „pensie” şi la „noroc”, ca să primească vreo 
recunoaştere şi vreo răsplată mai serioasă... 

Iar dacă această atitudine extrem de vicioasă e prezentă faţă 
de artista obişnuită, ea e cu atât mai mult prezentă în raport cu 
artista de geniu, care, fiind genială, evident ar trebui să trăiască 
doar cu aer din cer, după mintea belită a lumii... 

Venus: Văd că te-ai luat după Victoria şi o prezinţi pe artistă de 
parcă ar fi o sfântă... Crezi că chiar este? 

Olimpia: Din perspectiva artei, lumea fiind, îndeobşte, viciată 
artistic (la nivel de înţelegere, apreciere, stimulare şi sprijinire a 
muncii care produce opera de artă şi a artistei care face această 
muncă), evident, că prin comparaţie cu această lume şi în raport 
cu arta, artistul şi artista sunt nişte sfinţi - lucru adeseori dovedit 
prin canonizarea lor artistică după moarte, prin ridicarea de altare- 
muzee în cinstea lor şi prin instruirea de preoţi-ghizi care să-i 
slăvească din vârful buzelor prin muzee, prin reviste şi pe la 
catedre... 

Lumea e adeseori atât de vicioasă, încât, pentru ea, de obicei, 
sfântul e bun doar când e mort, mai niciodată în viaţă şi aproape 
niciodată cât e tânăr şi în putere - adică atunci când, de obicei, 
realizează cea mai mare parte din opera sa „sfinţită” ... 

Sfântul şi sfânta sunt periculoşi... De ce?... Fiindcă, adeseori, 
atunci când se apropie de ei, lumea îşi conştientizează cu 
surprindere viciile, fiindcă ele le sunt direct reproşate de către 
sfinţi... De aceea, pe cât posibil, ei sunt obligaţi să trăiască izolaţi 
şi sunt cinstiţi cu maximă ipocrizie doar după ce nu mai pot vorbi, 
fiind morţi... În această lume vicioasă, conştientizarea viciilor şi 
asumarea reală a virtuţilor nu trebuie să meargă prea departe... Ar 

fi prea periculos pentru lume - s-ar putea sfinţi şi ea din 
greşeală... 

De aceea, chiar şi cultul „sfinţilor” (din diferite domenii) nu se 
face pentru a încuraja sfinţirea şi sfinţenia, ci tocmai dimpotrivă. 
Se face doar cu scopul de a-i atenţiona pe vicioşi în legătură cu 
pericolul sfinţeniei: „Nu faceţi ca ei, dacă nu vreţi să ajungeţi ca 
ei!” sau „Cine face ca ei, ca ei să păţească!” - va fi descurajat, 
ignorat, disprețuit, atacat şi mai mereu lăsat să moară în sărăcie şi 
în singurătate... Mesajul subliminal fiind deci: „Nu te fă artist! Mai 
ales dacă eşti tentat să spui adevărul!...” Fiindcă artistul, de obicei, 
nu este iubit cât trăieşte, decât dacă e un artist vicios, lipsit de 
verticalitate valorică, dispus să facă din meşteşugul său doar încă 
un instrument de slăvire a viciilor lumii... 

Din această relaţie, mai mereu, prezentă între viciu şi artă 
putem extrage chiar şi un principiu al recunoaşterii artistice: 

„Dacă arta ta este recunoscută şi răsplătită de către lume 
înseamnă că, într-un anumit grad, sub anumite aspecte, ea este 
deja viciată.” 

Venus: Şi dacă nu e viciată, atunci ce se întâmplă? 

Olimpia: Atunci iese scandal!... Dacă, din greşeală, o astfel de 
operă ajunge să fie cunoscută de un public prea numeros, de 
obicei, lumea se scandalizează, gesticulează şi se agită tulburată... 
Când vicioşii îşi văd expuse în public viciile, de obicei, se 
scandalizează, fiindcă ei nu vor să devină prea conştienţi de ele şi 
astfel să cadă în pericolul de a renunţa la ele... 

Viciosul se scandalizează mereu când viciul său este în mare 
pericol de a fi conştientizat de propria lui conştiinţă... 

De aceea, când auzim că cineva exclamă „Scandalos!” (în faţa 
unei opere de artă), mai mereu, putem şti că el se află în faţa unei 
capodopere: opera există, capodopera provoacă spre existenţă... 
Ea incită la revoltă, iritare, tulburare... Astfel, dacă pe marginea 
unei opere nu se poate face un scandal monstru în preajma 
lansării sale spre primele priviri ale publicului vicios, fie el aşa-zis 
„inocent“, fie mai mult sau mai puţin „avizat”, atunci opera aceea 
fie nu e o capodoperă, fie vremea scandalului ei nu a sosit încă... 

Capodopera, de obicei, nu poate fi conştientizată social ca atare 
până nu e însoţită de un scandal serios pe care ea îl invită spre 
manifestare: cel care arată viciul irită viciul... 

Din acest motiv, artistul pus faţă în faţă cu viciile nenumărate 
ale acestei lumi ar trebui să gândească astfel: „Ceea ce am creat 
poate fi subiect de scandal? Există vreun viciu sau vreun vicios 
care poate fi deranjat destul de serios de percepţia operei mele?... 
Ba mai mult: opera mea poate genera, în condiţii prielnice, un 
scandal de proporţii? Dacă da, atunci este o capodoperă - o operă 
care are puterea de a ajunge la capul celui ce o percepe prin 

mijlocirea emoţională a scandalului pe care ea îl iscă în simţire, în 
gândire şi în conştiinţa trezită din rătăcire spre a virtuţii preţuire... 

Când viciile se întâlnesc cu conştiinţa, mai mereu, se lasă cu 
scandal... Iar mare parte din meşteşugul sfântului stă tocmai în a 
provoca o astfel de întâlnire... 

Venus: Mulţumim pentru expunere Olimpia! Găsesc că a fost 
foarte interesantă şi destul de provocatoare spre sfinţenie artistică, 
în ciuda atenţionărilor sociale pe care le-ai pomenit... 

Putem oare concluziona că lumea acesta vicioasă, în ciuda 
viciilor ei grave şi nenumărate, mai are o şansă de salvare? 

Olimpia: Şanse are, dar sunt iluzorii!... Nu-i aşa Maya? 

Maya: De ce mă întrebi pe mine? Eu sunt doar o actriţă... Joc 
rolul care mi se dă fără prea multe comentarii - şi uneori e bine, 
alteori e rău... dar ce pot face eu? Nu sunt decât o actriţă! Am 
învăţat să muncesc foarte mult pentru a întreţine cât mai 
convingător o iluzie... Prin urmare, aparent nu iubesc adevărul, ci 
minciuna, nu mă interesează profunzimile, ci doar formele de 
suprafaţă... Mă prefac că vreau să spun ceva când poate nu vreau 
să spun nimic sau că vreau să păstrez tăcerea când toată fiinţa din 
mine mă îndeamnă să strig... Prezenţa mea prin lume este iluzorie, 
dar este o prezenţă apreciată de lume: adeseori, sunt aplaudată 
îndelung pentru jocul meu vicios... 

Pe semne, că oi fi şi eu, actriţa, doar o sfântă vicioasă, precum 
pictorița, poeta şi filosoafa: o sfântă care se joacă cu viaţa şi 
adeseori se ascunde de ea... Unde anume? Unde altundeva decât 
printre viciile cele vechi ale lumii, visând, uneori cu ochii deschişi la 
o lume mai bună, mai dreaptă, mai cinstită, dar arareori având 
curajul să ies din pielea diferitelor personaje pe care societatea îmi 
cere să le joc, spre a fi, măcar pentru o clipă, liberă, fără mască... 
Şi, astfel, aflată, pentru un moment, faţă în faţă cu propria 
conştiinţă, să o întreb, cu maximă sinceritate: „Dacă este vreun pic 
de sfinţenie în această iluzie vicioasă, oare cum aş putea să o 
găsesc?... Unde aş putea eu să aflu puterea şi inspiraţia de a-mi 
scrie singură replicile cele plăcute întru bine, frumos şi adevăr pe 
care sunt ispitită să le rostesc pe scena vieţii?”... 

Şi cel mai adesea nu ştiu să răspund la aceste întrebări, dar 
câteodată parcă văd şi eu aprinsă în mine o luminiţă firavă care 
mă îndeamnă să fac din ea lumină vie şi căldură plăcută şi 
odihnitoare - această luminiţă... mi se pare că este virtutea din 
mine, iar chemarea pe care ea mi-o adresează este o chemare 
spre sfinţenie... Doar că, adeseori, răul lumii mă copleşeşte şi 
atunci mă refugiez în iluziile mele teatrale, în utopiile mele scenice, 
în acest act de a fi, măcar şi pentru o clipă, o altă fiinţă: una mai 
bună, mai frumoasă, mai iubitoare... 

Eu nu cred în iluziile mele... Dar nici nu pot trăi fără ele... Şi 
astfel mă joc mereu fie cu tristeţea din lume şi cu comedia din 

mine, fie cu mânia din viaţă şi cu calmul din sine, fie cu teama 
ascunsă prin univers şi cu vitejia aceea care vorbeşte către public: 
„Nu aş fi aici, dacă voi nu m-aţi privi şi nu m-aţi asculta! Iată deci 
morala acestei poveşti aşa cum e ea...” 

Venus (după un moment de tăcere): Da... 

Maya: Da, ce? 

Venus: Care e morala?... 

Maya: Nu ştiu... Eu sunt doar o actriţă... Să ne spună Victoria, 
că ea e filosoafă! Dar ceva pot zice şi eu, atât cât mă pricep: e 
prea multă corupţie în lume şi doar sfinţii şi sfintele se luptă cu ea! 
Poate că data viitoare, când ne vei întreba care din noi crede că 
este sfântă, ar fi cazul să răspundem mai multe „Eu!”, nu doar 
Victoria! 

Victoria: E bună ideea... Eu nu am nimic împotrivă... Vă aştept 
oricând lângă mine spre a ne lupta cu corupţia! 

Doar că trebuie să fim extrem de vigilente, fiindcă lumea e 
expertă în corupţie... Ea reuşeşte, mai mereu, să corupă chiar şi 
cele mai bune intenţii. 

De aceea e bine să nu ne înşelăm, fiindcă nu există mai nici o 
speranţă de mai bine pentru această lume. De cele mai multe ori, 
există doar iluzia binelui, dincolo de care se ascunde răul... Şi 
există doar aparenţa virtuţii în spatele căreia se ascunde viciul... Şi 
mai exist eu, o sfântă vicioasă, care vă spun aceste lucruri, fiindcă 
iubesc adevărul şi ştiu că pe oameni, în general, nu-i interesează 
decât minciuna... 

Venus: Dar atunci la ce e bun adevărul, dacă el te ajută doar să 
vezi mai bine cât de rea este lumea? Şi la ce e bună sfinţenia, dacă 
singurul lucru în care te poţi sfinţi, prin compromisul social, este 
viciul? Tu ne zugrăveşti, mai mereu, o realitate sumbră, 
apocaliptică, decăzută, dezastroasă, ireparabilă, putredă, coruptă, 
perversă, desfrânată, crudă, monstruoasă, urâtă, proastă, nebună, 
dezaxată, mincinoasă, înşelătoare, iluzorie, delirantă... Te întreb 
deci: nu exagerezi? Chiar aşa de grav să fie? 

Victoria: Chiar aşa... şi încă mult mai grav... Situaţia e mult mai 
gravă decât îţi vei putea tu vreodată imagina! Imaginaţia noastră 
este mult prea săracă în resurse pentru a înţelege cu adevărat cât 
de gravă este situaţia... 

Venus: Vom muri? 

Victoria: Cu siguranţă... Dar până atunci vom trăi: eu în 
mijlocul viciilor lumii cu gândul ţintit la sfinţenie, iar majoritatea 
celorlalţi în braţele viciilor, delirând tot felul de prostii despre 
virtute... 

Venus: Şi ţintită tu aşa cu gândul spre sfinţenie - ce ai aflat 
până acum despre ea?... 

Victoria: În primul rând, am aflat că nu e sfântă nici măcar 
aceea care ştie că nu e sfântă... 

Venus: Deci nu eşti sfântă! 

Victoria: Ba da: sunt o sfântă vicioasă sau, mai bine zis, o 
sfântă viciată în sfinţenia ei, adică o femeie ca orice femeie... 
poate un pic diferită de celelalte (pe ici, pe colo - prin punctele 
esenţiale), dar tot o femeie, ca orice femeie... Viciul meu este, 
uneori, diferenţa prea mare faţă de modelul standard de om - de 
aici şi sfinţenia mea viciată, în raport cu standardele lumii de 
sfinţenie... Eu sunt sfântă în felul meu şi ţintesc spre sfinţenie doar 
în raport cu propria mea conştiinţă... 

Venus: Eşti o sfântă singulară? Un unicat de sfinţenie? 

Victoria: Exact aşa cum îi şade bine oricărei sfinte: să fie, 
înainte de toate, ea însăşi, chiar dacă toată lumea i-ar sta 
împotrivă... Exact aşa cum i-ar şade bine oricărei femei, dacă ar 
înceta să mai fie o simplă imitație de sfinţenie, o simplă clonă fără 
minte a unui model pretins sfânt creat de altcineva pentru ea... 

Femeie! Construieşte-ţi mereu propria sfinţenie şi vei afla ce 
este virtutea!... Femeie! Imită ca o proastă sfinţenia alteia şi vei 
ajunge, adeseori, chiar mai vicioasă decât originalul - procesul se 
numeşte degenerarea originalului pe parcursul acţiunii de copiere 
masificată a lui „după ureche”, „conform tradiţiei” sau de frica a 
ceea ce ar putea „să zică lumea”... 

Vorba zicalei: 

„Fie lumea cât de rea, 

eu mă voi sfinţi în ea!... 

Zică lumea ce o vrea, 

spre idealuri mă voi îndrepta!... 

Zică lumea ce-o voi, 

tot raţional corect voi încerca a gândi!... 

Zică ea ce o dori, 

eu tot spre adevăr voi păşi!” 

Venus: Eşti idealistă? Crezi în idealuri? Idealismul nu e perimat? 
- Mai ales având în vedere realitatea dură de care ne-ai vorbit ca 
una ce pare să o cunoască destul de bine? 

Victoria: Mai ales din această cauză nu e perimat! Realitatea 
lumii e atât de viciată, încât are disperată nevoie chiar şi de cel 
mai mărunt idealism: chiar şi de cea mai mică muncă îndreptată 
spre un pic mai bine decât este acum, mai ales, că oricând se 
poate şi mai rău... 

Venus: Dar dacă situaţia lumii e atât de gravă pe cât ai pretins, 
munca îndreptată spre idealuri nu e o muncă derizorie, 
neînsemnată, relativ inutilă? 

Victoria: Ba da... De către lumea viciată această muncă e 
privită ca fiind exact aşa cum ai zis... Dar pentru mine ea nu e nici 
derizorie, nici neînsemnată şi nici inutilă: ea e viaţa mea, eu 
trăiesc în ea şi ea îmi este extrem de utilă spre a mă schimba 
înspre idealuri pornind de la idealuri: înspre adevăr pornind de la 

adevăr, înspre bine pornind de la bine, înspre frumos pornind de la 
frumuseţe... 

Pentru lume... eu sunt o sfântă viciată, pentru mine însă... sunt 
o fiinţă iluminată... Pentru lume... sunt... o repetare ratată, pentru 
mine însă... sunt... o întâmplare minunată! 

Adeseori, lumea vrea să transforme binele în rău. Eu, de cele 
mai multe ori, vreau să transform răul în bine!... 

Lumea... cam stă şi aşteaptă să se prăbuşească... Eu... 
gândesc, vorbesc şi acţionez pentru ca o nouă lume să se 
construiască! 

Venus: Dar ce poţi face tu de una singură? 

Victoria: Partea din bine ce mi se cuvine!... 

Care-i motivaţia? 
Vremea trece... 


(Undeva, cândva... Cineva vorbeşte cu altcineva despre 
ceva...) 


Cinev: Mai nimeni nu vrea să ştie adevărul... 

Altcin: Care adevăr? 

Cinev: Adevărul că Moş Crăciun nu există, că universul nu este 
magic şi că nu este nici o urmă de supranatural în el... Moş Crăciun 
nu a existat niciodată, iar universul a fost mereu normal şi natural. 
Adevărul că universul nu este minunat, ci plictisitor, nu e 
surprinzător, ci repetitiv, nu e fantastic, ci e tehnic... 

Adevărul că viaţa e repetitivă şi întâmplătoare, iar omul nu 
gândeşte (dacă gândirea este altceva decât repetare şi 
întâmplare)... 

Adevărul că mai nimic nu se schimbă şi că foarte puţin poate fi 
schimbat... 

Altcin: Tu vrei să cunoşti acest adevăr? 

Cinev: Eu am vrut să-l cunosc şi chiar l-am aflat... Ba mai mult: 
ceea ce am aflat vreau să transmit şi altora... Dar... 

Altcin: Dar? 

Cinev: Dar adevărul este că mai nimeni nu vrea să ştie 
adevărul... 

Oamenii vor să cunoască doar minciuna şi să trăiască în iluzie... 
Ei fug de adevăr şi nu vor să ştie mai nimic despre el... 

Ei îşi imaginează un univers ireal şi vor să trăiască într-o 
fantezie... Realitatea li se pare prea dură... Şi chiar este dură, mai 
ales, dacă aleg să o ignore... 

Ei caută, mai mereu, doar soluţii imaginare la probleme 
imaginare, în loc să caute soluţii reale la probleme reale... 

Se ceartă şi dialoghează prin rugăciune, confesiune, meditaţie, 
filosofie, literatură, poezie cu personaje fantastice, în loc să intre în 
dialog cu fiinţe reale... 

Se ascund de probleme în supranatural (în teisme, esoterisme, 
literatură fantastică) în loc să le privească faţa lor cât se poate de 
naturală... 

Omul rezolvă foarte puţine din problemele reale ale umanităţii, 
pentru că mintea lui e prea prinsă cu jocul fantasmatic, e prea 
prinsă în a rezolva problemele imaginare ale unui univers 
supranatural... 


84 


Limite esenţiale ale culturii 


Câtă risipă de resurse se face pentru a cultiva miturile, 
legendele şi poveştile de adormit copii credincioşi şi cât de puţine 
eforturi sunt îndreptate spre ştiinţă şi tehnologie! 

Adevărul este deci că cele mai multe din problemele reale ale 
umanităţii (bolile, războaiele, sărăcia, hoţia, viciul, violenţa, dieta 
carnivoră, ipocrizia, ignoranţa etc.) nu vor fi rezolvate, cum se 
cuvine, prea curând, deoarece, de cele mai multe ori, rezolvarea 
acestor probleme e lăsată pe seama unor fiinţe imaginare... 

Adevărul este că universul nu este plin de iubire faţă de 
oameni, că oamenii nu se iubesc mai deloc unii pe alţii şi că ei nu 
iubesc nici măcar un pic animalele pe care le ucid ca să le 
mănânce carnea şi suflarea de viaţă... Iubirea pe care cei mai 
mulţi naivi şi deliranţi o găsesc în universurile lor imaginare e doar 
o iubire fictivă... 

Adevărul este că iubirea nu este un lucru uşor de obţinut sau de 
manifestat... 

Adevărul este că e foarte greu să iubeşti, mai ales, dacă crezi 
că este uşor... 

A zâmbi fals către cineva sau a-i da în trecere o îmbrăţişare de 
suprafaţă nu este a iubi - e doar a falsifica iubirea... Şi câte 
grupuri de oameni nu se înşeală pe ei cu această iubire falsă!... 
Când ai mentalitatea animalului ce face parte dintr-o haită de 
pradă, zâmbetul tău fals e doar rânjet de tâlhar prădător... 

Când iubirea ta se naşte din minciuni colorate supranatural, nu 
e iubire, e doar delir de imaginaţie... 

Adevărul este că adevărul nu este absolut: nu e dogmatic şi nu 
trebuie crezut orbeşte fără a-l cerceta cu maximă atenţie... 

Adevărul adevărat se verifică şi se cercetează mereu... 

Orice pretenţie de adevăr se critică prin gândire critică spre a 
scoate din ea minciunile şi erorile care adeseori se ascund sub 
sferturi de adevăr... 

Adevărul este că trecerea spre adevăr e o trecere lentă care 
cere multă muncă, chiar dacă conştientizarea lui mai profundă 
poate fi realizată într-o clipă de sinteză cât se poate de naturală... 

Dar cine vrea să cunoască adevărul?... Mai nimeni! 

La adevăr nu se ajunge cu uşurinţă... şi nici nu e mereu dulce 
spre a fi plăcut de acceptat... Adevărul, de foarte multe ori, are un 
gust amar... 

Altcin: Ai noroc că şi eu cunosc adevărul de care tu vorbeşti, 
fiindcă altfel te-aş contrazice... 

Cinev: Ai putea? 

Altcin: Cred că da! 

Cinev: Moş Crăciun există? 

Altcin: Cât de profundă este această întrebare! 

Cinev: Vezi?! Moş Crăciun nu există! 

Altcin: Aşa e, nu te pot contrazice... Dar ce treabă ai tu cu Moş 
Crăciun? 

Cinev: Moş Crăciun este emblematic pentru fantezia în care cei 
mai mulţi oameni continuă să trăiască... Povestea lui e 
reprezentativă pentru modul cum oamenii gândesc adesea că 
funcţionează universul lor fantasmatic... 

Altcin: Cum gândesc ei că funcţionează? 

Cinev: Magic! 

Altcin: Şi nu funcţionează magic? 

Cinev: Da şi nu... Dacă prin magie înţelegem iluzie, şmecherie, 
păcălire, atunci da - mintea umană e relativ uşor de păcălit, dar 
numai fiindcă crede în sensul al doilea al termenului de magie - 
anume, acela de manifestare supranaturală, de minune, de 
vrăjitorie... 

În acest al doilea sens, în univers nu există nici măcar un strop 
de magie - totul este banal de normal... 

Altcin: Şi atunci de ce nu văd, cei mai mulţi dintre oameni, 
această înşelătorie a supranaturalului închipuit? 

Cinev: Datorită unui adevăr foarte banal... 

Altcin: Care? 

Cinev: Omul, în general, e mult mai prost decât îţi poţi tu 
imagina!... Aproape că putem spune că prostia lui nu are limite... 

Altcin: Chiar aşa de prost să fie? 

Cinev: Acesta este adevărul! 

Altcin: Şi nu se poate face nimic pentru a schimba situaţia? 

Cinev: Ai încercat vreodată să vezi cum gândeşte un prost? 

Altcin: Adică omul? 

Cinev: Da... 

Altcin: Am încercat... Dar nu am înţeles mai nimic... E prea 
multă incoerenţă, contradicţie, ignoranță, frică, prefăcătorie şi 
indolenţă în gândirea lui! 

Cinev: Ştii de ce? 

Altcin: Fiindcă gândeşte prost?... Dar de ce gândeşte aşa? 

Cinev: Fiindcă e prost - e chiar mai prost decât îţi poţi tu 
imagina, iar acest lucru nu se poate schimba... 

Altcin: Totuşi... 

Cinev: Aşa e: prostia nu piere - ea dăinuie! Iar când, foarte, 
foarte rar, suferă foarte încet o uşoară schimbare, de obicei, tot 
prostie rămâne: o prostie e înlocuită cu o altă prostie! 

Altcin: Nimic nu se schimbă? 

Cinev: Mai nimic nu se schimbă, foarte puţine se pot schimba... 

Altcin: Ce?... Ce se poate schimba? 

Cinev: Mai nimic... Doar proştii încearcă să schimbe ceva... 

Altcin: De ce încearcă? 

Cinev: Fiindcă, chiar dacă mai nimic nu se poate schimba, 
totuşi ceva se schimbă, ceva... se poate schimba... 

Altcin: Ce? 

Cinev: Prostia! 

Altcin: Cu ce? 

Cinev: Cu o altă prostie! 

Altcin: Nu mai e nimic de făcut? 

Cinev: Adevărul e că, chiar dacă teoretic sunt extrem de multe 
de făcut, practic, foarte puţine sunt de făcut, fiindcă foarte puţine 
se pot face: viitorul umanităţii este întunecat şi doar proştii văd 
lumina de la capătul tunelului... 

Altcin: De ce doar ei? 

Cinev: Fiindcă ei nu înţeleg cât de profundă este prostia! 

Altcin: O poţi descrie puţin? 

Cinev: Da - e simplu: prostie înseamnă, în primul rând, 
minciună, ipocrizie, lipsă de sinceritate, prefăcătorie, înşelăciune, 
viclenie... În al doilea rând, prostie înseamnă furt, şmanglire, 
corupţie, mită, abuz de putere... In al treilea rând, prostie 
înseamnă violenţă, tâlhărie, viol, crimă, sinucidere, carnivorism, 
război, terorism... 

Altcin: Şi ce mai înseamnă prostia? 

Cinev: Prostia mai înseamnă şi naivitate, credulitate, 
ignoranță... Ea mai înseamnă şi frică, teamă, fobie... precum şi 
orgoliu, mândrie, vanitate, umflare în pene, dar şi mânie, furie şi 
agitaţie inutilă... 

Altcin: Şi ce mai este prostia? 

Cinev: Prostia este şi tristeţe, depresie, plângere de milă... Ea 
mai e şi invidie, gelozie şi obsesie... Şi mai e şi lene, delăsare, 
amânare... Când vrei să faci ceva, primul lucru pe care trebuie să-l 
ştii e că, de obicei, lucrurile pe care tu le doreşti nu se fac de la 
sine... Iar dacă vrei să schimbi în mai bine ceva de o oarecare 
importanţă, trebuie să înţelegi că, cel mai adesea, schimbarea e 
foarte greu de făcut - de aceea, mai mereu, ea implică eforturi 
foarte mari pe o perioadă foarte lungă de timp... 

Altcin: Dar e realizabilă? 

Cinev: Cu toate aceste eforturi şi supra-eforturi nu trebuie să 
uiţi niciodată că ea este doar foarte puţin realizabilă... Mai nimic 
esenţial nu se schimbă... iar ce se schimbă ţine foarte puţin doar 
de tine... Extrem de puţin... De aceea, când ceva mic se schimbă, 
din cele ce le doreşti schimbate, e bine să nu uiţi că, cel mai 
adesea, tu ai contribuit cu foarte puţin la acea schimbare... 
Lucrurile se schimbă, destul de puţin, doar când vine vremea unei 
schimbări minore... 

Nici o schimbare nu este magică - ea se produce încet, cu 
multă muncă, chiar dacă, uneori, conştientizarea schimbării, de 
obicei, deja realizate se poate face într-o perioadă foarte scurtă... 

Cel mai adesea, schimbarea se face încet - conştientizarea 
schimbării poate fi însă, uneori, mai rapidă... 

Altcin: Hai să te întreb ceva: dacă adevărul e atât de greu de 
înţeles, dacă prostia este atât de profundă şi dacă schimbarea e 
atât de greu de realizat precum zici, oare nu ar fi mai bine dacă, 
pur şi simplu, am sta şi am aştepta... să treacă vremea? 

Cinev: ... Ba da... E una din ideile cele mai bune pe care le-ai 
avut până acum!... Stăm aici? 

Altcin: E bine şi aici! 

Cinev: Stăm jos sau în picioare? 

Altcin: Oricum... Nu are importanţă... 

Cinev: Şi aşteptăm? 

Altcin: Da... Aşteptăm să treacă vremea... Nu vorbim, nu ne 
agităm, nu medităm... Doar stăm şi aşteptăm să treacă vremea... 

Cinev: Cât timp? 

Altcin: 10 minute... 

Cinev: Foarte bine! Atunci hai să stăm aici timp de 10 minute şi 
să aşteptăm... să treacă vremea... 

(Cinev şi Altcin stau 10 minute în tăcere fără să se mişte prea 
mult... şi aşteapă... să treacă vremea...) 

Altcin (după 10 minute): Ei, cum e? A trecut vremea? 

Cinev: A trecut! 

Altcin: Păi atunci înseamnă că vremea trece... 

Cinev: Trece!... Cum să nu treacă?... Trece, dar nu se schimbă 
mai deloc... 

Altcin: Mie îmi place acest exerciţiu, fiindcă mă ajută să mă 
opresc puţin din grabă şi să stau... şi să aştept... să treacă 
vremea... 

Cinev: E un exerciţiu care ne învaţă să avem mai multă 
răbdare, deoarece, după cum se vede, vremea trece, dar nu se 
schimbă... Iluzia magiei rămâne, prostia la fel, iar utopia continuă 
să ne ademenească din depărtare... 

Altcin: Acesta este adevărul? 

Cinev: E şi acesta un adevăr... Dar Adevărul este că mai nimeni 
nu vrea să ştie Adevărul... 

Altcin: Ce adevăr? 

Cinev: Adevărul că lumea a fost judecată, a fost găsită vinovată 
şi a fost condamnată... 

Altcin: Cine a judecat-o? 

Cinev: Omul! 

Altcin: De ce a fost găsită vinovată? 

Cinev: Fiindcă e lipsită de magie... 

Altcin: Şi la ce a fost condamnată? 

Cinev: La fantasmare, delir şi fantezie! 

Altcin: Să stăm atunci şi să mai aşteptăm puţin? 

Cinev: Ce să aşteptăm? 

Altcin: Să treacă prostia! 

Cinev: Prostia nu trece... 

Altcin: Dar vremea... Vremea trece? 
Cinev: Vremea trece... dar nu se schimbă... 


Motivaţiile... 


Altcin: Te-ai gândit vreodată care-i motivaţia ce pune omul în 
mişcare? 

Cinev: Sunt multe motive ce pun omul în mişcare... De 
exemplu, recunoaşterea, stima, aprecierea, precum şi răsplata 
materială sau financiară... 

Pe om îl mai pun în mişcare instinctele, plăcerile, poftele, 
intuiţia, raţiunea, voinţa şi dorinţele... 

Altcin: Ce dorinţe? 

Cinev: Dorinţa de cunoaştere, de putere, de iubire... 

Dorinţa de a dăinui în memoria colectivă a generaţiilor 
următoare prin realizări economice, politice, culturale ş.a.m.d. 

Dorinţa de a se integra în societate, de a participa la 
menţinerea şi dezvoltarea societăţii, de a fi un „model” pentru 
ceilalţi... 

Dorinţa ca alţii să-şi dorească să fie ca el, mai ales, când alţii 
şi-au dorit ca el să fie ca ei şi când el însuşi şi-a dorit să fie precum 
alte modele ce i-au fost prezentate ca atare, explicit sau implicit, 
de anumite comunităţi ideatice cu care a intrat în fapt de 
comunicare, la un moment dat, pentru o anumită perioadă de 
timp... 

Altcin: E aici o dorinţă de continuare, de repetare? 

Cinev: Cu siguranţă... 

Altcin: Se pare că ai reflectat un pic asupra motivaţiei! 

Cinev: Da... Odată chiar am meditat vreo câteva zile intensiv 
asupra acestui subiect... 

Altcin: Ce subiect? 

Cinev: Care-i motivaţia? 

Altcin: Şi la ce concluzie ai ajuns? 

Cinev: Incă din primele ore de meditaţie, pe lângă motivațiile 
pe care ţi le-am precizat mai înainte am mai găsit încă două care 
ulterior s-au dovedit a fi esenţiale pentru demersul meu... 

Altcin: Care anume? 

Cinev: Le-am numit atunci: adevărul obiectiv şi, respectiv, 
schimbarea (sau chiar repetarea schimbării)... 

Altcin: Adevărul şi schimbarea? 

Cinev: Da... 

Altcin: Interesant... Când ţi-ai pus întrebarea „Care-i 
motivaţia?”, te-ai întrebat aşa, fără motiv... sau căutai un răspuns 
anume? 

Cinev: E clar că nu căutam orice fel de răspuns, ci urmăream să 
ajung la un răspuns fundamental, adevărat, poate puţin comic şi 
extrem de motivator... 

Altcin: Pot înţelege că atunci când cauţi răspuns la întrebarea 
„Care-i motivaţia?”, cauţi un răspuns care să te motiveze, unul 
care să fie esenţial şi adevărat... dar... de ce să fie comic? 

Cinev: Ca să-l înţeleg mai bine! 

Altcin: Cum aşa? 

Cinev: Un răspuns la o întrebare este bine înţeles, mai ales 
atunci când te face să râzi sau măcar să zâmbeşti... Râsul urmează 
mai mereu unui moment de revelaţie profundă... 

Altcin: Te bucuri că ai înţeles? 

Cinev: Exact... Jubilezi, fiindcă ai mai înţeles ceva... 

Altcin: Şi tu ce ai înţeles? 

Cinev: Mai nimic... 

Altcin: Glumeşti? 

Cinev: S-ar putea... De fapt, am înţeles destul de multe despre 
motivaţie - la fel de multe ca aproape oricine care se gândeşte 
puţin la motivele care-l pun în mişcare... 

Altcin: Care sunt acestea? 

Cinev: Mai mereu, sunt mai multe, dar, cred eu, unul anume e, 
adeseori, definitoriu pentru fiecare dintre noi... 

Altcin: Crezi că fiecare om în parte, pe lângă motivațiile 
obişnuite care pun lumea în mişcare, are o motivaţie specifică, 
intimă, profundă, care îi defineşte cel mai bine individualitatea lui 
motivaţională? 

Cinev: Da... 

Altcin: Dă-mi nişte exemple... 

Cinev: De exemplu, pe unii îi defineşte empatia - capacitatea 
de a empatiza, de a comunica cu uşurinţă, de a simţi foarte uşor 
ceea ce simte şi gândeşte altcineva... Ei vor să empatizeze cu alţii, 
să gândească şi să simtă cu alţii şi pentru alţii... 

Altcin: Empatia... interesant... Altceva? 

Cinev: De exemplu, mitul, fantasticul, irealul... 

Altcin: lrealul? 

Cinev: Da... Pe ei îi pune în mişcare povestea, legenda, mitul, 
adică, ceea ce nu există şi nu poate exista... 

Altcin: Ca de exemplu?... 

Cinev: Ca de exemplu, supranaturalul religios, esoteric, 
spiritual, filosofic etc. 

Altcin: Această motivaţie bazată pe supranatural nu e o 
motivaţie cam copilăroasă? 

Cinev: O fi, dar e motivaţia lor... 

Altcin: Şi când se maturizează mental, nu doar fizic, ce se 
întâmplă cu acest tip de motivaţie? 

Cinev: Dacă se maturizează şi mental, nu doar fizic, lucru care 
se întâmplă destul de rar, atunci ei realizează că până în momentul 
atingerii maturității lor mentale au fost motivaţi de o dorinţă 
imposibilă... 

Altcin: De o dorinţă imposibilă? 

Cinev: Da... de o dorinţă iniţial crezută ca fiind posibil de 
împlinit, dar descoperită ulterior ca fiind imposibil de realizat - o 
simplă fantasmă, o iluzie, o „fata-morgana”... o himeră, o 
fantomă, o utopie... 

Altcin: Adică o dorinţă imposibilă... 

Cinev: Exact... 

Altcin: Şi ce altceva îi mai motivează pe unii? 

Cinev: Ştii şi tu: bunăstarea, prosperitatea, bogăţia, banii - 
priviţi, pe de o parte, ca mijloc de a-şi satisface anumite dorinţe şi, 
pe de altă parte, ca scop în sine... 

Altcin: Pe foarte mulţi îi pune în mişcare, pur şi simplu, nevoia 
de a supravieţui şi de a se reproduce... 

Cinev: Acestea sunt motivații de bază ale structurii existenţiale 
umane, ba chiar ale vieţii în general... Dar, pe lângă ele şi în plus 
faţă de ele, apar multe altele, mai mult sau mai puţin, legate de 
ele... 

Altcin: Atunci, oare nu e adevărat că aproape orice se poate 
transforma în motivaţie? 

Cinev: Ba da: fiecare mişcare cu motivațiile ei... Ba chiar şi 
fiecare repaos e motivat: lipsa de motivaţie, de foarte multe ori, e 
un foarte bun motiv pentru odihnă, somn, refacere, recuperare, 
relaxare... 

Altcin: Şi atunci care-i motivaţia? - Cea care se nimereşte? 

Cinev: Da... Cea care se nimereşte şi, mai ales, cea care se 
repetă - motivaţia care revine periodic pentru a te repune în 
mişcare după anumite perioade aparent lipsite de motivaţie, dar în 
esenţă marcate de oboseală... 

Altcin: Atunci, poate că, mai mereu, atunci când eşti relativ 
lipsit de motivaţie, motivaţia care te poate pune în mişcare este 
aceea de a afla care este motivaţia - motivaţia de a cunoaşte, de a 
conştientiza, de a-ţi asuma, din nou, ceea ce te pune pe tine, de 
obicei, în mişcare... 

Cinev: Întocmai: în astfel de momente marcate de o lipsă de 
motivaţie, mai mereu, vorbim de necesitatea de a efectua o 
meditaţie în mişcare asupra a ceea ce ne pune în mişcare... 

Altcin: De multe ori, te pun alţii în mişcare... Atunci motivaţia 
ta e serios stimulată de motivațiile altora... 

Cinev: Cu siguranţă... De obicei, când, pe moment, nu mai ai 
nici o motivaţie serioasă, în timp ce te opreşti din acţiune sau mai 
acţionezi doar din inerție, aştepţi să fii motivat de alţii... 

În astfel de momente te afli în pană de inspiraţie şi, în timp ce 
aştepţi o motivaţie exterioară care întârzie să apară, ai răgaz 
suficient să te întrebi „care-i motivaţia?” - şi să-ţi răspunzi că, 
uneori, motivaţia e doar aceea de a şti ce este motivaţia... 


A munci degeaba 


Altcin: Şi de ce te-ai întreba aşa ceva? De unde ar putea să 
vină o astfel de pană de motivaţie? 

Cinev: Din multe cauze... De exemplu, din senzaţia, pe care o 
poţi avea uneori, că munceşti degeaba - fără să câştigi ceva uşor 
de cuantificat social - adică, fără recunoaştere şi fără răsplată... 
Din senzaţia, pe care ai putea să o ai uneori, că faci o muncă 
relativ inutilă, privită din perspectiva societăţii din jurul tău... 

Când aceasta se comportă faţă de munca ta ca şi cum ea nu ar 
exista... când tu munceşti la fel ca oricine, dar munca ta este 
invizibilă social... când ea contează pentru ceilalţi ca şi cum nu ar fi 
deloc... - atunci poţi avea o senzaţie foarte puternică că munceşti 
degeaba... . 

Altcin: Înţeleg... Păi dacă ajungi într-o astfel de lipsă de 
motivaţie, dintr-un astfel de motiv, înseamnă că motivaţia care te- 
a pus iniţial în mişcare a fost aceea de a munci pentru proiecte 
care vor să schimbe lumea din temelii, că tu doreşti să munceşti, 
în principal, pentru a realiza schimbări radicale, de bază, 
esenţiale... Că motivaţia ta este schimbarea revoluţionară şi că eşti 
pregătit să-ţi asumi toate consecinţele (pozitive şi negative ale) 
unei astfel de motivații... 

Cinev: Sunt... 

Altcin: Da... eşti! Dar societatea, de obicei, e foarte puţin 
receptivă la schimbare şi mai deloc dispusă să treacă prin 
schimbări revoluţionare... 

Cinev: Eu sunt... dar societatea nu este? 

Altcin: Cam aşa ceva... Partea bună însă, într-o astfel de 
situaţie, este aceea că atât timp cât „munceşti degeaba”, aşa cum 
ai zis (adică fără recunoaştere şi răsplată socială), eşti pe drumul 
cel bun - anume, pe drumul schimbărilor radicale înspre mai buna 
realizare în lume a unor idealuri general umane... 

Munca ta este deocamdată invizibilă, pentru că schimbările pe 
care le-ai propus sunt prea noi şi au nevoie de timp pentru a 
deveni vizibile... Ea este relativ invizibilă şi fiindcă, probabil, 
schimbările pe care tu le doreşti sunt prea radicale şi, deşi bune, 
societatea nu şi le poate asuma încă, fiindcă ea, de obicei, nu face 
salturi, ci se târăşte... - se mişcă extrem de greoi ca un gigant ce 
este... 

În plus, societatea actuală, ca orice altă societate de-a lungul 
timpului, este coruptă de repetare, de inerție, de reluare, de 
tradiţie, de conformare (ceea ce e relativ normal într-o societate). 

Tu te mişti mai repede, ba chiar foarte repede, pentru că asculţi 
de o singură voinţă: de propria ta voinţă... Ea se mişcă încet, ba 
chiar foarte, foarte încet, fiindcă ascultă de foarte multe voințe: de 
sute, mii şi milioane de voințe - care se armonizează cu foarte 
mare greutate pentru a produce o schimbare cât-decât 
semnificativă... 

Tu eşti inspirat de schimbarea radicală a societăţii în anumite 
aspecte ale ei care, evident, au nevoie de foarte multe 
îmbunătăţiri... Insă schimbarea aceasta serioasă şi fundamentală 
presupune, din punctul de vedere specific reacției sociale relativ 
normale, foarte multă „muncă degeaba”, foarte multă „muncă 
invizibilă”, extrem de multă muncă care aparent nu duce la nici un 
rezultat şi care, pe termen scurt, mediu şi, adeseori, chiar lung 
poate fi considerată de majoritatea actorilor sociali ca fiind 
„inutilă”... 

Cinev: Ai dreptate... Gigantul social nu e foarte uşor de urnit 
din somnul său social-inerţial... El nu e uşor de convins spre a 
renunţa la repetările nocive cu care este familiarizat, chiar dacă 
uneori e informat de nocivitatea acestora... Ritualurile sale 
tradiţional-prosteşti, obişnuinţele sale vicioase şi raţionamentele 
sale eronate sunt foarte greu de corectat, fiindcă gigantul acesta 
nu prea are conştiinţă sensibilă la argumente şi dovezi, ci doar o 
dispoziţie inerţială ghidată instinctiv spre repetarea, relativ fără 
discernământ, a ceea ce s-a mai repetat şi înainte... 

El nu vrea să se schimbe: el vrea doar să se repete... 
Schimbarea socială majoră vine, de obicei, doar forţată de 
împrejurări relativ catastrofale: când se schimbă, gigantul social se 
schimbă, cel mai adesea, doar din frică şi din disperare, nu motivat 
de adâncă rațiune şi de îndelungă cugetare... 

În plus, când sistemul social e corupt de greşeală, de ignoranță, 
de răutate şi de incompetenţă pe anumite segmente ale sale (mai 
mult sau mai puţin importante), atunci eforturile individuale de 
corectare şi de îndreptare a greşelii, ignoranței, răutăţii şi 
incompetenţei nu sunt nici sprijinite şi nici încurajate să continue în 
demersul lor - ba dimpotrivă: sunt descurajate sau poate chiar 
persecutate... 

Motivația care susţine greşeala alungă adevărul şi corectarea 
greşelii, motivaţia bazată pe ignoranță respinge raţiunea şi 
cunoaşterea, motivaţia împinsă de răutate nu înţelege bunătatea şi 
nu încurajează ceea ce e bine, motivaţia care susţine incompetenţa 
nu doreşte schimbare bazată pe calificare şi competenţă... 

Motivația care susţine răul se opune motivaţiei care susţine 
binele... Cea care susţine Adevărul se opune celei care susţine 

minciuna... Cea care susţine Libertatea se opune celei care susţine 
supunerea, sclavia, exploatarea... 

Buna-motivaţie şi motivaţia-rea se află în luptă permanentă 
atât în interiorul individului, cât şi în societate... 

Altcin: Şi atunci care-i motivaţia? 

Cinev: Fiecare om şi-o alege pe a lui pentru sau în opoziţie cu 
valorile general recunoscute teoretic de umanitate: să nu minţi, să 
nu furi, să nu fii violent, să nu ucizi... 

Şi problema aici e următoarea: într-o societate coruptă de non- 
valoare (de minciună, ipocrizie, înşelăciune, furt, şarlatanie, 
violenţă, şantaj, tâlhărie, crimă, ucidere) individul care-şi bazează 
munca pe valoare, militând pentru schimbarea înspre mai bine a 
societăţii şi individului, pare într-adevăr că munceşte degeaba... 

Când corupţia se generalizează într-o societate, virtutea pare a 
fi un viciu... 

Într-o astfel de societate coruptă munca nerecunoscută şi 
nerăsplătită îndreptată spre mai bine e chiar un semn că te afli pe 
drumul cel bun: corupţia recunoaşte şi răsplăteşte doar corupţia... 
Dacă idealismul tău este ignorat sau găseşte opoziţie, e semn că 
eşti pe drumul cel bun - că acea corupţie generalizată încă nu te-a 
cuprins şi pe tine în elanul ei vicios îndreptat spre disoluția acelei 
societăţi corupte... 

Dacă eşti idealist într-o societate coruptă, motivaţia ta poate 
găsi un reper de nădejde chiar în „a munci degeaba” - în a munci 
înspre idealuri aparent fără nici cel mai mic rezultat social - în 
munca nerecunoscută şi nerăsplătită, în munca invizibilă pentru 
ceilalţi, deşi extrem de vizibilă pentru tine... 

Eu, de exemplu, adeseori îmi găsesc motivaţia în acea muncă 
care mereu trebuie făcută, dar pe care mai nimeni nu o apreciază 
şi nu vrea să o facă - munca susţinută şi sinceră îndreptată spre 
schimbarea în mai bine - muncă a cărei necesitate, adeseori, 
devine evidentă, devine vizibilă, ajunge să fie recunoscută doar la 
mult timp după ce a fost făcută - în momentul când roadele ei 
încep să fie mai bine înţelese de societate în ansamblul ei... 

A munci înspre Idealuri într-o societate coruptă e o datorie pe 
care nu şi-o pot asuma decât cei care sunt dispuşi să reziste în 
acţiunea lor idealistă fără mai nici o stimulare exterioară: fără 
recunoaştere, fără răsplată şi fără vizibilitate socială o perioadă 
destul de lungă de timp, uneori chiar întreaga lor viaţă... 

Acesta e mai mereu destinul acelora care muncesc pentru viitor 
în mijlocul unui prezent care fie nu poate, fie nu vrea să vadă 
viitorul... 

Altcin: Sunt destinati să „muncească degeaba”... din 
perspectiva coruptă valoric a celorlalți... 

Cinev: Da... Căci, până la urmă, ce Înseamnă ca la un moment 
dat să „munceşti degeaba”?... Înseamnă să munceşti la un proiect 

fără ca munca ta să primească vreo recunoaştere (serioasă) sau 
vreo răsplată (semnificativă)... 

Altfel spus, atunci când, la un moment dat, societatea nu-ţi 
valorizează munca, deşi e evident că munceşti - se cheamă că, din 
punctul ei de vedere, „munceşti degeaba”, munceşti „pe nimic” şi 
„pentru nimic” - adică, munceşti „fără motiv”... 

Dar cum ar putea oare cineva să fie motivat spre a munci „fără 
motiv”? 

Atunci când societatea coruptă nu-ţi înţelege motivele (de 
obicei, fiindcă diferă prea mult de ale ei) zice că nu le ai... 

Într-o astfel de societate coruptă, care nu ştie şi nu vrea să 
aprecieze munca întru  Idealuri, motivaţia fundamentală a 
idealistului nu poate fi decât aceea de a munci „fără motiv” - adică 
fără un motiv acceptat şi apreciat de acea societate... 

Motivația care urmăreşte schimbarea fundamentală înspre mai 
bine a unei societăţi corupte, de cele mai multe ori, nu e 
recunoscută ca motivaţie legitimă de acţiune de către indivizii 
motivaţi de corupţie: de menţinerea unor erori, a unor minciuni, a 
unor iluzii, a unor neajunsuri, a unor rele, a unor comportamente 
viciate... 

Pentru cei vicioşi motivaţia virtuoasă este o motivaţie „fără 
motivaţie”... Pentru cei învăluiţi de gândirea viciată motivaţia 
virtuoasă este o motivaţie de neînțeles... Când mai toată lumea e 
viciată, cel „sfânt” pare un păcătos - păcatul lui e acela de a se 
ridica împotriva majorităţii copleşitoare şi de a-i spune în faţă că 
ceea ce face ea e greşit... 

Omul motivat de schimbarea revoluţionară îndreptată spre 
bine, cunoaştere şi adevăr este deci omul a cărui motivaţie (văzută 
din perspectiva omului corupt de rău, ignoranță şi minciună) e 
motivaţia „fără motivaţie”... Motivele lui sunt relativ invizibile 
pentru cei corupți de răutate, ignoranță şi ipocrizie, pentru că ei nu 
vor să se schimbe decât foarte puţin (spre deloc) şi eventual, doar 
spre mai rău... 

Într-o societate coruptă, cei corupți vor deci să muncească „cu 
rost” — la sigur, cu rezultate previzibile - adică în acord cu 
mecanismele corupte ale acelei societăţi... 

Într-o astfel de societate, în care mai toată lumea ştie „cum 
merg lucrurile”, idealistul munceşte, după opinia majorităţii 
covârşitoare, „fără rost”, deoarece, în încercarea lui de a schimba 
societatea spre mai bine, el/ ea experimentează, încearcă, 
cercetează, inovează, inventează şi probează noi unelte, căi şi 
metode îndreptate spre o mai bună armonizare de sine şi spre o 
mai bună stare a societăţii... 

Pentru cei prinşi în cercul vicios al repetărilor specifice actului 
de corupţie doar corupţia pare a fi ceva „cu rost” de câştig, iar cei 
motivaţi de schimbarea sistemului spre mai bine li se par bieţi 

indivizi rătăciţi de la calea cea largă, nişte ciudaţi motivaţi de acte 
evident „fără rost” de câştig... 

Iar corupţia din ei şi din lume dă mai mereu dreptate celor 
corupți - fiindcă, de obicei, mai nimic nu se schimbă şi foarte puţin 
poate fi schimbat, cei care muncesc pentru „schimbare” muncesc 
relativ „degeaba”... 

A munci pentru Schimbare e a munci pentru un vis - adică ea 
munci „degeaba“ pentru „mai nimic”... 

Mai mereu, atunci când „munceşti degeaba”, când rezultatele 
muncii tale întârzie extrem de mult să iasă la lumină în societate, 
poţi concluziona că munca ta este motivată de o schimbare 
revoluţionară: tu vezi o schimbare posibilă pe care societatea nu 
poate încă să o vadă... 

Tu eşti vizionar, iar motivaţia ta este o viziune despre viitor... 
Ceilalţi sunt limitați în viziune, iar motivaţia lor este legată doar de 
inerția prezentului mişcată cu putere de greutatea trecutului... 

Tu eşti motivat, în principal, de ceea ce există în tine spre a 
exista cândva şi în alţii, ei de ceea ce există mai ales în afara lor, 
fiindcă a existat cândva în înaintaşii lor... 

Tu duci lumea după tine, pe ei îi duce lumea după ea... 

Tu trebuie deci să te motivezi singur, pe ei îi motivează alţii... 
Voința ta vine din tine, voinţa lor nu prea este a lor... 

Prin urmare, atunci când ne întrebăm „Care-i motivaţia?”, un 
răspuns de bază este şi următorul: „Pentru mai toţi motivaţia este 
Repetarea, pentru foarte puţini motivaţia este Schimbarea...” 

Majoritatea  covârşitoare este conservatoare, câţiva sunt 
revoluționari... Majoritatea e motivată să facă ceea ce e uşor de 
făcut, câţiva sunt motivaţi de ceea ce e extrem de greu de 
realizat... 

De aceea, a munci pentru Schimbare, de cele mai multe ori, e 
doar a „munci degeaba”... 

Iată deci motivaţia celor foarte puţini: să muncească relativ 
degeaba cât mai mult timp cu putinţă pentru realizarea unor 
lucruri extrem de greu de realizat... Să muncească ca şi cum 
munca lor nu ar exista, să facă o muncă relativ invizibilă în 
societate... Să muncească „fără rost”, fără mai nici o recunoaştere 
sau răsplată socială... - Adică, să muncească fără ezitare şi fără 
compromis pentru Schimbare Revoluționară, chiar dacă şansele 
unei astfel de schimbări sunt relativ nule... 

Altfel spus, să nu muncească pentru ceea ce este, ci doar 
pentru ceea ce e posibil să fie... 

Altcin: Dar nu e aceasta o motivaţie de om nebun? 

Cinev: Se prea poate... Unii numesc această motivaţie 
„nebunie”, alţii „genialitate” şi, adeseori, doar timpul poate 
discerne între cele două... 

Altcin: Cât de mult timp? 

Cinev: 0... Foarte mult timp: cu cât vezi mai departe în viitor, 
cu atât recunoaşterea talentului tău va veni mai târziu... Pentru cei 
care nu văd decât prezentul, vizionarii sunt relativ invizibili... 

Pentru cei cu păreri conservatoare revoluţia este o nebunie... 

De aceea se fac că nu o văd, chiar şi atunci când ea este 
evidentă... 

Pentru că oamenii, în general, nu vor să ştie adevărul, pe cel 
care le spune adevărul nu vor dori să-l vadă... Iar el, invizibil fiind 
pentru o lungă perioadă, va trebui să-şi găsească motivaţie doar în 
adevăr - şi nu în aprobarea sau dezaprobarea societăţii... 

Altcin: Şi care-i adevărul? 

Cinev: Adevărul este că atunci când eşti odihnit, motivaţia este 
acţiunea... Iar când eşti obosit, motivaţia este odihna... 


Adevărul şi Schimbarea 


Altcin: Ai găsit deci răspunsul la întrebarea „Care-i motivaţia?”? 

Cinev: Da... Motivația este Adevărul şi Schimbarea: Adevărul, 
ca să înţelegi cât de greu de făcut este Schimbarea... Schimbarea, 
ca să-ţi folosească la ceva Adevărul... 

Timp de trei zile consecutive m-am întrebat concentrat „Care-i 
motivaţia?” pentru a afla care-i motivul cel mai important care mă 
pune pe mine în mişcare... Mai întâi, mi-am delimitat 
caracteristicile generale ale răspunsului pe care îl căutam: trebuia 
să fie adevărat, să fie fundamental, comic şi motivator... 

Printre primele răspunsuri pe care le-am găsit acestei întrebări 
au fost şi următoarele două care s-au dovedit apoi a fi esenţiale: 
pe de o parte, „adevărul obiectiv”, pe de altă parte, „schimbarea/ 
repetarea schimbării”... 

Şi pe măsură ce concentrarea mea a devenit mai profundă mi-a 
devenit la un moment dat evident faptul că ceea ce mă pune, 
poate cel mai mult, în mişcare este Adevărul şi Schimbarea - 
Adevărul îndreptat spre Schimbare întru Idealuri şi Schimbarea 
îndreptată spre ideal de Adevăr... 

Altcin: Aceasta nu pare să fie o motivaţie comică... - apropo de 
caracteristicile răspunsului urmărit la început... Da... e un răspuns 
adevărat (e adevărul motivaţiei tale), este fundamental (pentru 
tine) şi e şi motivator (din moment ce te motivează), dar de ce ar 
fi comic? 

Cinev: Vrei să ştii de ce este comic, după unii, şi tragic, după 
alţii? 

Altcin: De ce? 

Cinev: Pot să-ţi răspund printr-o poezie? 

Altcin: Desigur... 

Cinev: Poezia se numeşte „Schimbarea”... 

„Schimbarea e aproape imposibil 
de realizat, 
dar nu e imposibilă... 


Schimbarea e foarte greu de înfăptuit, 
dar se poate face... 


Schimbarea e o himeră 
care uneori poate fi atinsă... 


Ea apare destul de rar 
şi durează foarte puţin, 
dar există... 


Iar când Schimbarea se repetă, 
ea se împlineşte...” 


Altcin: Frumoasă poezie... Mi-a plăcut... Felicitări! Dar nu m-ai 
lămurit... Poate că în schimb ai vreo poezie numită „Adevărul” care 
să mă lămurească asupra comediei... 

Cinev: Nu am, dar pot compune una pe loc... 

Altcin: Te ascult... 


Cinev: Adevărul... 


Ce e comic în „schimbare”? 
Faptul că nu se schimbă! 


Ce e comic în „adevăr”? 
Faptul că nu e adevărat! 


Adevărul oficial e, adeseori, o minciună. 
Schimbarea oficială e doar de faţadă... 


Adevărul în lume e o comedie: 
mai nimeni nu-l ia în serios 
şi mai toţi proştii râd de el... 


La ce e bun adevărul 
când ai la îndemână o minciună?... 


Altcin: Ai terminat? 

Cinev: Da... 

Altcin: Bun... E bună şi poezia aceasta... Dar eu tot nu râd... 
Sunt mai degrabă întristat... Viziunea ta mi se pare că e mai mult 

tragică decât comică... Ce comedie poţi tu scoate dintr-un 
pesimism realist? 

Cinev: Deci nu e nimic comic în situaţia dată? 

Altcin: Nu... chiar deloc... Ba dimpotrivă: răspunsul tău e 
relativ tragic - ajungi la concluzia că te lupţi cu morile de vânt, că 
eşti înconjurat de inamic, că soarta îţi este potrivnică ş.a.m.d. 
Adică tragedie... 

Cinev: Şi totuşi nu e... 

Altcin: De ce? 

Cinev: Fiindcă eu nu mă confund cu lumea şi lumea nu se 
confundă cu mine... Pentru ei într-adevăr e o tragedie: motivaţia 
majorităţii oamenilor, fiind opusă adevărului şi schimbării întru 
ideal, îi determină să acţioneze tragic: să mintă, să fie ipocriţi, să 
se compromită, să înşele, să fugă de adevăr etc. 

Pentru mine, în schimb, e o comedie: motivaţia mea fiind 
Adevărul şi Schimbarea spre mai bine, ştiu astfel că „nu se poate 
face mai nimic şi că foarte puţine se pot schimba” - ştiu astfel că 
ceva, deşi extrem de puţin, poate fi schimbat şi îmi propun deci, 
pe termen scurt, ţinte realiste de atins, ţinte foarte modeste... Şi 
fiindcă ştiu că nu am mai nimic de pierdut, pe termen lung, în plus 
faţă de ţintele realiste, îmi propun şi ţinte idealiste extrem de greu 
de realizat, unele tinzând spre imposibil chiar... 

Altcin: Ca de exemplu? 

Cinev: Ca de exemplu, să zicem că, la un moment dat, aud că 
se pune la cale o manifestaţie împotriva corupţiei din ţară... 

Altcin: Aşa... 

Cinev: Şi să zicem că vreau să particip la acea manifestaţie... 

Altcin: Da... 

Cinev: Jinta realistă, în acest caz, ar fi, de exemplu, să 
întâlnesc acolo nişte oameni puţin mai idealişti decât restul cu 
care, după încheierea manifestaţiei, să povestesc la o bere, printre 
altele, despre faptul că nu se poate face mai nimic... 

Altcin: Încep să văd comedia... 

Cinev: După care, ca să-mi demonstrez punctul de vedere, le 
propun, de exemplu, o cale directă şi concretă spre a contribui la 
schimbarea socială... 

Altcin: Anume? 

Cinev: Anume, de exemplu, să înfiinţăm un partid... 

Altcin: Şi nimeni nu vrea să participe... 

Cinev: Exact... Nu e comică situaţia? 

Altcin: Ba da... e foarte comică: tu chiar vrei să faci ceva, dar 
nu ai cu cine! 

Cinev: Întocmai... Iar când vrei să înţelegi cauzele acestei 
situaţii, ajungi la sursele comediei... 

Altcin: Care sunt acestea? 

Cinev: Prostia,  şmecheria, sexul,  delirul,  încurcătura, 
incompetenţa, contradicţia, incoerenţa, neclaritatea, inerția... Pe 
scurt: prostia, nunta şi statul... 

Altcin: Ce stat? 

Cinev: Statul din „stau şi aştept... să treacă vremea...” 

Altcin: Bun... Dar cum ajungem cu această comedie la adevăr? 

Cinev: Cum? lată cum: Adevărul este că există prostie şi există 
cu carul! Nu mă pune să ţi-o înşir, că râdem până dimineaţă şi nici 
măcar nu ajungem să o zgâriem cum se cuvine la suprafaţă... 

Altcin: Şi cu nunta cum e? Care e adevărul comic din nuntă? 
(Zâmbeşte...) 

Cinev: Vezi că zâmbeşti doar când pui întrebarea? Mai are rost 
să-ţi răspund? 

Altcin: Ok... Dar „statul”? 

Cinev: Să zicem că la un moment dat, la sugestia ta, mi-am 
propus doar să stau şi să aştept să treacă vremea... Şi chiar am 
stat... Nu vezi nici un adevăr comic aici? 

Altcin: Ba da!... Statul e, adeseori, foarte comic... Bun... Să 
zicem că despre comedia din adevăr ne-am lămurit puţin, dar cum 
e cu schimbarea? 

Cinev: Tot aşa! 

Altcin: Cum? 

Cinev: De exemplu, oare nu e comic faptul că, deşi teoretic 
schimbarea se opune repetării, ea se împlineşte cu adevărat doar 
când se repetă? Ceea ce s-a schimbat în cineva, pentru a deveni o 
schimbare socială, trebuie să se repete şi în alţii... 

Altcin: Aha... Continuă! 

Cinev: Mai nimic nu se schimbă, foarte puţine pot fi 
schimbate... 

Altcin: Aşa... 

Cinev: Nu vezi nimic comic în această afirmaţie, mai ales, când 
ea vine de la cineva care zice că e motivat de Schimbare? 

Altcin: Nu prea... Afirmația mi se pare cât se poate de 
adevărată, iar motivaţia celui ce zice cât se poate de întemeiată: 
ceva, foarte puţin poate fi schimbat... 

Cinev: Ce anume? 

Altcin: Ştiu şi eu?... Atitudinea... Cunoscând adevărul după care 
sunt croite pârghiile reale ale lumii putem fi mult mai relaxaţi şi 
mai bine dispuşi atunci când încercăm să o schimbăm... 

Cinev: Intocmai... Seriozitatea exagerată, dacă nu e comică, nu 
ne poate bine dispune... Şi ce ne poate motiva mai bine decât 
buna-dispoziţie, adică comedia? 

Altcin: Înţeleg... Chiar dacă nu ar fi prea multă comedie în 
Adevăr şi Schimbare, deşi se pare că este, ar trebui introdusă, 
pentru ca acestea să ne poată bine-dispune şi astfel motiva cum se 
cuvine... 

Cinev: Cam aşa ceva... 
Altcin: Deci motivaţia este... 


Cinev: Pe mine mă motivează Adevărul şi Schimbarea, pe 
ceilalţi, în genere, îi motivează, cel mai mult, Minciuna şi 
Repetarea... 

Altcin: Dar cum te motivează adevărul, dacă el îţi spune că 
Schimbarea e extrem de improbabilă? Şi cum te motivează 
Schimbarea, dacă tu sustii ca fiind adevărat faptul că mai nimic nu 
se schimbă şi foarte puţin se poate schimba? 

Cinev: Cineva zicea odată: „Au ştiut că era imposibil aşa că au 
făcut-o...” 

Altcin: Nu te motivează decât ţintele aproape imposibil de 
atins? 

Cinev: Pe mine mă motivează intenţia de a cunoaşte cât mai 
bine ceea ce este, pentru ca pe baza acestei cunoaşteri să pot 
ajunge apoi la ceea ce ar putea să fie... 

Altcin: Eşti nemulţumit de ceea ce este? 

Cinev: Sunt nemulţumit de foarte multe din cele ce sunt... 

Altcin: Şi vrei să le schimbi în mai bine... 

Cinev: E ceva rău în asta? 

Altcin: Nu!... Pare chiar o preocupare extrem de nobilă, mai 
ales, dacă îţi cunoşti foarte bine motivaţia... Când înţelegi care-i 
motivaţia, foarte multe îţi devin cunoscute... 

Astfel te cunoşti mai bine pe tine şi cunoşti mai bine şi locul tău 
în lume... Iar tu ştii care-i motivaţia... 

Cinev: Da... lată motivaţia: Adevărul folosit pentru Schimbare 
(întru Idealuri) şi Schimbarea care duce spre Cunoaştere întru 
Adevăr... 

Altcin: Eşti idealist... Dar cât de utilă îți este o astfel de 
motivaţie?... Fiindcă, vezi tu, în lumea aceasta, cel mai adesea, e 
de o sută de ori mai uşor să faci pe nebunul decât să gândeşti cu 
sens, e cu mult mai uşor să câştigi faimă şi avuţie fiind prost, 
incompetent şi corupt decât să câştigi recunoaştere şi răsplată 
urmărind cu sinceritate Adevărul şi Schimbarea înspre mai bine a 
sinelui şi a societăţii... Din punct de vedere social-utilitar, cel puţin 
la prima vedere, idealistul pare că iese în pierdere... 

Cinev: Nu doar pare... Din multe puncte de vedere, chiar iese în 
pierdere... Dar nu pe toate planurile şi, mai ales, nu pe planurile 
care contează cel mai mult pentru el... Câştigul pe care el îl obţine 
din Adevăr şi Schimbare valorează pentru el mult mai mult decât 
orice alt câştig... 

Altcin: Multă lume nu ar putea să înţeleagă acest lucru... 

Cinev: Nu pot înţelege aceasta decât cei care sunt motivaţi cât 
de puţin de Adevăr şi de Schimbare întru Idealuri... 

Altcin: E adevărat: există diferenţe între oameni... E adevărat 
ce zicea cineva odată: „Ca mine nu sunt decât eu!”... 

Motivația mea e, mai mult sau mai puţin, diferită de a ta, dar 
vin şi te întreb: care este motivaţia noastră? 

Cinev: Care-i motivaţia? 

Altcin: Da... Care-i? 

Cinev: Adevărul care ne uneşte şi minciuna care ne dezbină... 
Schimbarea pe care o dorim şi repetarea care ne plictiseşte... 

Altcin: Nu te pot contrazice, dar chiar tu ziceai că nu se poate 
face nimic spre a schimba lucrurile... 

Cinev: Pardon!... Ziceam că nu se poate face mai nimic sau 
aproape nimic, dar ceva (foarte puţin, cu eforturi foarte mari) 
poate fi făcut... 

Altcin: Ce? 

Cinev: Mai nimic! 

Altcin: Cât de nimic? 

Cinev: Un aproape nimic care se adună cu un alt mai nimic şi, 
astfel, în timp, după eforturi îndelungate, extenuante, obositoare şi 
extrem de costisitoare se ajunge la ceva care e mai mult decât mai 
nimic sau aproape nimic - se ajunge la ceva care chiar e ceva... 

Altcin: Ce? O comedie? 

Cinev: Da... În varianta optimistă se ajunge, adeseori, la 
comedie şi artă... In varianta pesimistă se ajunge, de obicei, la 
filosofie, iar în varianta realistă se ajunge la religie, economie, 
politică şi psihologie... 

Altcin: Dar la ştiinţă în ce variantă se ajunge? 

Cinev: La ştiinţă şi tehnică se ajunge doar căutând Adevărul şi 
Schimbarea... 

Atunci când adevărurile se adună picătură cu picătură, cu multă 
migală şi răbdare, după o vreme, se ajunge la un punct de la care 
Schimbarea devine inevitabilă... Calea clădită pe Adevăr e o cale 
ce duce spre Schimbare... 

E adevărat că, uneori, utilitatea unui adevăr nu este imediat 
vizibilă... Dar, în timp, devine evident că acel adevăr se leagă 
strâns de multe alte adevăruri care, împreună, formează un sistem 
organic bazat pe adevăr, care, de îndată ce sunt bine asamblate 
laolaltă toate componentele sale, prinde viaţă, devine funcţional şi 
generează Schimbarea întru Idealurile mult dorite... 

Schimbarea, dacă e să fie esenţială şi durabilă, trebuie să se 
bazeze pe cât mai multe adevăruri, iar adevărului, dacă se vrea să 
i se găsească o bună utilitate, aceasta îi poate fi mereu găsită în 
Schimbare... 

Altcin: Adevărul te schimbă? 

Cinev: Cu siguranţă... Motivația autentic idealistă (adică bazată 
pe idealuri) găseşte deci mereu Adevărul şi Schimbarea lucrând 

împreună: adevărul ne duce spre acea schimbare care se bazează 
pe adevăr... 

Altcin: Şi atunci cum se face că această motivaţie dublu 
motivatoare motivează foarte puţini oameni?... Mie mi se pare că e 
evident faptul că majoritatea sunt motivaţi de minciună şi de 
repetare în corupţie - nu şi-ar schimba apucăturile proaste şi nu 
şi-ar spune adevărul nici dacă ar fi obligaţi să o facă... Ba, dacă ar 
fi obligaţi, s-ar îndârji şi mai tare în minciună şi în repetare 
tradiţional coruptă... 

Cinev: Asta e: puţină lume are curajul să privească adevărul în 
faţă, fiindcă, de multe ori, adevărul e dur, e sec, e neprietenos şi 
descurajant, dar... e singurul care se bazează pe realitate şi 
singurul pe seama căruia se poate construi serios spre împlinirea 
reală (nu imaginară) a unor dorinţe idealiste adânc întipărite în 
structura umană... 

Minciuna e facilă, fiindcă e iluzorie - ea promite ceea ce nu se 
poate realiza... 

Până la urmă, doar pe baza adevărului se poate construi ceva 
serios bazat pe realitate,nu pe ficţiune... 

Altcin: Eşti optimist? 

Cinev: Poate... Dar mai degrabă sunt realist... Poate chiar un 
pesimist realist... 

Altcin: Văd că eşti tentat şi de optimism şi de pesimism! 

Cinev: Da... Cum ţi-am spus: sunt realist... 

Altcin: Deci nu ai aşteptări prea mari de la viitor? 

Cinev: Ba am: de la viitorul meu aştept două lucruri în continuă 
dezvoltare: Adevăr şi Schimbare! 

În schimb, de la viitorul lumii nu aştept mai nimic: ea se va 
mişca extrem de greu, fiindcă trăieşte, destul de mult, în minciună 
şi în repetare vicioasă... 

Adevărul din mine se loveşte de minciuna din ei... Schimbarea 
din mine se luptă cu repetarea din ei... 

Eu sunt o lume, dar nu sunt lumea... Şi se pare că lumea mea 
e, adeseori, destul de diferită de a lor... 

Altcin: In ce sens? 

Cinev: Mie nu-mi este frică nici de adevăr şi nici de schimbare... 
Majoritatea celorlalţi trăiesc însă, mai mereu, într-o fantezie inertă, 
crispată, temătoare... 


103 


Radu Lucian Alexandru 


Riscul 


Altcin: E bine că eşti curajos, dar oare prin acest curaj al tău nu 
îţi asumi nişte riscuri? 

Cinev: Ce riscuri? Riscul de a cunoaşte adevărul?... De a 
înţelege cât mai bine pe ce lume trăiesc? De a cunoaşte 
mecanismele reale ce pun viaţa în mişcare?... 

Ce risc?... Riscul de a mă schimba pornind de la cunoaşterea 
unui adevăr sau a altuia? Riscul de a nu trăi în minciună, în teamă 
şi în repetare vicioasă? 

Cel care cunoaşte cât mai bine cât mai multe adevăruri îşi 
asumă foarte puţine riscuri - faptele lui se bazează pe evidențe, pe 
studii întemeiate, pe observaţii directe, pe experimente verificate, 
pe raționamente corecte şi pe mecanisme psihice, sociale şi fizice 
ce generează acţiuni ale căror rezultate sunt, dacă nu total 
previzibile, atunci cel puţin destul de previzibile... 

Rişti să fii luat prin surprindere, în circumstanţe specifice, doar 
în măsura în care nu cunoşti (prea bine) adevărul ce guvernează 
acele circumstanţe... 

Dar, în principiu, dacă nu te aştepţi la minuni, nu rişti mai 
nimic... De obicei, cei care riscă prea mult sunt cei care se lasă 
păcăliţi de minciună... Ei se lasă motivaţi de fantezie... 

Altcin: Cred în poveşti? 

Cinev: De foarte multe ori, da... 

Altcin: Şi e ceva rău în această credinţă? 

Cinev: Doar răul care vine din minciună, înşelăciune şi 
iluzionare... 

Altcin: E greu să fii motivat de bine într-o lume tacit rea... 

Cinev: Mda... Într-adevăr: de multe ori, binele aparent nu e 
decât o altă unealtă de a face rău... 

Altcin: Vorbeşti de ipocrizie aici? 

Cinev: Da... Vorbesc de viclenie, de inducere în eroare, de 
păcălire, de înşelare... 

Dacă eşti motivat de minciună, nu eşti decât un mincinos - de 
obicei, pentru a putea minţi convingător pe un altul trebuie mai 
întâi să te minţi pe tine... 

Altcin: Dar de ce ar dori cineva să se mintă pe el? 

Cinev: De exemplu, printre altele, fiindcă o astfel de dorinţă ar 
fi la modă în societate, ca un pas necesar spre a intra şi a înainta 
ierarhic în diferite sisteme sociale extrem de viciate în 
funcţionare... Minciuna de sine e un pas obligatoriu spre a face 
compromisuri cu minciuna socială... 

Altcin: Dar oare de ce ajunge, mai mereu, minciuna la modă în 
societate? 

Cinev: Din cauza lejerităţii... E relativ uşor să te minţi (mai ales 
când mai toţi ceilalţi procedează la fel) şi e destul de greu (uneori 
chiar foarte greu), mai întâi, să afli adevărul (prin cercetare 
extinsă şi aprofundată, prin observaţie directă atent efectuată, prin 
experiment bine verificat) şi, mai apoi, să-ţi spui adevărul şi să ţi-l 
asumi... 

Altcin: De ce? 

Cinev: Informarea, cercetarea, observarea, experimentarea, 
verificarea presupun efort susţinut, muncă obositoare, cuprindere 
extinsă, apropiere aprofundată, curiozitate insistentă... 

In schimb, delirul fantasmatic legat de supranatural sau de alte 
bazaconii bazat pe frică, pe ignoranță şi prostie, precum şi 
discursul jargonic sectar ce maschează platitudini, erori şi 
absurdităţi nu presupun decât ceva incoerenţă, puţin tupeu 
delirant şi multă vorbărie pe lângă sens... 

Altcin: Totuşi mi se pare că motivaţia minciunii e, adeseori, 
mult mai profundă... 

Cinev: Da... Chiar şi minciuna vădită ca atare, de cele mai 
multe ori, continuă să persiste, foarte puţin tulburată, în capul 
mincinosului sau a celui minţit, ca şi cum nimic nu s-ar fi 
întâmplat... 

Altcin: Şi atunci care-i motivaţia? Minciuna sau Adevărul? 

Cinev: Pentru majoritatea oamenilor, mai mereu, teoretic e 
adevărul, dar practic e minciuna... 

Altcin: Adică?... 

Cinev: Adică, în general, oamenii vor să ştie adevărul doar 
atunci când le convine... Când nu le convine, preferă minciuna... 

Altcin: Şi când le convine? 

Cinev: Le convine adevărul doar când e foarte facil să tragă 
vreun folos dubios de pe urma lui, de obicei, în dauna unor 
adversari... Nu le convine fie când cred că adevărul e folosit 
împotriva lor, fie când nu le e foarte clar la ce le-ar putea folosi 
adevărul în demersurile lor, îndeobşte, vicioase... 

Cei mai mulţi oameni găsesc, de obicei, utilitate în adevăr doar 
atunci când pot să ascundă după el un munte de minciună... 

Altcin: Adică cum? 

Cinev: De exemplu, îl folosesc puţin doar pentru a câştiga 
încrederea unor naivi şi neatenţi, pentru ca apoi să le poată turna 
în urechi gogoşi cu carul... Şi acest lucru e posibil, fiindcă cei mai 
mulţi, mai mereu, pun câştigul facil (oricât de improbabil) înaintea 
adevărului. Ei sunt tentaţi de minciuna ascunsă după adevăr, 
deoarece, mai mereu, se lasă cu prea mare uşurinţă convinşi că au 
ceva de câştigat din minciună. 

Altcin: Şi nu au? 

Cinev: Ba da... Ei câştigă iluzia adevărului şi josnicia 
minciunii... În opoziţie însă cu majoritatea, cei puţini pun mai 

mereu adevărul înaintea câştigului cu orice preţ şi, astfel, ajung, 
mai întâi, la adevăr şi, apoi, la câştigul care nu are preţ: trăirea în 
Adevăr! _ 

Altcin: În ce adevăr? 

Cinev: Printre altele, în adevărul că mai nimeni nu vrea să ştie 
adevărul... 

Altcin: Dar tu?... Tu vrei să cunoşti adevărul? 

Cinev: Uneori am impresia că mai mult decât orice! 

Altcin: Şi îl cunoşti? 

Cinev: ÎI cunosc parţial şi caut să-l cunosc din ce în ce mai 
bine... 

Altcin: Cum? 

Cinev: Simplu: îmi fac timp să cercetez lumea pe îndelete şi cu 
atenţie, căutând înţelegerea aprofundată a cât mai multor aspecte 
esenţiale pentru diferite domenii de cercetare... 

Cunoaşterea cât mai multora dintre adevărurile specifice 
anumitor fenomene are nevoie, în principal, de două lucruri: de 
timp şi de sinceritate... Lumea, în general, preferă însă minciuna, 
fiindcă se grăbeşte... 

Altcin: Unde se grăbeşte? 

Cinev: Lumea se grăbeşte, de obicei, fie spre câştigul facil, fie 
spre câştigul cu orice preţ - fie spre fantasmă, fie spre răutate... 

La adevăr se ajunge cu răbdare şi persistenţă, minciuna te 
îmbrăţişează în grabă... 

Altcin: E într-adevăr o diferenţă între răbdare şi grabă... 
Aceasta să fie însă diferenţa dintre adevăr şi minciună? 

Cinev: lată o diferenţă adevărată: 


Adeseori, lumea nu se mai regăseşte în mine, 
fiindcă eu sunt prea diferit de ea... 


M-am schimbat prea mult. 
Eu am păşit spre Adevăr... 


Ea... a rămas pe loc 
şi încă ezită... 


Altcin: Pentru cât timp? 

Cinev: Pentru mai mult timp decât pot eu cuprinde! 

Altcin: Nu e uşor! A 

Cinev: Nu e uşor chiar deloc! In general, pe oameni nu-i 
interesează mai deloc adevărul - ei se mulţumesc cu minciuna... Şi 
nu vor să se schimbe câtuşi de puţin - ei vor să rămână la fel... 

Altcin: Da... Ai dreptate... De cele mai multe ori, într-o discuţie 
legată de un adevăr sau altul, unii mereu se grăbesc să te anunţe 

că ei nu îşi vor schimba opinia indiferent de argumentele sau 
probele pe care tu le aduci pentru adevărul pe care i-l prezinţi. 

Şi se ţin mereu de cuvânt - chiar aşa fac: adeseori, iubesc atât 
de tare anumite minciuni, încât pentru a trăi în continuare cu ele 
sunt capabili să nege chiar şi cele mai banale evidențe... Mie mi se 
pare că cei mai mulţi oameni sunt îndrăgostiţi de minciună! 

Cinev: E uşor să te îndrăgosteşti de fantasme... Adevărul însă 
te trezeşte la realitate... El e greu de găsit, pentru că presupune 
efort... Schimbarea e dificil de făcut, fiindcă nu vine de la sine... 

Adevărul îi apare, de obicei, doar celui care îl caută, iar 
schimbarea este, în primul rând, personală... 


Semnele 


Altcin: Uneori am impresia că vorbeşti ca şi cum doar în tine ar 
trăi motivaţional Adevărul şi Schimbarea - şi în nimeni altcineva... 

Cinev (zâmbind): Din păcate, uneori, şi eu am aceeaşi 
impresie... 

Altcin: Tu consideri că ai găsit Adevărul? Crezi că te-ai schimbat 
suficient? 

Cinev: Adevărul şi schimbarea sunt procese aflate în continuă 
mişcare... Ele într-adevăr mă motivează pe mine şi, prin această 
motivaţie, mă diferenţiază destul de mult de mai toţi ceilalţi... 

Or mai avea şi alţii această motivaţie la fel de puternic 
dezvoltată în ei ca şi în mine?... Posibil!... Dar, adeseori, mi se 
pare că această motivaţie e destul de rară... 

Altcin: Să fie această motivaţie trăită la intensitatea cu care tu 
o trăieşti chiar atât de rară? 

Cinev: Tu ce crezi? 

Altcin: Ştiu şi eu?... Aşa pare!... Avem însă oare ceva semne 
după care putem recunoaşte în cineva prezenţa acestei motivații 
chiar şi cu o intensitate mai scăzută? 

Cinev: Desigur! 

Altcin: Care? 

Cinev: Printre altele: nu se grăbesc, aprofundează, insistă, sunt 
foarte  curioşi, nu sunt ignoranti, cercetează mereu, 
experimentează, promovează public adevărurile pe care le 
descoperă, nu prea fac compromisuri, pot fi convinşi cu argumente 
şi dovezi, se schimbă mereu întru Idealuri, iubesc cunoaşterea, 
sunt sinceri, nu sunt prefăcuţi, trăiesc cu patimă adevărurile pe 
care le exprimă, nu cruţă minciuna, nu suportă ipocrizia, îi irită 
şarlatania ş.a.m.d. 

Altcin: Deci sunt semne? 

Cinev: Chiar foarte multe! 

Altcin: Dar care e semnul cel mai mare pentru Adevăr? 

Cinev: Că face praf minciuna! 

Altcin: Adevărul irită? 

Cinev: Cu siguranţă!... Adevărul îi irită în special pe mincinoşi! 

Altcin: Dar semnul cel mai mare pentru Schimbare care e? 

Cinev: Că pare incredibilă! 

Altcin: Cum aşa? 

Cinev: Când, pe un anumit domeniu, în tine se petrece o 
schimbare majoră care te diferenţiază clar de mulţimea în care 
trăieşti... când află de această schimbare, celorlalţi nu le vine să 
creadă ce le aud urechile... 

Altcin: Înţeleg... Ce Schimbare ar mai fi şi schimbarea, dacă nu 
ar fi cu adevărat o schimbare?... Şi într-adevăr, din câte cunosc eu 
despre tine, mi se pare că tu ai trecut prin multe Schimbări şi 
cunoşti multe Adevăruri... Ba mai mult: nu te opreşti aici, ci cauţi 
mereu Schimbarea întru noi Adevăruri... 

Cinev: Indiferent câte adevăruri am cunoaşte mai sunt încă 
foarte multe adevăruri pe care le putem afla şi indiferent de cât de 
mult ne-am schimbat înspre Idealuri, tot mai este încă mult loc de 
schimbare... 

Tocmai din acest motiv Adevărul şi Schimbarea pot fi motivații 
continue ale vieţii umane - pentru că ele te pot pune oricând în 
mişcare, odată ce ţi le asumi... 

Altcin: Oare e chiar aşa de greu să-ţi asumi Adevărul ca 
motivaţie esenţială pentru acţiune?... 

Uneori, mi se pare, că vorbeşti de parcă doar tu ţi-ai asumat în 
prezentul întins peste imediatul cotidian o astfel de motivaţie cu 
maximă seriozitate.... Oare pe tine nu te atinge minciuna? 
Structura ta existenţială este purificată total de minciună? Eşti tu 
oare imun la minciună? 

Cinev: Trăiesc într-o societate bazată pe minciună, deci evident 
că sunt afectat de ea... Şi astfel e clar că nu am şi nu voi avea 
vreodată imunitate completă şi definitivă la minciună, dar 
imunitatea mea cred că e cu mult mai dezvoltată ca la alţii, tocmai 
pentru că mă lupt, mai mereu, cu minciuna din mine şi din lume: o 
atac mereu fără ezitare şi încerc să o dau pe faţă pe cât îmi stă în 
putere... 

Incerc să-mi construiesc viaţa pe o bază de Adevăr - mai ales 
în raport cu propria mea conştiinţă... Încerc, pe cât posibil, înainte 
de toate, să nu mă mint pe mine însumi... 

Cu siguranţă însă că, din greşeală, din ignoranță şi din 
neatenţie mai port în mine încă multe minciuni pe care nu le 
conştientizez ca atare... Dar odată ce observ şi cele mai mici 
semne de întrebare legate de posibilitatea de a mă fi lăsat să fiu 
înşelat de o minciună iau măsuri: mă informez cât mai mult asupra 
aspectului posibil afectat de minciună şi îl analizez cu maximă 
atenţie pentru a alunga minciuna din el... 

Sunt deci, ca toţi ceilalţi, afectat de minciună, dar spre 
deosebire de majoritatea celorlalţi eu lupt activ mult mai mult 
împotriva ei cu mijloacele care îmi stau la îndemână... 

De ce? Fiindcă, din diferite motive, mi-e foarte clar că ceea ce 
mă motivează cel mai mult pe mine în viaţă este Adevărul orientat 
spre Schimbare întru Idealuri şi Schimbarea bazată pe Adevăr... 

Altfel, de ce aş lupta atâta pentru Adevăr şi pentru alte Idealuri 
din moment ce mi-e limpede că lupta mea nu mi-a adus şi nu-mi 
aduce mai nici un câştig social?... Ba dimpotrivă: structura mea 
motivaţională a fost şi este descurajată constant de societate - 
fiindcă societatea actuală se opune, direct sau indirect, cam 
oricărei munci ghidate, în mod serios, de Adevăr şi Schimbare... 

E clar că resortul motivaţional al Adevărului se află puternic 
înrădăcinat în interiorul meu şi îmi dă putere să continui pe acest 
drum, chiar şi fără mai nici o încurajare şi mai nici un sprijin din 
partea exteriorului... 


Congştiinţa 


Altcin: După cum îmi prezinţi lucrurile, uneori, îmi creezi 
impresia că tu te percepi pe tine ca fiind o insulă de adevăr 
poziționată într-un ocean de minciună... Oare nu exagerezi? 

Cinev: Ba exagerez!... Foarte mulţi îmi atrag mai mereu atenţia 
că exagerez spunând fără menajamente adevărul şi că ar trebui să 
o las mai moale - că ar fi bine să accept minciuna religioasă, 
filosofică, politică, economică ş.a.m.d. specifică societăţii în care 
trăiesc... că ar fi bine să accept ipocrizia generalizată, înşelăciunea 
instituţionalizată, prefăcătoria tradiţională, indolenţa comodă, 
incompetenţa ajunsă la putere, prostia aberantă, jargonul delirant, 
corupţia tupeistă, hoţia în haită ş.a.m.d., pentru că acestea sunt 
cele ce conduc lumea... Cică ar trebui să mă prefac că nu le văd... 
Să fac compromis cu impostura... 

Mi se spune: tu ai dreptate, dar... 

Dar ce?... La ce ne foloseşte să ne ascundem după deget 
ezitând să spunem lucrurilor pe nume?... La ce ne foloseşte să 
trăim într-o minciună tradiţională sau în alta, doar fiindcă aşa e 
prostul obicei - care se pretinde cu nesimţire a fi respectat în ciuda 
nenumăratelor consecinţe negative pe care le produce respectarea 
lui oarbă şi în ciuda argumentelor raţiunii şi a dovezilor aduse de 
simţuri împotriva lui? 

Foarte mulţi vor să mă convingă să trăiesc alături de ei în 
minciună!... Dar uite că eu nu vreau! Şi nici nu pot: există o forţă 
puternică în mine care se agită foarte tare chiar şi atunci când aş 
încerca să fac compromis chiar şi cu o minciună mică şi aparent 
nevinovată... Această forţă se numeşte Conştiinţă! 

Se pare că în mine, spre deosebire de cei mai mulţi, s-a 
dezvoltat puternic Conştiinţa Adevărului... 

Şi fiindcă văd mult mai bine minciuna decât cei mai mulţi dintre 
noi, nu o mai pot tolera mai deloc... 

E rău acest lucru? Nu cred! 

Prin urmare, poate că eu nu sunt o insulă de adevăr într-un 
ocean de minciună, dar cu siguranţă sunt un luptător pentru 
adevăr înconjurat de o mulţime de mincinoşi... 

Altcin: Te întreb din nou: nu exagerezi? Chiar atât de multă 
minciună să fie acum în lume? 

Cinev: Nu exagerez deloc... În lume, la ora actuală, e infinit 
mai multă minciună decât îţi poţi tu imagina! 

Vrei dovada? Priveşte atunci spre sărăcie, spre exploatare, spre 
violenţă, spre război, spre religiile dogmatice, spre capitalismul 
sălbatic, spre tiraniile din lume, spre cenzura şi manipularea 
mediatică, spre ipocrizia şi superficialitatea din educaţie, spre 
carnivorism, spre industria tutunului, spre traficul de droguri 
puternice, spre corupţia din administraţie, spre evaziunea fiscală, 
spre furturile din bugetele publice, spre abuzurile din sistemul 
bancar, spre risipa enormă de resurse etc. etc. 

Şi cred că aş putea continua până mâine - şi nu m-ai putea 
contrazice... 

E atât de multă minciună, ipocrizie şi înşelăciune în această 
lume, încât putem spune cu maximă claritate că lumea aceasta e 
bazată şi construită pe minciună! 

Şi ce e mai grav de atât e că, de cele mai multe ori, singura 
soluţie pe care o găsesc oamenii pentru a lupta câte un pic 
împotriva minciunii este doar o altă minciună... 

Dacă lumea aceasta coruptă are o întrebare care o ghidează 
mai mereu în acţiune, aceasta pare să fie următoarea: „Cum să-i 
înşel mai bine pe alţii şi cum să mă păcălesc mai bine pe mine 
însumi?” 

Altcin: E chiar atât de grav? 

Cinev: E mult mai grav decât îţi poţi tu închipui! 

Altcin: Mda... Până la urmă, omul nu e decât un animal... 

Cinev: Exact! 

Altcin: Păi atunci nu există decât o soluţie de a ieşi cât de puţin 
din minciună! 

Cinev: Care? 

Altcin: Adevărul! 

Cinev: Şi? 

Altcin: Şi Schimbarea! 

Cinev: Întru... 

Altcin: Intru Idealuri! 

Cinev: Exact! Câte un pic de Adevăr şi un pic de Schimbare 
înspre Ideal în fiecare zi! 

Altcin: Mai precis, cât? 

Cinev: Cât de puţin, dar să fie ceva... Şi astfel, puţin câte puţin, 
putem să înaintăm zilnic spre ideal de Adevăr şi Schimbare! 

Altcin: Cât de puţin? 

Cinev: Cel mai adesea, destul de puţin, dar să ştii că „puţin” cu 
„puţin” se adună şi de la o vreme se adună „ceva”... 

Altcin (zâmbind): Cât se adună? Puţin?... Cât mai puţin? 

Cinev (zâmbind): Nu „cât mai puţin”... ci cât mai mult... din 
puţinul posibil a fi realizat!... 

Altcin: Cât de mult posibil? 

Cinev: Uneori, da, cel mai adesea, nu... Nu e cazul să ne 
stresăm degeaba şi să ne obosim fără rost... Şi apoi unde şi de ce 
să ne grăbim?... Aici nu de grabă e nevoie, ci de perseverenţă... 
Aici nu se cere superficialitate, ci profunzime... 

Nu e nici o grabă... Adevărul existent e relativ infinit... Oricât 
ne-am grăbi tot nu-l vom cuprinde vreodată în întregime... Tot ce 
putem face e să ne mărim, puţin câte puţin, cât mai mult, 
cunoaşterea veridică pe care o avem... 

Şi cu Schimbarea întru Idealuri e la fel... Se pot face Schimbări, 
mai mici sau mai mari, fără număr, fără ca noi să putem epuiza 
vreodată potenţialul de Schimbare care există în noi şi în afara 
noastră... Putem să realizăm extrem de multe schimbări... dar nu 
le putem face pe toate deodată... Trebuie să le luăm pe rând, cu 
răbdare, cu tenacitate, metodic... 

Altcin: Ar trebui să urmărim a obţine maxim de profit cu minim 
de efort? 

Cinev: E bine să urmărim eficienţa... E nevoie să ne gândim 
bine activitatea pe care o desfăşurăm zilnic, spre a o face cât mai 
eficientă... 

Altcin: Asta ar fi ideal, dar realist vorbind... 

Cinev: Realist vorbind, nu e cazul să ne stresăm prea tare... 
Dar, adeseori, e bine să ne stabilim, încă de când ne trezim, măcar 
o activitate specifică prin care putem păşi, puţin, în acea zi, spre 
lărgirea cunoaşterii întru Adevăr şi spre mai buna înţelegere a 
mecanismelor prin care se produce Schimbarea... 

Altcin: E nevoie deci de puţin Adevăr şi de puţină Schimbare în 
fiecare zi? 

Cinev: Desigur... Şi, din când în când, putem astfel ajunge la 
câte un Adevăr Esenţial şi la câte o Schimbare Substanţială! 

Altcin: Progresăm puţin câte puţin? 

Cinev: Nici nu se poate altfel... Spre Adevăr înaintăm doar cu 
răbdare şi insistenţă, alungând din noi şi din jurul nostru câte un 
pic de minciună şi de ipocrizie în fiecare zi!... Iar către Schimbare 
spre mai bine se înaintează mereu, mai ales, prin fapte mărunte, 
dar constante; mici, dar multe; firave, dar insistente... 

Aici e secretul: să faci ceva în fiecare zi: măcar un pas mărunt 
spre Adevăr şi cel puţin o mică faptă spre Schimbare întru Ideal... 

Şi astfel, acţiunile noastre aduc spre noi lucruri bune din ce în 
ce mai multe, zi după zi, pas după pas şi faptă după faptă... Iar 
fiinţa noastră e astfel mulţumită, fiindcă încearcă să trăiască zilnic 
în ideal de Adevăr şi de Schimbare: în Adevărul de fiecare zi şi în 
Schimbarea fiecărei zile... 

Altcin: Un mic adevăr şi o mică schimbare în fiecare zi? 

Cinev: Eu asta recomand... Puțin câte puţin, cu perseverenţă, 
faptele cele bune se adună spre crearea, mai întâi, a unei Cărări, 
apoi, a unui Drum şi, în cele din urmă, a unui Destin! 

Altcin: Ce destin? 

Cinev: Destinul care trăieşte în Adevăr spre Schimbare întru 
Idealuri! 

Altcin: Cum? 

Cinev: Puțin câte puţin, cu răbdare şi perseverenţă! 

Altcin: Chiar dacă mai nimic nu se schimbă şi foarte puţin poate 
fi schimbat? 

Cinev: La acel „puţin” care poate fi schimbat se ajunge puţin 
câte puţin prin munca insistentă a fiecărei zile, lună după lună şi 
an după an... 

Altcin: Asta e legea? 

Cinev: Aşa se produce Schimbarea: puţin câte puţin, cu 
perseverenţă, până se ajunge, din când în când, la câte ceva care 
chiar contează, la câte ceva esenţial care ne marchează puternic 
existenţa din momentul realizării sale... 

Altcin: Adevărul ne Transformă? 

Cinev: Puțin câte puţin, în fiecare zi trăită în Adevăr şi chiar 
esenţial, din când în când, în momentele în care statornicia şi 
stăruința noastră pe Calea Adevărului duc la Revelarea câte unui 
Adevăr Esenţial ce produce în noi câte o Schimbare Substanţială 
extrem de importantă pentru conturarea Destinului nostru... 

Altcin: Puțin câte puţin, destinul ne este destăinuit... 

Cinev: Putin câte puţin, niciodată pe deplin, dar din ce în ce mai 
mult, mai clar şi mai cuprinzător... 

Altcin: Şi atunci care-i motivaţia? 

Cinev: Un pic de Adevăr şi un pic de Schimbare înspre mai bine 
în fiecare zi... Din când în când, câte un mare Adevăr şi câte o 
Schimbare majoră spre Armonizare... Şi, aflat mereu ca ţintă în 
mintea mea spre manifestare, un Destin marcat în mod esenţial de 
Adevăr şi de Schimbare întru Idealuri... 

Iată care este motivaţia mea! 

Altcin: Aceasta este? 

Cinev: Da... Dintre multele motivații care mă pun pe mine în 
mişcare, aceasta este forma motivaţională conştientizată mai bine 


112 


Limite esenţiale ale culturii 


de mine în ultima vreme... Adevărul şi Schimbarea întru Idealuri... 
Dar a ta care este? 

Altcin: Care-i motivaţia? 

Cinev: Da... 

Altcin: Mă voi gândi o vreme şi pe urmă îţi voi spune... 

